
Tiivistelma 


Kohtaamisia, katkoksia ja sidoksia: tutkimus 

Supermammojen vertaisryhmän äitityöstä 

Tämä tutkimus tarkastelee äitien vertaisryhmää, joka esiintyy peitenimellä 
Supermammat. Kyseessä on kolmannen sektorin toimija, joka on palvellut 
äitejä lapsineen lähestulkoon kolmen vuosikymmenen ajan. Supermammojen 
ryhmässä äidit saavat mahdollisuuden toiminnallisen ohjelman toteutukseen, 
järjestettyyn lastenhoitoon, vertaistuen jakamiseen ja ammatillisen avun vas- 
taanottamiseen. Ryhmä kokoontuu viikoittain, jonka lisäksi järjestetään ret- 
kiä, leirejä ja muuta virkistystoimintaa. Toiminnan tavoitteeksi on asetettu 
äitiyden tukeminen. 

Tutkimuksen tavoitteena on kuvata käytäntöjä, joilla Supermammojen 
toiminnassa tuetaan siihen osallistuvia äitejä. Tavoitteeseen vastataan tarkas- 
telemalla ryhmän historiaa, tämänhetkistä toimintaa ja sitä ohjaavia periaat- 
teita sekä työntekijöitä ja tehtäviä, joita he toteuttavat Supermammojen toi- 
mintaan osallistuvien äitien tukemiseksi. Ennen kaikkea tutkimus kuitenkin 
antaa äänen ihmisille, joita varten Supermammojen ryhmä on perustettu. Sen 
keskeisin päämäärä on kertoa, millainen merkitys ryhmän toiminnalla on sii- 
hen osallistuneille äideille. 

Kyseessä on etnografisesti toteutettu tapaustutkimus, jonka lähtökohtana 
on rajatun tutkimuskohteen tarkastelu erilaisia näkökulmia ja aineistoja hyö- 
dyntäen. Keskeisin osa aineistoa ovat Supermammojen toimintaan osallistu- 
neiden äitien haastattelut (N=23) ja osallistuvan havainnoinnin perusteella 
kirjatut kenttämuistiinpanot. Aineistoon kuuluu myös ryhmässä työskennel- 
leiden henkilöiden haastatteluja (N=11) ja Supermammojen toiminnasta tuo- 
tettuja dokumentteja. 

Tutkimustulokset osoittavat, että Supermammojen toiminta on ajan ku- 
luessa muuttunut paitsi professionaalisemmaksi myös toiminnallisesti moni- 
naisemmaksi. Toiminta koostuu monista elementeistä, tavoittaa vuosittain 


kymmeniä äitejä ja vaatii toteutuakseen useiden toimijoiden työpanosta. Sii- 


hen osallistuminen saa merkityksensä kohtaamisina, katkoksina ja sidoksina. 
Ryhmä antaa mahdollisuuden kohtaamisille, joissa rakentuu sekä vertaistukea 
että ammatillista auttamista. Samalla se luo tilaisuuden arkielämästä irtaan- 
tumiselle tuottamalla katkoksia äidin arkeen. Lisäksi Supermammojen toi- 
mintaan osallistuminen antaa tilaa yhteenkuuluvuuden tunteen, moninaisten 


ihmissuhteiden ja ryhmään kiinnittyvien yhteyksien rakentumiselle. 


Avainsanat: vertaisryhmä, vertaistoiminta, vertaistuki, äitiys 


Summary 


Encounters, breaks and bonds: a study of the mother 

work in the Supermammat peer group 

This study explores a peer group for mothers, which is presented by the 
pseudonym Supermammat. The group is a third sector agent, which has served 
mothers and their children almost three decades. In the Supermammat group 
mothers get opportunity for carrying out functional programme, taking 
their children to organized childcare, sharing peer support and receiving 
professional aid. In addition to weekly meetings, outings, camps and other 
recreational activities are organized in the group. The aim of the operation is 
to support motherhood. 

The objective of the study is to describe practices of supporting mothers 
in the operation of the Supermammat group. The objective is approached by 
treating group’s history, current operation and principles directing it together 
with workers and their job towards supporting mothers participating in the 
operation of the Supermammat group. However, the study par excellence gives 
voice to people for whom the group has established. It’s most central aim is to 
tell what kind of meaning the operation of the group has for mothers. 

This is ethnographically executed case study, which starting point is to 
explore restricted research subject by utilizing different perspectives and datas. 
The core data consists of interviews of mothers participated in the operation of 
the Supermammat group (N=23) and fieldnotes gathered during participant 
observation. In addition, interviews of persons worked on the group (N=11) 
are included in the data. The data gathered is supplemented by the documents 
from the operation of the group. 

Research findings indicate that the operation of the group has turned 
more professional and functionally more various in the course of time. The 
operation consists of many elements, reaches dozens of mothers annually and 
requires contribution of several agents. Participating in the operation gets its 


meaning as encounters, breaks and bonds. The group gives an opportunity 


for encounters forming both peer support and professional aid. At the same 
time, it constructs a chance of withdrawing from everyday life by producing 
breaks to mother’s routines. In addition, participating in the operation of 
the Supermammat group gives space for constructing an affinity, various 


relationships and connections fastened on the group. 


Key words: peer group, peer activity, peer support, motherhood 


Sisällysluettelo 


JOHDANTO 


VERTAISRYHMÄTOIMINTA ÄIDIN TUKENA 
Näkökulmia vertaisryhmien toimintaan 


Vertaisryhmän jaettu äitiys 


TAPAUSTUTKIMUS SUPERMAMMOJEN RYHMÄSTÄ 
Tutkimuksen tavoitteet 


Tutkimuksen toteuttaminen 


SUPERMAMMAT: HISTORIA, TOIMINTA JA SEN 
TOTEUTTAJAT 


Äidin tukena vuosien saatossa 
Äitiyden tukemiseksi 


Äitien ja lasten tähden 


KOHTAAMISIA 
Kohti kohdatuksi tulemista 
Vertaistuki kohtaamisten ytimessä 


Äitien ja ohjaajien kohtaamiset 


KATKOKSIA 
Hengähdystauko 
Irtiotto 
Henkireikä 


SIDOKSIA 
Yhdessä 
Lähellä 
Yhteydessä 


LOPUKSI 
Vertaisryhmätoiminnan merkitykset ja mahdollisuudet 


Mahdollisuuksien rajat 


LÄHTEET 


45 
45 
49 
55 


60 
60 
65 
71 


77 
77 
82 
86 


91 
91 
95 


98 


Johdanto 


Eräässä suomalaisessa kaupungissa on 1980-luvun lopulta alkaen toiminut 
äideille ja heidän lapsilleen suunnattu avoin ja sitoutumaton toimintaryhmä 
Supermammat'. Ryhmä koottiin lähestulkoon kolme vuosikymmentä sitten 
paikallisten nuorten äitien tueksi. Supermammojen toiminta suunnattiin 
kaikille nuorille äideille, mutta ryhmää ei kuitenkaan mainostettu julkisesti. 
Sen perustaminen käynnistyi nuorten äitien aloitteesta ja toteutui sosiaali- ja 
terveysalan ammattilaisten kanssa tehdyn yhteistyön tuloksena. Historiansa 
alussa ryhmä kokoontui lähiössä pienen äiti- ja ammattilaisjoukon toimesta. 
Vuosien saatossa Supermammojen pienimuotoinen lähiötoiminta on muo- 
toutunut useiden äitien suosimaksi ryhmäksi. Sen osallistujajoukko on kas- 
vanut, kun tieto ryhmästä on levinnyt äitien ja ammattilaisten verkostoissa. 
Samalla ryhmäläisten ikäjakauma on laajentunut siten, että kaikki heistä eivät 
enää jaa kokemusta varhaisesta äitiydestä. Tällä hetkellä Supermammojen toi- 
minta tavoittaa joka vuosi kymmeniä eri ikäisiä äitejä lapsineen. 
Supermammojen toiminnan tavoite on äitiyden tukeminen. Sen toteut- 
tamiseksi ryhmässä tarjotaan mahdollisuuksia toiminnalliseen ohjelmaan, 
järjestettyyn lastenhoitoon, vertaistuen jakamiseen ja ammatillisen avun vas- 
taanottamiseen. Toiminnan perusta ovat viikoittaiset kokoontumiset, joiden 
aikana äidit voivat toteuttaa ryhmän monipuolista ohjelmaa. Samalla heillä 
on mahdollisuus myös vertaistuen vastavuoroiseen välittämiseen ja ryhmän 
ohjaajina toimivien sosiaali- ja terveysalan ammattilaisten tarjoaman profes- 
sionaalisen tuen vastaanottamiseen. Lapsille puolestaan järjestetään pääsään- 
töisesti erillistä ohjelmaa vapaaehtoisten lastenohjaajien toimesta. Lisäksi ryh- 


mässä toteutetaan retkiä, leirejä ja muuta virkistystoimintaa. 


5 Kyseessä on peitenimi, joka valittiin yhdessä ryhmän toimintaan osallistuvien äitien 


kanssa. 

Supermammat on kolmannen sektorin toimija. Se ei ole rekisterditynyt 
yhdistys, eika se toimi organisaatioiden alaisuudessa. Kuitenkin seurakunta ja 
tietyt sosiaali- ja terveysalan järjestöt tarjoavat sille tukeaan. Supermammat ei 
ole myöskään julkisen rahoituksen piirissä, mutta lahjoittajat tukevat ryhmän 
tärkeää toimintaa. Sekä säätiö- ja yritysperustaiset avustukset että yksityis- 
henkilöiden tekemät lahjoitukset mahdollistavat erityisesti Supermammojen 
jokavuotisen kesäleirin järjestämisen. 

Supermammat sijoittuu vertaisryhmien piiriin. Toisin kuin vertaistuki- 
ryhmät, se pitää sisällään myös toimintamuotoja, jotka eivät välttämättä kes- 
kity ryhmäläisten keskinäiseen tukeen ja auttamiseen. Ryhmä kokoaa yhteen 
joukon äitejä, mutta heidän vertaisuutensa ei itsessään takaa tukea eikä tue- 
tuksi tulemista. Supermammojen toiminnassa on kuitenkin myös vertaistuki- 
ryhmien piirteitä. Se antaa tilaa äitien vastavuoroisille suhteille, jotka mahdol- 
listavat yhteisöllisen, vapaaehtoisen sekä samankaltaisiin elämäntilanteisiin 
ja kokemuksiin perustuvan tuen välittämisen. (Ks. Kuuskoski 2003, 31-32; 
Nylund 2004, 187; Hyväri 2005, 215; Hokkanen 2014, 26, 71.) 

Teoreettisesti tämä työ kiinnittyy yhteiskuntatieteelliseen äitiyden ja ver- 
taistoiminnan tutkimukseen. Se avaa näkökulmia äitiyden tukemisen ja ver- 
taisuuden kysymyksiin. Samalla tutkimus tekee näkymättömästä näkyvää 
kohdistamalla tarkastelunsa Supermammojen ryhmään. Ryhmän kaltaiset 
mittakaavaltaan pienet tuen tarjoajat jäävät helposti suurempien varjoon. Kui- 
tenkin julkisten ja virallisten hyvinvointipalveluiden ulkopuolella toteutetaan 
paljon auttamistyötä, joka voi avun tarvitsijan näkökulmasta olla mittaamat- 
toman arvokasta. Siksi on syytä tuoda esiin monipuolisia käytäntöjä, joilla re- 
kisteröimättömässä ja sitoutumattomassa Supermammojen ryhmässä tuetaan 
äitiyttä. 

Tutkimuksen tavoitteena on kuvata käytäntöjä, joilla Supermammojen 
toiminnassa tuetaan siihen osallistuvia äitejä. Ensimmäiseksi selvitetään, mi- 
ten ryhmän käytännöt ovat rakentuneet nykyisenlaisiksi. Kysyn, millaista ryh- 
män toiminta on ollut sen historian aikana. Seuraavaksi tutkimus paneutuu 
ryhmän tämänhetkiseen toimintaan. Selvitän, millaista toimintaa ryhmässä 
järjestetään ja mitkä periaatteet ohjaavat toimintaa. Kolmanneksi katse koh- 


distuu Supermammojen ryhmässä työskenteleviin henkilöihin, joiden toimin- 

ta on käytäntöjen toteutumisen edellytys. Kysyn, keitä ryhmässä työskentelee 
ja millaista työtä he tekevät Supermammojen toimintaan osallistuvien äitien 
tukemiseksi. 

Ennen kaikkea tutkimus kuitenkin antaa äänen ihmisille, joita varten Su- 
permammojen ryhmä on perustettu. Sen keskeisin päämäärä on kertoa, mitä 
ryhmän käytännöt merkitsevät sen toimintaan osallistuneille äideille. Tutki- 
mus selvittää, millainen merkitys Supermammojen toimintaan osallistumisella 
on heille. Se kytkee kokemukset ryhmästä osaksi äitien elämää ja tuo esiin, mi- 
ten he kokevat Supermammojen toiminnan siihen vaikuttaneen. 

Kyseessä on tapaustutkimus, jonka lähtökohtana on rajatun tutkimuskoh- 
teen tarkastelu eri näkökulmista ja erityyppisiä aineistoja hyödyntäen (Gran- 
felt 2007, 21). Käsittelen tutkimuskohdettani moninaisen aineiston perusteel- 
la. Keskeisin osa sitä ovat Supermammojen toimintaan osallistuneiden äitien 
haastattelut (N=23) ja osallistuvan havainnoinnin perusteella kirjaamani 
kenttämuistiinpanot. Aineistoon kuuluu myös ryhmässä työskennelleiden 
henkilöiden haastatteluja (N=11) ja Supermammojen toiminnasta tuotettuja 
dokumentteja, joiden perusteella kuvaan ryhmän käytäntöjä. 

Käsillä oleva tutkimusraportti etenee siten, että ensimmäiseksi luon teo- 
reettisen kehikon Supermammojen ryhmän tarkastelulle. Luku kaksi tarjoaa 
yleisen katsauksen vertaistoimintaan ja äideille kohdennettuihin ryhmiin. 
Luvussa kolme puolestaan kuvaan tutkimuksen tavoitteita ja toteutusta. Tut- 
kimustulokset raportoin luvuissa neljä, viisi, kuusi ja seitsemän. Luku neljä 
keskittyy Supermammojen ryhmän ja sen käytäntöjen tarkasteluun. Sen si- 
jaan luvuissa viisi, kuusi ja seitsemän käsittelen äitien kokemuksia ryhmän toi- 
mintaan osallistumisesta. Tutkimusraportin päättää luku kahdeksan, joka on 


varattu yhteenvedolle ja pohdinnalle. 

Vertaisryhmätoiminta äidin tukena 


Äitien vertaisryhmänä Supermammat edustaa yhteiskunnallisen tuen muo- 
toa, jolla on Suomessa jo useiden vuosikymmenten mittainen historia. Jot- 
ta Supermammojen toimintaa voidaan tehdä ymmärrettäväksi, se on syytä 
asettaa osaksi tätä jatkumoa. On tärkeää kysyä, millaista tuen muotoa ryhmä 
edustaa. Entä millaisia mahdollisuuksia vertaisryhmätoiminnalla voi olla äi- 
tiyden ja siten myös lapsiperheiden tukemista tavoittelevan työn kentällä? 
Tämä luku tarjoaa näkökulmia edellä esitettyihin kysymyksiin. Tarkaste- 
len ensimmäiseksi vertaisryhmätoimintaa, jonka jälkeen siirryn äideille koh- 
dennettujen ryhmien käsittelyyn. Tuon yleisellä tasolla esiin ryhmätoiminnan 
historiallista taustaa. Tämän jälkeen tarkastelen toiminnan ajankohtaisia ky- 


symyksiä ja äitiyden tukemisen mahdollisuuksia. 


Näkökulmia vertaisryhmien toimintaan 


Ihmiset ovat kautta aikain auttaneet toisiaan. Keskinäinen apu on maailman- 
laajuinen ilmiö, jonka ensimmäisiä järjestäytyneitä muotoja olivat killat ja vel- 
jeysjärjestöt. Suomessa keskinäinen apu sai uusia muotoja 1800-luvun lopulla, 
kun työväestö alkoi järjestäytymään. Hyväntekeväisyysapuun tyytymisen si- 
jaan työväki ryhtyi kehittämään erilaisia vastavuoroisuuden periaatteelle poh- 
jautuvia oma-avun muotoja. Suurin merkitys työväestön sosiaaliselle turvalle 
oli apu- eli avustuskassoilla, joita he perustivat suojautuakseen sosiaalisilta ris- 
keiltä. (Jaakkola 1994, 149-153.) 

Toisaalta sosiologi Klaus Mäkelä kollegoineen (1996, 10-11) huomauttaa, 
että keskinäisen avun käsitettä käytetään tyypillisesti vain silloin, kun muu- 
takin tukea on tarjolla tai sitä olisi mahdollista järjestää. Täten esiteollisen 
yhteiskunnan vastavuoroisuuteen perustuvia verkostoja ei yleensä nimitetä 


keskinäiseksi avuksi. Niiden sijaan vertaisryhmät voidaan liittää osaksi yhteis- 


16 


kunnallista liikehdintää (Nylund 1996, 195). Vertaisryhmät kytkeytyvät eri- 
laiseen kansalaistoimintaan, ruohonjuuritason liikkeisiin ja niin sanottuihin 
yhden asian poliittisiin liikkeisiin (vrt. Hyväri 2005, 215). 

Järjestäytyneet vertaisryhmät yleistyivät useissa eri maissa vasta 1900-lu- 
vun lopulla (Katz 1984, 234-236). Kansallisesta näkökulmasta tarkasteltaessa 
kyse on siis ajanjaksosta, jolloin myös valtiolliset hyvinvointipalvelut olivat 
saaneet perustansa (Anttonen & Sipilä 2000, 77, 80-82). Ryhmätoiminnan 
yleistymistä onkin perinteisten tukiverkostojen murenemisen (Mäkelä ym. 
1996, 12) ohella selitetty myös ammatillisen auttamisen kritiikillä (Katz 1984, 
232—233). Ajatuksena on, että asiakkaiden epätasa-arvoinen asema suhteessa 
ammattilaisiin on luonut tilaa ryhmien perustamiselle. Viime vuosikymme- 
ninä ryhmät ovatkin kiinnostuneet kansalaistoiminnasta, jolla reagoidaan 
vallitseviin epäkohtiin. Kohteiksi ovat paikantuneet ongelmat, joita sosiaali- 
turvan ja ammattiauttamisen ei koeta tavoittavan tai joissa ammattiauttamista 
pidetään peräti osana ongelmaa. (Nylund 1996, 196.) 

Ryhmiä kokoavat tekijät liittyvätkin yleensä aiheisiin, jotka sijoittuvat 
myös sosiaaliturvan ja ammatillisen auttamisen vastuualueille. Ihmiset ovat 
perustaneet ryhmiä, joissa vertaisuus on tyypillisesti rakentunut sairauden, 
elamankriisin, yllättävän elämänmuutoksen tai määrätyn elämäntilanteen 
perusteella (Hyväri 2005; Nylund 2005, 195). Esimerkiksi mielenterveys- ja 
päihdekuntoutuksen aloilla ryhmät ovat suorastaan perinteiseksi muodostu- 
nut tuen muoto (mm. Mäkelä ym. 1996; Davidson, Chinman, Sells & Rowe 
2006; Kotovirta 2009). On kuitenkin aiheellista huomauttaa, että ongelman- 
määrittelyjen korostamisen rinnalle on muodostunut myös ryhmätoimintaa, 
jossa yhteiset mielenkiinnon kohteet ja samankaltaisen tilanteen jakaminen 
rakentavat vertaisuutta. Ryh mäläisiä voi ongelmalliseksi määritellyn tilanteen 
sijaan yhdistää kokemusten jakamisen halu ja yhdessä viihtyminen. (Pieti- 
lä-Hella 2010, 62.) 

Kohdistui vertaisryhmien toiminta mihin tahansa, sen suhde ammatilli- 
seen auttamiseen on tyypillisesti jännitteinen. Vertaistoiminta on aina vuo- 
rovaikutuksessa julkisten ja virallisten hyvinvointipalveluiden kanssa. Sillä 
ei kuitenkaan pääsääntöisesti ole legitiimiä asemaa osana julkista hyvinvoin- 


tityötä, vaikka ryhmiä perustavat kansalaisten ohella myös ammattilaiset. 

Esimerkiksi mielenterveyskuntoutujien vertaisryhmät saattavat jäädä sivuun 
kuntoutusohjelmia laadittaessa. Vertaisryhmien tarjoamaa tukea ei myöskään 
helposti nähdä realistisena vaihtoehtona lääkehoidolle. Vertainen auttaminen 
elää professionaalisen tuen rinnalla, mutta usein ilman selkeästi määriteltyä 
tai legitimoitua asemaa. (Hyväri 2005, 228-229; Nylund 2005, 203.) 

Vertaistoiminnalla on kuitenkin erityinen paikka palvelujärjestelmässä. Se 
rakentaa ainutkertaisia tuen mahdollisuuksia, jotka eivät voi toteutua vertais- 
suhteiden ulkopuolella. Vertaistuen tarve voidaankin liittää tilanteisiin, joissa 
ammattilaisten tai ystävien ja sukulaisten antama tuki ei riitä, sillä heiltä puut- 
tuu omakohtainen kokemus (Nylund 1999, 116). Jaetun kokemuksen nähdään 
joskus jopa antavan mahdollisuuden erityislaatuiseen ymmärrykseen, jota ku- 
kaan muu kuin vertainen ei voi tavoittaa (Pietilä-Hella 2010, 86; Hietala 2013, 
289—290, 292; Rissanen 2015, 113). Yhtä kaikki vertaisilla on mahdollisuus 
tukea toisiaan tavoilla, jotka heijastavat omakohtaiseen kokemukseen perus- 
tuvaa ymmärtämistä. 

Vertaisten kohtaamiset avaavat mahdollisuuksia myös kokemustiedon vä- 
littämiselle. Asiantuntijatiedosta poiketen kokemustieto rakentuu elettyjen 
tapahtumien käsittelyn tuloksena (Hyväri 2005, 224; Hokkanen 2011, 288). 
Sen vastavuoroinen välittäminen luo tilaa auttamiselle ja autetuksi tulemisel- 
le, omien kokemusten reflektoinnille sekä käytännöllisten pulmien yhteiselle 
ratkaisemiselle. Tiedosta on hyötyä vertaissuhteiden ulkopuolellakin. Koke- 
musasiantuntijan tieto antaa myös ammattiauttajalle mahdollisuuden profes- 
sionaalisen kokemuksen, teoreettisten tietojen ja erityisten työskentelymeto- 
dien vahvistamiseen (Hyväri 2001, 286). 

Samalla vertaiset kohtaavat toisensa ensisijaisesti ihmisinä vailla asiakkaan 
ja ammattilaisen rooleja. Heidän suhteensa ovat tarkasti säännellyistä asiakas- 
suhteista poiketen ennen kaikkea ihmissuhteita. Myöskään tavanomaiset so- 
sioekonomiset määreet eivät välttämättä ole olennaisia suhteita rakennettaes- 
sa. Ne voivat alistua asialle, jonka vertaiset jakavat. Tästä tasa-arvoisuudesta 
huolimatta vertaissuhteisiin saattaa hyvinkin rakentua auttajan ja autettavan 
rooleja. Vertaistuen vastavuoroisen luonteen vuoksi ne voivat kuitenkin vaih- 
della nopeasti ja joustavasti. (Vrt. Nylund 2000, 34-38; Hyväri 2005, 216, 219; 
Hokkanen 2011, 287.) 

On kuitenkin todettu, että vertainen auttaminen ei korvaa ammattiautta- 
jan antamaa tukea (Nylund 2000, 49-50). On myös muistettava, että vertais- 
ryhmien toiminta ei sovellu kaikille. Jotkut eivät lähtökohtaisesti halua jakaa 
kokemuksiaan ryhmässä. Lisäksi ryhmätoimintaan osallistuminen edellyttää 
voimavaroja omien tarpeiden siirtämiseen ja muiden huomioonottamiseen. 
Mahdollisuudet henkilökohtaisten kysymysten käsittelyyn ovat ryhmämuo- 
toisessa työskentelyssä aina rajatut. Jotkut teemat voivat myös tuntua liian 
sensitiivisiltä ryhmässä käsiteltäviksi. Onkin syytä muistaa, että joissakin 
tilanteissa kahdenkeskinen asiakassuhde voi olla tarkoituksenmukaisin väy- 


lä henkilökohtaisten kokemusten käsittelyyn. (Ks. myös Granfelt 2007, 128, 
147.) 


Vertaisryhmän jaettu äitiys 


Äitien vertaisryhmätoiminnan juuret on mahdollista palauttaa naisten kansa- 
lais- ja vapaaehtoistoimintaan. Tällöin historialliseksi kiintopisteeksi voidaan 
paikantaa 1900-luvun taitteen naisliikehdintä. Vuosisadan vaihteessa virinnyt 
liike piti sisällään aktiivista kansalaistoimintaa, jota naiset harjoittivat äitiy- 
den ja kodin yhteiskunnallisen arvon kohottamiseksi. Kun naisten äidillisyys 
oli aiemmin toteutunut ennen kaikkea kotona, se suuntautui nyt myös ympä- 
röivään yhteiskuntaan. Äidillisyys laajeni yhteiskunnalliseen ulottuvuuteensa 
toiminnalla, jota naiset? harjoittivat erilaisissa kristillis-siveellisissä yhteenliit- 
tymissä, hyväntekeväisyysjärjestöissä ja raittiustyössä. (Sulkunen 1987, 164- 
167; Ollila 1993, 19—41, 135-148; Nätkin 1997, 15, 36—37.) 
Naisliikehdinnässä oli myös järjestäytyneen vertaisryhmätoiminnan piir- 
teitä. Areenoita siihen tarjosivat järjestöt, joiden toiminnot kutsuivat naisia 
kokoontumaan yhteen. Yksi väylä hakeutua muiden yhteyteen olivat lomalei- 
rit, joita työväenyhdistyksen naisosastot ryhtyivät järjestämään työläisäideille 
1900-luvun alussa. Vuosisadan puoleenväliin tultaessa useat muutkin järjestöt 
olivat ryhtyneet toteuttamaan vastaavanlaista äideille kohdennettua toimin- 


taa. Lomaleiri tarjosi äidille mahdollisuuden lepoon, rauhaan ja virkistykseen, 


2 Toiminta oli kuitenkin lähtökohtaisesti keskiluokkaisten naisten toteuttamaa (Sul- 
kunen 1987, 167). 

mutta myös vertaissuhteiden solmimiseen. Siellä oli mahdollista kohdata mui- 
ta äitejä ja tutustua heihin. (Vuorinen 2009, 49-52, 86.) 

Osaltaan naisia koollekutsuvat toiminnot kanavoituivat myös ompelu- 
seuroihin. Niiden toiminta oli käynnistynyt jo 1800-luvulla yläluokkaisten 
rouvasväenyhdistysten aloitteesta, ja varsin pian monet muutkin järjestöt 
omaksuivat ompeluseurat yhdeksi toiminta- ja varainkeruumuodokseen. Om- 
peluseuroissa naiset yhtäältä tekivät käsitöitä. Toisaalta he vertaisryhmille 
tyypilliseen tapaan myös tapasivat toisiaan, vaihtoivat kuulumisia ja saattoivat 
solmia läheisiä ystävyyssuhteita. (Voittosaari 1994, 145-153.) 

Ompeluseurojen pääasiallinen tarkoitus oli kuitenkin käsitöiden tekemi- 
nen. Moderneista vertaisryhmistä poiketen ompeluseurat eivät toimineet en- 
sisijaisesti osallistujien sosiaalisten ja henkisten tarpeiden täyttämiseksi. Kui- 
tenkin niillä saattoi olla jäsenilleen suuri sosiaalinen ja henkinen merkitys. 
Seurat tarjosivat väylän toisten yhteyteen myös aikana, jolloin monen naisen 
elämä rajoittui kodin ja perheen piiriin. Samalla niiden aktiviteetit yhdisti- 
vät pitkään useita naisia. Perinteisten ompeluseurojen toiminta hiipui vasta 
1900-luvun loppupuolella. (Voittosaari 1994, 1-7, 113-130.) 

Modernit äitiryhmät puolestaan yleistyivät 1900-luvun lopulla. Suomalais- 
seurakunnat ryhtyivät perustamaan äiti-lapsipiirejä 1970-luvun alussa (Van- 
hanen-Silvendoin 1996, 227—228). Äitiryhmiä koottiin myös julkisen sosiaa- 
li- ja terveydenhuollon sekä järjestöjen toimesta. Vertaistoiminnalla on pitkät 
perinteet esimerkiksi Mannerheimin Lastensuojeluliitossa, jonka toimintaan 
äitiryhmät ovat kuuluneet 1980-luvun lopulta alkaen. Liiton pääsihteeri Milla 
Kalliomaan (2016) mukaan ryhmien rinnalle perustettiin samoihin aikoihin 
myös perhekahviloita, jotka ovat lapsiperheille suunnattuja matalan kynnyk- 
sen kohtaamispaikkoja. 

Tänä päivänä Suomessa toimii runsaasti äideille kohdennettuja vertaisryh- 
miä. Osa niistä on avoimia ainoastaan äideille ja osa myös heidän perheilleen. 
Toisinaan ryhmätoimintaa järjestetään erityisesti perheille, jotka ovat tavalla 
tai toisella haasteellisessa elämäntilanteessa. Nämä ryhmät palvelevat useim- 
miten pienempiä kohdejoukkoja, kuten yksinhuoltajaperheitä tai erityislasten 
vanhempia. Äitiyden moninaisuus heijastuu vertaistoimintaan myös lapsen 


kanssa jaetusta yhteiselämästä luopumaan joutuneille vanhemmille kohden- 

* muodossa. Joissakin ryhmissä vertaisuus voi puolestaan 


nettujen ryhmien 
rakentua vain äitiydestä, joten niiden jäsenyys on mahdollista yksinomaan sen 
perusteella. 

Ryhmätoiminnan vakiintuminen viestittää siitä, että se on vastannut äi- 
tien tarpeisiin, toiveisiin ja odotuksiin. Vertaisryhmien toiminnan ja äitien 
tarpeiden kohtaamisesta kertovat myös neuvoloiden toimintaan kohdistuneet 
tutkimukset. On osoitettu, että vanhemmat kaipaavat neuvolassa tilaisuutta 
jakaa kokemuksiaan vertaistensa kanssa. Erityisesti äidit ovat halukkaita osal- 
listumaan vertaisryhmätoimintaan sekä raskauden aikana että synnytyksen 
jälkeen. (Hanna, Edgecombe, Jackson & Newman 2002; Viljanmaa 2003.) 

Ryhmän toimintaan osallistuminen voikin antaa äidille jotakin, mitä on 
vaikeaa tavoittaa vertaissuhteiden ulkopuolelta. Äidiksi tuleminen on mittava 
elämänmuutos, johon liittyy vääjäämättä epävarmuutta. Kuten perhesosiologi 
Tina Miller (2005) on osoittanut, äiti ei toimi vaistonvaraisesti. Sen sijaan äi- 
tiystapojen omaksuminen vaatii harjoittelua. Muiden äitien kuunteleminen ja 
heidän toimintatapojensa havainnointi saattavat puolestaan edesauttaa oman 
äitiyden rakentamista (Pietilä-Hella 2010, 103). Samanlaista kokemusta läpi- 
käyvien vertaisten tiedot ja toiminnan tavat voivat olla tärkeitä suunnannäyt- 
täjiä vieraassa elämänvaiheessa. 

Vertaisten merkitys saattaa korostua silloin, kun äidiksi tullaan nuorella 
iällä. Lapsen saaminen varhain voi aiheuttaa sen, että ikätoverisuhteet heikke- 
nevät tai katkeavat. Äidiksi tuleminen muuttaa elämää perustavanlaatuisesti, 
joten aiemmin solmitut ihmissuhteet saattavat muuttua mahdottomiksi yl- 
läpitää. Samalla niistä saattaa kadota se yhteisyyden kokemus, joka on mah- 
dollista tavoittaa muiden nuorena äidiksi tulleiden naisten kanssa. Varhaiseen 
äitiyteen liittyy herkästi myös stigma eli häpeäleima, joka kumpuaa lapsen 
saamisesta vääräksi määritellyssä ikävaiheessa. Siksi nuorten äitien saattaa olla 
helpompaa hakeutua vertaistensa seuraan. Muissa ympäristöissä he voivat jopa 
tulla hyljeksityiksi. (Gregson 2009, 127—138, 149-154.) 

Sidokset vertaisiin voivat myös olla merkittävä voimavara äidin työssä, joka 
on kuormittavaa ja kokonaisvaltaista. Äitiyden onnen ja nautinnon rinnalla 


kulkevat väistämättä kokemukset yksin olemisesta, väsymyksestä ja ylikuor- 


3 Esimerkiksi Voikukkia-ryhmät sijoitettujen lasten vanhemmille (Kujala 2015). 

mituksesta. (Ks. Sevön 2009.) Monet äidit elävät etäällä sukulaisistaan ja eri- 
tyisesti kotona lasta hoitaessaan myös muista aikuisista (Jokinen 1996; Miller 
2005, 1, 89; Krok 2009, 179). Kuitenkin ensisijainen vastuu lapsen hoivasta ja 
perheen hyvinvoinnista asetetaan usein juuri heille (Forsberg 1998; Feather- 
stone 1999; Vuori 2001; Berg 2008). Tukea antavia suhteita tarvitaan erityi- 
sesti tilanteissa, joissa äidin oma(kin) hyvinvointi on uhattuna esimerkiksi 
mielenterveyden tai parisuhteen ongelmien vuoksi. 

Samalla äitiyteen liittyy myyttisiä odotuksia, jotka voivat olla ristiriidas- 
sa äitien elämien kokemusten kanssa. Kuten kasvatustieteilijä Satu Katvala 
(2001, 95) muistuttaa, äiti tahdotaan sinnikkäästi nähdä tietynlaisena, hyvä- 
nä tai jopa täydellisenä. Lasten hoivaan ja huolenpitoon liittyvät säännöt ja 
ohjeet voivat vaihdella nopeastikin (Smart 1996, 46), mutta äitiyteen liittyvät 
moraalikoodit ja uskomukset ovat suurilta osin samoja kuin 1800-luvun puo- 
livälin jälkeen (Katvala 2001; Nousiainen 2004, 58). Kokemus ahtaasti rajat- 
tujen ja idealisoitujen odotusten kohtaamisesta on kuitenkin jotakin, jonka 
äidit jakavat. Äitien joukossa niiden kanssa ei tarvitse tasapainoilla yksin, niis- 
tä puhumatta tai muihin samastumatta. Heidän vertaissuhteissaan jaettujen 
kokemusten kuuleminen ja tulkitseminen on mahdollista (Marieskind 1984; 
Vanhanen-Silvendoin 1996, 232-234; Lalayants, Baier, Benedict & Mera 
2015). 

Kuten edellisestä käy ilmi, vertaisryhmien toiminnan mahdollisuudet 
äitiyden tukemisessa ovat parhaimmillaan huomattavat. Tarkastelemalla yh- 
täältä vertaistoimintaa ja toisaalta äideille kohdennettuja ryhmiä olen osoit- 
tanut, että vertaisten keskinäinen tuki on ainutkertainen auttamisen muoto. 
Tilaisuuksia sen antamiseen ja vastaanottamiseen on varsin paljon. Tällä het- 
kellä toiminnassa on runsaasti erilaisia, esimerkiksi äitiyden moninaisuuden 
huomioonottavia ryhmiä. Kuten tässä luvussa olen osoittanut, niiden juuret 
ulottuvat pitkälle historiaan. Seuraavaksi siirrytään käsittelemään käsillä ole- 


van tutkimuksen tavoitteita ja toteutusta. 

Tapaustutkimus Supermammojen ryhmästä 


Tässä luvussa tarkastelen käsillä olevan tutkimuksen tavoitteita ja toteutusta. 
Tavoitteiden esittelyn jälkeen luon tiivistetyn katsauksen tutkimuksen meto- 
dologisiin lähtökohtiin sekä tutkimusaineiston keruuseen ja analyysiin. Otan 


esiin myös joitakin keskeisiä eettisiä näkökohtia. 


Tutkimuksen tavoitteet 


Tämä tutkimus avaa näköaloja äitien vertaisryhmätoiminnan mahdollisuuk- 
siin kohdistamalla tarkastelun Supermammojen ryhmään. Se tekee näkyväksi 
moninaisia käytäntöjä, joilla Supermammojen toiminnassa tuetaan äitiyttä. 
Käytäntöjen tarkastelu alkaa historiallisesta näkökulmasta. Ilman historial- 
lista tarkastelua on mahdotonta ymmärtää sitä, miten ryhmän toimintakäy- 
tännöt ovat muodostuneet nykyisenlaisiksi. Siksi kysyn, millaista ryhmän toi- 
minta on ollut sen historian aikana. 

Seuraavaksi tutkimus paneutuu ryhmän tämänhetkiseen toimintaan. Su- 
permammojen toiminnan tavoite on äitiyden tukeminen. Ryhmän käytäntö- 
jen ja niitä ohjaavien periaatteiden tarkastelu taas avaa näköaloja keinoihin, 
joilla tavoite pyritään saavuttamaan. Näin ollen kysyn, millaista toimintaa 
ryhmässä järjestetään ja mitkä periaatteet ohjaavat toimintaa. 

Kolmanneksi katse kohdistuu Supermammojen ryhmässä työskenteleviin 
henkilöihin. Ryhmässä työskentelee useita ihmisiä, jotka toteuttavat äitiyden 
tukemista tavoittelevia käytäntöjä. Ilman heidän työskentelyään nämä käy- 
tännöt olisivat vääjäämättä toisenlaisia. Siksi on syytä tarkastella ryhmässä 
työskenteleviä henkilöitä ja heidän tekemäänsä työtä. Kysyn, keitä ryhmässä 
työskentelee ja millaista työtä he tekevät Supermammojen toimintaan osallistu- 
vien äitien tukemiseksi. 

Tutkimuksen keskeisin päämäärä on kuitenkin kuulla ihmisiä, joita varten 
Supermammojen ryhmä on perustettu. Sen tarkoitus on kertoa, mitä ryhmän 
käytännöt merkitsevät sen toimintaan osallistuneille äideille. Olen kiinnostu- 
nut ennen kaikkea siitä, millaisia kokemuksia äideillä on ryhmän toiminnasta. 
Kysyn, millainen merkitys Supermammojen toiminnalla on siihen osallistuneil- 
le äideille. Tavoitteeni on ymmärtää ryhmän toimintaan osallistumisen mer- 


kitystä osana heidän elämäänsä. 


Tutkimuksen toteuttaminen 


Tutkimusta voidaan toteuttaa monenlaisista lähtökohdista käsin. Nämä rat- 
kaisut vaikuttavat vääjäämättä esimerkiksi siihen, kenen näkökulman tutkija 
tuo esille. Koska olen kiinnostunut erityisesti ryhmän toimintaan osallistu- 
neiden äitien kokemuksista, pyrin kuulemaan ennen kaikkea heidän äänensä. 
Samalla jotkut ratkaisut voivat antaa enemmän valmiuksia ymmärtää infor- 
manttien näkökulmaa kuin toiset. Ymmärtääkseni paremmin sitä, mitä he 
ryhmästä kertovat, olen ollut läsnä Supermammojen äideille tarkoitetuissa 
toiminnoissa. Näin ollen tätä tutkimusta voidaan pitää lähtökohdiltaan etno- 
grafisena, informanttien elämään osallistumista sisältävänä (Hammersley & 
Atkinson 1995, 1). 

Osallistumiseen liitetään usein kentän käsite. Tutkimukseni kenttä oli 
Supermammojen ryhmä, jonka toimintaan osallistuin 11.2.2015—31.7.2015 
välisen jakson ajan. Jakson aikana olin mukana kaiken kaikkiaan 12 kokoon- 
tumiskerralla, joista kukin kesti noin 2 tuntia. Osallistuin myös Supermam- 
mojen teatteri-iltaan, kevätretkelle ja kesäleirille. Retki oli yhden päivän mit- 
tainen, kun taas leirillä vietin viisi päivää. Olin kaiken aikaa Supermammojen 
toimintaan osallistuvien äitien seurassa. Mukana oli vaihtelevasti myös ryh- 
mässä työskenteleviä henkilöitä. 

Kuten etnografiaa tarkastelleet Martyn Hammersley ja Paul Atkinson 
(1995, 103—109) toteavat, tutkijan osallistuminen voi olla monenlaista. Äärim- 
millään tämä voi osallistua tutkimansa yhteisön toimintaan sen yhtenä jäse- 
nenä. Toisessa ääripäässä tutkija jättäytyy toiminnan ulkopuolelle ja keskittyy 


yksinomaan yhteisön toiminnan tarkkailuun. Osallistumisen aktiivisuus voi 

vaihdella tilanteittain etnografisen aineistonkeruun aikana. (Mt., 103-109.) 
Oman läsnäoloni tapa oli osallistuva havainnointi. Näin ollen pyrkimykseni 
oli osallistua Supermammojen toimintaan mahdollisimman aktiivisesti (Es- 
kola & Suoranta 1998, 99-100), mutta kuitenkin ryhmän jäsenten ehdoilla 
(Grönfors 1982, 93). 

Ryhmän aktiviteetteihin osallistuminen tarjosi minulle luontevan väylän 
olla mukana Supermammojen toiminnassa. Tietynlaista luontevuutta lisäsi 
myös se, että olisin ikäni ja sukupuoleni perusteella voinut olla yksi äideistä. 
Toisaalta epäsuhta minun ja monien Supermammojen toimintaan osallistu- 
vien äitien sosioekonomisen aseman välillä oli etenkin havainnointijakson 
alkuvaiheilla selvästi nähtävissä. Se, että yliopistossa työskentelevä tutkija tuli 
ryhmään, jonka toimintaan osallistuvista äideistä suurin osa ei jakanut vas- 
taavanlaista sosiaalista asemaa, tuotti toisinaan kokemuksia etäisyydestä ja 
varautuneisuudesta. Ennen kaikkea se vaati keskittämään huomiota vakaan ja 
luottamuksellisen tutkimussuhteen rakentamiseen. 

Minun olikin jatkuvasti pohdittava paikkaani tutkijana. Mietin ennen 
kaikkea sitä, miten toimisin riittävän hienovaraisesti paikassa, jonne ulkopuo- 
linen tutkija ei tuntunut sopivan. Tahdoin äitien yksityisyyttä kunnioittaak- 
seni toimia ennemmin liian varovaisesti kuin tungettelevasti. Hienovaraisuu- 
den ja kunnioituksen periaatteiden toteuttaminen ryhmän käytännöissä ei 
kuitenkaan ollut yksiselitteistä. Aina en tiennyt, millainen toiminta tulkittai- 
siin varovaisuudeksi ja millainen passiivisuudeksi tai välinpitämättömyydek- 
si. Lisäksi tilanteet vaihtelivat usein äkillisesti, joten toimintatapaa koskevat 
ratkaisut oli tehtävä nopeasti. 

Marilys Guillemin ja Lynn Gillam (2004) erottavatkin tutkimuksenteon 
eettiset menettelyohjeet (procedural ethics) ja tutkimuksen tekemisen arjessa 
kohdattavat eettiset kysymykset (ethics in practice) toisistaan. Tutkimusta teh- 
täessä nousee esiin kysymyksiä, joiden ratkaisemiseen tutkimuseettiset menet- 
telyohjeet eivät riitä (mt.). Havainnointijaksoni aikana ratkaisuja täytyi tehdä 
ennemmin tilannekohtaisen harkinnan kuin ohjeistusten perusteella esimer- 
kiksi niissä tilanteissa, joissa satuin tulemaan paikalle kesken sensitiivisistä 
aiheista käytävän keskustelun. Minun oli pääteltävä nopeasti, merkitsisikö läs- 


näoloni äitien yksityisyyden rajojen koettelemista tai jopa niiden rikkomista. 

Toisinaan näytti siltä, että paikallaoloni olisi suotavaa ja toisinaan ei. Mikäli 
läsnäoloni oikeutus ei tuntunut selkeältä, siirryin mieluummin etäämmälle. 

Havainnointijakson aikana kirjasin 85 sivua muistiinpanoja. Kaikkea 
tapahtunutta on luonnollisesti mahdotonta kirjata, joten taltioitavien asioi- 
den suhteen on tehtävä valintoja (Hammersley & Atkinson 1995, 179-180; 
Emerson, Fretz & Shaw 2001, 353). Tuotin havainnointikertojen kulkua mu- 
kailevia episodeja, joissa pyrin käsittelemään havainnoimiani tapahtumia yh- 
täältä mahdollisimman tarkasti ja toisaalta tutkimustehtävääni painottaen. 
Lisäksi merkitsin muistiin havainnointikerran ajankohdan, paikan, ohjelman 
ja arvioni toimintaan osallistuneiden henkilöiden lukumäärästä. 

Lisäksi on paljon asioita, jotka ovat tallentuneet ainoastaan muistiini. Joi- 
takin tilanteita en kyennyt palauttamaan mieleeni kirjatessani muistiinpa- 
noja, kun taas jotkut niistä eivät silloin tuntuneet merkityksellisiltä. Kaikille 
havainnoilleni ei edes löytynyt sanoja. Joistakin tilanteista olen kirjoittanut 
hyvin lyhyesti, vaikka muistan elävästi niiden kulun. Muistan niihin liittyviä 
aistimuksia, tunteita ja kosketuksia, mutta ne eivät taitu tekstiksi. Lopulta sa- 
nallisesti dokumentoitu kenttämuistiinpanoaineisto kattaa vain pienen osan 
kaikesta näkemästäni, kokemastani ja kuulemastani (ks. myös Pösö 2004, 26; 
Granfelt 2007, 28). 

Haastatteluiden toteutus oli olennainen osa aineistonkeruuta. Aineistona 
ovat 11 ryhmässä työskennelleen henkilön ja 23 äidin haastattelut. Haastatte- 
lut on tehty helmikuun 2015 ja syyskuun 2015 välisenä ajanjaksona. Työnteki- 
jöiden haastatteluiden pituudet vaihtelivat 18 minuutin ja 1 tunnin 19 minuu- 
tin välillä. Sen sijaan äitien haastattelut kestivät lyhimmillään 35 minuuttia ja 
pisimmillään 2 tuntia 16 minuuttia. Kahta äitiä haastattelin kahteen kertaan. 

Haastateltujen työntekijöiden joukko on naisvaltainen. Haastatteluun 
osallistui 9 ryhmän vastuutehtävissä toiminutta naista ja 2 miestä. Jotkut heis- 
tä ovat osallistuneet Supermammojen toimintaan säännöllisesti ja jotkut sa- 
tunnaisesti. Osa heistä oli haastatteluhetkellä mukana ryhmän toiminnassa, 
kun taas osa oli jo lopettanut osallistumisensa. Ryhmän toimintaan he ovat 
tulleet mukaan eri ajanjaksoina. Lähes kaikki heistä ovat olleet monta vuot- 
ta mukana Supermammojen toiminnassa, jotkut jopa yli kymmenen vuoden 


ajan. 

Myös haastatteluun osallistuneet äidit ovat olleet mukana ryhmän toimin- 
nassa erilaisilla intensiteeteillä ja eri ajanjaksoina. Osa heistä oli haastattelu- 
hetkellä mukana ryhmän toiminnassa ja osa ei. Työntekijöiden tavoin lähes 
kaikki heistä ovat osallistuneet ryhmän toimintaan useiden vuosien ajan. 
Äidit muodostavat moninaisen joukon, jonka sisällä esimerkiksi perhesuh- 
teet vaihtelevat voimakkaasti. Suuri osa heistä on kuitenkin ollut sosioekono- 
misesti verraten heikossa asemassa tullessaan mukaan ryhmän toimintaan‘. 
Monilla heistä ei tuolloin ole ollut työpaikkaa eikä toisen asteen koulutusta. 
Jotkut ovat myös kärsineet sosiaalisista ongelmista, kuten köyhyydestä tai vä- 
kivallasta. Samalla jokaisella äidillä on ollut vähintään yksi alle kouluikäinen 
lapsi silloin, kun he ovat aloittaneet ryhmän toimintaan osallistumisen. Mo- 
net heistä ovat tuolloin olleet vauvaikäisen lapsen äitejä. 

Suurin osa haastatteluista toteutettiin siten, että tapasimme informantin 
kanssa kahden kesken. Kuitenkin kolmen äidin ja yhden työntekijän haastat- 
telut tehtiin heidän toivomuksestaan puhelimitse. Lisäksi kolme työntekijä- 
haastattelua toteutettiin informanttien toiveiden perusteella siten, että pai- 
kalla oli kerrallaan kaksi haastateltavaa. Valtaosa haastatteluista toteutettiin 
informanttien toiveiden mukaisissa paikoissa. Jotkut haastattelut toteutettiin 
yliopiston tiloissa, kun taas toisinaan matkustin joko informantin kotiin tai 
työpaikalle. Kuitenkin Supermammojen kesäleirillä toteutetut haastattelut 
tehtiin poikkeuksetta mökissäni. Ehdotin sitä haastattelupaikaksi, sillä leiri- 
alueelta olisi tuskin löytynyt muita rauhallisia tiloja. 

Haastattelut etenivät avoimesti ja kertojalähtöisesti väljää temaattista jä- 
sennystä hyödyntäen. Työntekijöiden haastatteluissa ryhmässä työskentely oli 
pääteema, jota käsiteltiin useiden aihealueiden kautta. Äitien haastatteluissa 
puolestaan käytiin läpi Supermammojen toimintaan osallistumiseen liittyviä 
teemoja. Heidän haastatteluissaan oli myös kerronnallisia elementtejä, sillä 
pyrin tavoittamaan äitien kokemuksia ennen kaikkea menneisyyden reflek- 


toinnin, mutta myös nykyisyyteen ja tulevaisuuteen suuntautuvan keskuste- 
* On huomattava, että sosioekonominen asema voi muuttua ryhmän toimintaan osallis- 
tumisen aikana. Osa äideistä on tuolloin esimerkiksi kouluttautunut. Myöskään sosiaali- 
set ongelmat eivät välttämättä ole läsnä kaiken aikaa. Esimerkiksi väkivalta on saattanut 
lakata tai vastaavasti alkaa aikana, jolloin äiti on osallistunut Supermammojen toimin- 
taan. 

lun kautta (ks. Hyvärinen & Löyttyniemi 2005, 191; Vanhala 2005, 190). Ai- 
dit kertoivat koetusta ryhmän toimintaan osallistumisesta ja sen tulevaisuutta 
koskevista ajatuksista nykyhetkestä käsin ja siihen peilaten. 

Toisinaan äitien haastatteluissa nousi esiin arkaluonteisia teemoja. Pyrin 
haastattelutilanteissa esittämään kysymykseni niin avoimesti, että heillä on 
tilaa rajata minulle kertomiaan asioita. Osa äideistä ei rajannut sensitiivisiä 
aiheita kerrontansa ulkopuolelle. Usein olin hämmentynyt siitä, miten avoi- 
mesti ja rohkeasti osa heistä kertoi minulle omasta elämästään. Kipeiden koke- 
musten käsittelyllä voi olla ennalta-arvaamattomia ja pahimmillaan haitallisia 
seurauksia (ks. Laitinen 2004, 51-52), mutta informanttien itsemääräämis- 
oikeuteen kuuluu vapaus puhua arkaluonteisistakin asioista. Jos he tahtoivat 
puhua, pyrin käsittelemään sensitiivisiä teemoja heidän halukkuutensa mu- 
kaisesti. 

Kokosin myös neljä mapillista Supermammojen ryhmään liittyviä doku- 
mentteja. Dokumentit on tehty 2010-luvun puolivälin ja 1980-luvun lopun vä- 
lisenä aikana. Läheskaikki niistä ovat ryhmässä työskennelleiden henkilöiden 
tuottamia. Dokumentit keskittyvät joko Supermammojen toimintaan, siihen 
osallistuviin henkilöihin tai sen rahoittamiseen. Ryhmän toimintaan liitty- 
viin dokumentteihin sisältyy muun muassa toimintakertomuksia, ohjelmia, 
suunnitelmia, esitteitä ja tiedotteita. Supermammojen toimintaan osallistu- 
viin henkilöihin keskittyvät dokumentit käsittävät lähinnä luetteloita ryh- 
män toiminnassa mukana olevista äideistä, lapsista ja työntekijöistä. Ryhmän 
toiminnan rahoittamiseen liittyviin dokumentteihin puolestaan kuuluu esi- 
merkiksi rahoitussuunnitelmia, budjetteja, avustusanomuksia vastauksineen 
sekä selvityksiä avustuksena myönnettyjen varojen käytöstä. 

Dokumenttien, ryhmässä työskennelleiden henkilöiden haastatteluiden 
sekä soveltuvin ja rajatuin osin myös Supermammojen toimintaan osallistu- 
neiden äitien haastatteluiden ja osallistuvan havainnoinnin perusteella kirjat- 
tujen muistiinpanojen analyysin perusteella on tuotettu kuvaus Supermam- 
mojen ryhmästä ja sen käytännöistä (luku 4). Analysoin ryhmän historiaa, 
sen nykyisiä toimintaperiaatteita ja -käytäntöjä sekä työntekijöitä ja heidän 
toteuttamiaan tehtäviä asettamalla erilaiset aineistot keskinäiseen dialogiin. 


Analyysi eteni peilaamalla aineistoja keskenään ja antamalla niiden täydentää 

toisiaan. Analyyttisenä työkaluna hyödynsin myös vapaamuotoista koodaus- 
ta, jota toteuttamalla rajasin esimerkiksi tutkimustehtävän kannalta tarpeet- 
tomat dokumentit laajamittaisen aineiston ulkopuolelle. 

Supermammojen toimintaan osallistuneiden äitien haastatteluiden ja 
osallistuvan havainnoinnin perusteella kirjattujen muistiinpanojen analyysi 
on puolestaan luonut perustan äitien kokemusten kuvaukselle (luvut 5, 6 ja 
7). Kävin jokaisen haastattelun läpi vapaamuotoisesti koodaten, jonka jälkeen 
yhdistin samankaltaiset koodit laajemmiksi kategorioiksi. Muodostin kolme 
kategoriaa. Tämän jälkeen jaoin kunkin kategorian kolmeen alakategoriaan 
yhdistelemällä koodeja temaattisiksi kokonaisuuksiksi. Pidin kaiken aikaa 
haastatteluaineistoa dialogissa kirjaamieni muistiinpanojen kanssa. Keskeistä 
oli juuri haastattelujen peilaaminen toteuttamaani havainnointijaksoa vasten. 
Supermammojen ryhmästä tuntui olevan vaikeaa kertoa ulkopuolisille, eikä 
sitä ollut myöskään helppoa ymmärtää ainoastaan kuuntelemisen ja keskus- 
telemisen kautta. Olikin paljon helpompaa yrittää ymmärtää, kun oli myös 
nähnyt ja kokenut jotakin siitä, mistä ihmiset puhuvat. 

Kanssatutkijuuden tavoittelu on mahdollisuus ymmärryksen syventämi- 
seen. Olen pyrkinyt mahdollistamaan informanttieni osallistumisen tutki- 
muksen tekemiseen (vrt. Laitinen 2004). Vierailin säännöllisesti ryhmässä 
kertomassa tutkimuksen etenemisestä. Kanssatutkijuuden toteutumisen 
kannalta olennaisempaa on kuitenkin se, että sovin ryhmän jäsenten kanssa 
mahdollisuudesta tutustua tämän tutkimusraportin luonnokseen. Tarkoituk- 
sena oli antaa heille tilaisuus ilmaista mielipiteensä tavasta, jolla kuvaan paitsi 
heidän ryhmäänsä myös kokemuksia, joita äidit ovat minulle kertoneet. Toi- 
mitin anonymisoidut luonnokset yli kahdellekymmenelle henkilölle. Selvästi 
tyypillisintä oli, että luonnos palautettiin kommentoimatta sitä. Ylivoimaises- 
ti suurin osa informanteista ei siis syystä tai toisesta ilmaissut näkemyksiään. 
Se palaute, mitä sain, oli myönteistä ja kannustavaa. 

Informanttieni yksityisyyden suojaamiseksi he eivät tässä tutkimusrapor- 
tissa esiinny omilla nimillään. Myös Supermammojen ryhmä esiintyy peite- 
nimellä. Peitenimien käytön lähtökohtana on pyrkimykseni suojata ryhmän 
jäseniä niiltä mahdollisilta kielteisiltä seurauksilta, joita heidän tunnistamises- 


taan aiheutuisi (Kuula 2011, 201). Pienennän tunnistamisen mahdollisuutta 

esittamalla informantit eri peitenimilla eri luvuissa. Nain ollen eri luvuissa ra- 
portoituja aineistokatkelmia ei ole mahdollista yhdistää toisiinsa peitenimien 
perusteella. Lisäksi olen anonymiteetin turvaamiseksi muuttanut joitakin 
pieniä ja tutkimustehtävän kannalta merkityksettömiä yksityiskohtia, kuten 
tarkkoja aikamääreitä. Luettavuuden vuoksi esitettävistä sitaateista on myös 
poistettu joitakin puhekielisiä täytesanoja. 

Käsillä oleva tutkimusraportti etenee seuraavaksi tutkimustulosten käsit- 
telyyn keskittymällä ensin Supermammojen ryhmän ja sen käytäntöjen tar- 
kasteluun. Tuloksia raportoitaessa käytetään joitakin lyhenteitä, jotka lukijan 
on hyvä muistaa. Kirjaimet HM ja sivunumero merkitsevät sitä, että viittaan 
tekstissä havainnointimuistiinpanoihini. Dokumentteihin puolestaan viit- 
taan kirjaimella D, vuosiluvulla ja dokumentin numerolla. Viite voi siis olla 
esimerkiksi D1988, 1. Esittämiini haastattelusitaatteihin on merkitty infor- 
mantin peitenimi. Silloin kun erottelu ei käy ilmi asiayhteydestä, käytän pei- 
tenimen yhteydessä tunnuksia Ä eli äiti tai T eli työntekijä. Omat huomioni 
olen merkinnyt hakasulkeiden [] sisään. Kaksi ajatusviivaa (— —) sen sijaan 
merkitsevät sitä, että osa virkkeestä on poistettu esitettävästä aineistokatkel- 


masta. 

Supermammat: historia, toiminta ja sen toteuttajat 


Jokaisella ryhmällä on elinkaari (Nylund 1996, 203). Supermammojen ryhmän 
elinkaari on ollut huomattavan pitkä, lähestulkoon kolmen vuosikymmenen 
mittainen. Vertaisryhmän menestymisen edellytys on sen jäsenten aktiivinen 
osallistuminen ja sitoutuminen (Gartner & Riessman 1984, 21), mutta niiden 
toteutuminen ei suinkaan ole itsestään selvää. Voidaankin kysyä, millaiset toi- 
mintakäytännöt ovat houkutelleet äitejä ryhmään vuosi toisensa jälkeen. Entä 
millaista työtä käytäntöjen toteutuminen edellyttää ja ketkä sitä tekevät? 
Seuraava luku tarjoaa vastauksia edellä esitettyihin kysymyksiin. Aloitan 
Supermammojen ryhmän ja sen käytäntöjen aineistolähtöisen tarkastelun kat- 
sauksella, jossa keskityn kuvaamaan ryhmän toimintaa sen historian aikana. 
Vastaan asettamaani tutkimuskysymykseen siitä, millaista ryhmän toiminta 
on ollut sen historian aikana. Seuraavaksi tarkastelen ryhmän tämänhetkisiä 
käytäntöjä ja niitä ohjaavia periaatteita. Vastaan kysymykseen siitä, millaista 
toimintaa ryhmässä järjestetään ja mitkä periaatteet ohjaavat toimintaa. Vii- 
meiseksi käsittelen ryhmässä työskenteleviä henkilöitä ja heidän tekemäänsä 
työtä. Annan vastauksia kolmanteen tutkimuskysymykseeni tuomalla esiin, 
keitä ryhmässä työskentelee ja millaista työtä he tekevät Supermammojen toi- 


mintaan osallistuvien äitien tukemiseksi. 


Äidin tukena vuosien saatossa 


Supermammojen toiminnan juuret ovat 1980-luvun lähiöissä toteutetussa 
yhdyskuntatyössä. Yhdyskuntatyö merkitsee yhtäältä yhteiskuntapoliittista 


5 Viittaan lähiön käsitteellä sen yleiskieliseen määritelmään. Taidehistorian tutkija 


Riitta Hurmeen (1991, 177) mukaan Suomessa lähiön käsite on yleistynyt merkitsemään 
kiinteästä kaupunkirakenteesta erilleen rakennettua asuntoaluetta, joka on kuitenkin 
riippuvainen varsinaisesta kaupungista. Lähiön olemassaolo perustuu kaupungin palve- 


luihin, työpaikkoihin ja joukkoliikenneyhteyksiin. 

toimintaa ja toisaalta sosiaalitoimessa tehtävästä viranomaistyöstä irtaantu- 
vaa sosiaalityön menetelmää. Se kohdistuu ennemminkin eri asukasryhmiin, 
yhteisöihin tai asuinalueisiin kuin yksilöihin tai perheisiin. Pohjoismainen 
yhdyskuntatyö on tavoitellut kuntatasolla järjestelmien muokkaamista asuk- 
kaiden tarpeiden mukaisiksi. Toisaalta työn tavoitteena on ollut myös asuk- 
kaiden omaehtoisen toiminnan käynnistäminen hyvinvointipolitiikan osana 
ja sen vahvistajana. Työssä on pyritty yhteistoiminnan lisäämiseen kohderyh- 
mien kanssa ja sen myötä osallistamiseen, vaikuttamiseen sekä yhteisöllisten 
voimavarojen vahvistamiseen. (Turunen 2008, 44, 49-50.) 

Pohjoismainen yhdyskuntatyö on tyypillisesti ollut marginaalista ja tila- 
päistä (Turunen 2008, 46). Sitä kuitenkin toteutettiin poikkeuksellisen laa- 
jamittaisesti lähiössä, jonne Supermammojen ryhmä perustettiin. Alueella 
toteutettiin 1980-luvulla erilaisia yhdyskuntatyön toimintoja, kuten projekti 
nuorten hyvinvoinnin edistämiseksi. Hankkeen myötä paikalliset nuoret sai- 
vat käyttöönsä muun muassa oman nuorisoklubin. Seuraavina vuosina hanke 
saavutti näkyvän roolin lähiön nuoriso- ja asukastoiminnassa. Kuitenkin pro- 
jekti ja sen myötä nuorisoklubin toiminta päättyivät paikallisten vastustukses- 
ta huolimatta 1980-luvun loppupuolella. (HM, 19.) 

Päättynyt projekti loi tilaa Supermammojen ryhmän perustamiselle. 
Hankkeeseen oli osallistunut hiljattain vanhemmiksi tulleita nuoria, joiden 
keskuudessa alkoi viritä toive nuorille äideille kohdennetun ryhmän perus- 
tamisesta. Nuoret lähestyivät asian tiimoilta heille projektin kautta tutuksi 
tullutta työntekijää. Työntekijä viritti keskustelua ryhmätoiminnasta muiden 
paikallisten nuorten, oman taustaorganisaationsa sekä sen yhteistyöorganisaa- 
tion piirissä. Keskustelujen tuloksena kolme sosiaali- ja terveysalan ammatti- 
laista ryhtyi perustamaan ryhmää yhdessä äitien kanssa. Näin ollen äitiryh- 
män perustaminen sai alkunsa nuorten vanhempien toiveista ja toteutui äitien 
ja ammattilaisten yhteistyön tuloksena. 

Ryhmä täytti paikallisen toiminnan aukon. Alueella kyllä toimi toinen 
äitiryhmä, mutta sitä ei oltu tarkoitettu erityisesti nuorille. Supermammojen 
ryhmän perustamiseen osallistuneet äidit ja ammattilaiset jakoivat näkemyk- 
sen siitä, että se palvelee toisenlaisen kohdejoukon tarpeita. Hämmästyttävän 


monella haastattelemallani äidillä oli näkemys ryhmästä, vaikkei kukaan heis- 


32 


tä ollut siellä käynytkään. Äitien kertomissa kokemuksissa toisesta ryhmästä 
välittyi kuva paikkana, jossa he oletettavasti kokisivat olonsa ulkopuolisiksi. 
Vastaavasti toisen ryhmän äidit näyttäytyivät joukkona, joka ei olisi Super- 
mammoihin sopinut. 

Neea, A: — — Mäen oo koskaan nähny, ketä ne [toisen ryhmän jäsenet, E.E] on, 

mutta mulla oli semmonen käsitys siihen aikaan, että ne oli vähän tämmösiä vart- 

tuneempia alte) a. 

Eija: Okei. 

Neea: Siis, että se oli niinku vähän, niil oli vähän erilaiset intressit varmaan ku 

meillä. 

Supermammojen ryhmää ei rekisteröity yhdistykseksi, eikä se myöskään kiin- 
nittynyt organisaatioiden alaisuuteen. Kuitenkin sillä on monien muiden ver- 
taisryhmien tapaan ollut alusta pitäen sidoksia useisiin eri toimijatahoihin (ks. 
Matthies 1990; Nylund 1999). Perustamiseen osallistuneiden ammattilaisten 
edustamat seurakunta ja julkinen sosiaali- ja terveydenhuollon yksikkö voi- 
daan mieltää ryhmän taustaorganisaatioiksi, vaikka Supermammoja ei voi 
liittää osaksi niiden toimintaa. Taustaorganisaatioiden rooli näkyi ryhmän 
toiminnassa siten, että seurakunta tarjosi sille kokoontumistilan. Lisäksi 
osalla ammattilaisista oli mahdollisuus käyttää pieni osa työajastaan ryhmän 
toiminnan tukemiseen. He toimivat ryhmän ohjaajina osin vapaaehtoisesti ja 
osin ansiotyönsä puitteissa. 

Ryhmä alkoi kokoontua viikoittain. Ensimmäisen toimintavuoden kevät- 
lukukaudella tapaamisissa kävi keskimäärin 4-5 äitiä lapsineen, ja yhteensä 
ryhmään kuului 8 äitiä ja 10 lasta (D1988, 4). Suurella osalla heistä oli vau- 
vaikäinen lapsi (D1988,10). Äitejä yhdisti toisiinsa nuori ikä. He olivat voit- 
topuolisesti alle 20-vuotiaita. Myös lähiössä eletty elämä liitti heitä toisiinsa. 
Monet heistä olivat asuneet alueella pitkään ja tunsivat toisensa esimerkiksi 
samassa koulussa opiskelun, nuorisotoiminnan tai samoilla kulmilla oleskelun 
kautta. 


Fija: Oliks se nimenomaan se nuori ikä, mikä teitä niinku siinä alussa yhdisti? 
Neea, A: Oli varmaan, joo. Ja sit, kato, oltiin kaikki lähiöläisiä [lähiön nimi, E.E]. 
Eija: Aha, joo. 

Neea: Ni, että tota, mäkin oon ollu päiväkoti-ikänen, kun oon sinne muuttanu. 

Et siihen aikaan tunsi tosi hyvin lähiöläiset kaikki, ku siellä oli sitä väkee vähän 

vähempi kun nykypäivänä, että niinku. Ne oli tuttuja jo kouluajoilta sit tietysti ne 

ihmiset, jokka sitte sai nuorena lapsia niinku itekin. Sitä kautta varmaan sitten se 

porukka keräänty. 
Kuten vertaistukea tutkinut Susanna Hyväri (2005, 228-229) toteaa, ver- 
taistoiminta vakiintuu yleensä sille sosiaalisesti ja kulttuurisesti suosiollisessa 
ympäristössä. Supermammojen osallistujamäärä kasvoi nopeasti, kun tieto 
ryhmästä levisi äitien ja ohjaajien verkostoissa. Ensimmäisen toimintavuoden 
kuluttua osallistujien lukumäärä oli lähestulkoon kaksinkertaistunut (D 1989, 
2), vaikkei ryhmää mainostettukaan julkisesti. Ryhmän mainostamisesta pi- 
dättäytyminen oli tietoinen päätös. Sitä ei tahdottu kasvattaa liian suureksi, 
joten toimintaan kutsuttiin mukaan vain ryhmäläisten verkostoihin kuuluvia 
äitejä. 

Supermammojen toiminta monipuolistui nopeasti. Kokoontumisten 
rinnalla alettiin järjestää retkiä, leirejä ja muita aktiviteetteja. Ensimmäisen 
useamman päivän mittaisen leirin ryhmä toteutti jo toimintansa alkuvuosi- 
na (D1990, 4). Lisäksi ryhmä harjoitti pienimuotoista varainkeruutoimintaa 
esimerkiksi myyjäisiä järjestämällä. Toiminnan monipuolistuminen oli mah- 
dollista kerättyjen varojen, mutta ennen kaikkea vapaaehtoistoimijoiden sekä 
ryhmälle myönnettyjen lahjoitusten ja avustusten ansiosta. Lastenohjaajat 
työskentelivät vapaaehtoisuuteen perustuen, kun taas leirien ja retkien kus- 
tannukset katettiin pääasiassa lahjoituksilla ja avustuksilla. 

1990-luvun alkuun saakka ohjaajat vastasivat toiminnan organisoinnista 
ja toteutuksesta, vaikkakin monet äidit tekivät pieniä askareita ryhmän hy- 
väksi. Vastuuta ryhdyttiin kuitenkin vähitellen hajauttamaan äideille. Hiljal- 
leen vastuun siirtyminen ohjaajilta äideille kiihtyi ja hajautettu vastuunjako 
muuttui keskitetymmäksi. Ryhmään valittiin vastuuäiti, joka vastasi suurilta 
osin Supermammojen toiminnan organisoinnista ja toteutuksesta. Kuitenkin 
ohjaajat toimivat edelleen vastuuäidin taustatukena, vaikka he eivät enää ol- 
leetkaan säännöllisesti läsnä ryhmän kokoontumisissa. 

Äitivetoisen ryhmän toiminta kävi läpi muutoksia. Äidit laajensivat va- 
rainhankinnan toteutusta osallistumalla myyjäisiin ja työskentelemällä ak- 


tiivisesti erilaisissa tapahtumissa. Varainkeruun laajentamisessa oli kyse tie- 


34 


toisesta suunnanmuutoksesta, joka tähtäsi avustusten ja lahjoitusten roolin 
heikentämiseen toiminnan rahoituksessa. Samalla ryhmä moninaistui, kun 
äitien ikäjakauma laajeni. Vähitellen eri ikäisten äitien joukko näytti muut- 
tuneen samanlaiseksi itsestäänselvyydeksi kuin ryhmän suuntaaminen nuo- 
rille äideille oli ollut. Äidit eivät myöskään enää välttämättä asuneet samassa 
lähiössä, vaan osa heistä kävi ryhmässä muilta asuinalueilta käsin. 

Moninaistumisesta huolimatta Supermammojen ryhmä kohtasi myös 
ajanjaksoja, joina sen toiminta ei houkutellut riittävästi uusia äitejä. Hiljaisista 
jaksoista selvittiin tehostamalla uusien äitien rekrytointia ryhmäläisten hen- 
kilökohtaisten verkostojen kautta. 2000-luvun puolivälin jälkeen ryhmän toi- 
mintaa jouduttiin kuitenkin supistamaan vähäisen osallistujamäärän vuoksi. 
Lopulta ryhmällä ei remontin vuoksi ollut enää edes mahdollisuutta käyttää 
kokoontumistilaansa. Tilan menettäminen aiheutti katkoksen Supermam- 
mojen toimintaan. 

Anniina, Ä: Että sithän se, tota, vaihtukin Supermammojen paikka sillon sit ton- 

ne. Uusissa tiloissa rupes, rupes viritteleen, et se oli vähän sillain hiljaiselolla siinä, 


ku määki jäin poies siittä. Niinku mun mielestä Iida, lida [ohjaaja, E.E] sitä rupes 
uudestaa laittaa kasaan niinku kunnolla. 


Eija: Aivan, aivan. Nii, et se oli just niihin aikoihin, kun sä sieltä lähdit, kun se 
siirty tonne? 


Anniina: Joo. Tai mä olin siinä jääny jo poies, ja sitte se rupes niinku kuivuu, 

kuivuu tyystin kokoon, joo. 
Toiminnan jatkuminen sai edellytykset, kun yksi ohjaajista löysi Supermam- 
moille uuden kokoontumistilan. Sen lisäksi hän ryhtyi kokoamaan ryhmää 
uudelleen. Uudelleenrakentunut ryhmä ei enää sijainnut lähiössä eikä koostu- 
nut pääasiassa sen asukkaista. Sen sijaan se tavoitti eri puolilla kaupunkia asu- 
via äitejä. Samalla vastuu ryhmän toiminnasta palautui suurilta osin takaisin 
ohjaajille. Lisäksi omaehtoinen varainhankinta hiipui samalla, kun lahjoitus- 
ten ja avustusten merkitys kasvoi. Kokonaan omaehtoisen varainkeruun pe- 
rinteestä ei kuitenkaan irtaannuttu, sillä ryhmäläiset keräsivät silloin tällöin 
varoja esimerkiksi kirpputoreilla ja myyjäisissä. 

Samalla Supermammojen toiminta monipuolistui entisestään taustaorga- 
nisaatioiden tarjoaman tuen lisääntymisen vuoksi. Seurakunnan ja sosiaali- ja 


terveysalan järjestöjen tarjoama tuki heijastui Supermammojen toimintaan 

ennen kaikkea siten, että niiden työntekijöillä oli paremmat mahdollisuudet 
käyttää työaikaansa ryhmän ohjaajina toimimiseen. Retkien ja vierailujen jär- 
jestäminen, samaten kuin vierailijoiden kutsuminen kokoontumisiin yleistyi. 
Ammattilaistaustaisten ohjaajien aiempaa intensiivisempi läsnäolo toi myös 
professionaalisen avun lähemmäksi niitä äitejä, jotka sitä kokivat tarvitsevan- 
sa. 

Monipuolistunut ja professionaalistunut toiminta tavoitti aineistonke- 
ruun aikaan keväällä 2015 kymmeniä äitejä. Vuonna 2015 ryhmän toimin- 
nan piirissä oli noin 33 äitiä lapsineen (D2015, 3). Kevätlukukauden aikana 
kokoontumisissa läsnä olleiden äitien määrä vaihteli kymmenen molemmin 
puolin (HM, 1-12, 16-39). Kesäleirille puolestaan osallistui 16 äitiä lapsineen 
(D2015, 4; HM, 50). Supermammojen pienimuotoinen lähiötoiminta on vuo- 
sien saatossa muotoutunut kymmenten äitien suosimaksi ja toiminnallisesti 


moninaiseksi ryhmäksi. 


Äitiyden tukemiseksi 


Supermammojen toiminnan lähtökohtana on äitiys ja tavoitteena sen tuke- 
minen. Ensisijainen keino tavoitteen saavuttamiseksi on äitien odotusten, 
tarpeiden ja toiveiden perusteella laadittu toimintaohjelma. Ryhmän toimin- 
tapolitiikkaan on kuulunut lähestulkoon alusta alkaen se, että lapset ovat toi- 
mintojen aikana pääsääntöisesti erillään äideistään. Näin äideillä on mahdol- 
lisuus osallistua täysipainoisesti heille kohdennettuun ohjelmaan. 

Supermammojen toimintaa ohjaa joukko periaatteita, joista ensimmäinen 
on osallisuus. Lähtökohtana on, että äidit vaikuttavat merkittävästi toimin- 
taohjelman sisältöön. Monet Supermammojen toimintaa koskevat päätökset 
tehdään siten, että niistä keskustellaan mahdollisimman runsaslukuisessa äi- 
tijoukossa. Käytännöllä pyritään turvaamaan jokaisen mahdollisuus osallis- 
tua päätöksentekoon. Demokraattisen toimintamallin omaksuminen onkin 
tunnistettu ryhmätoiminnan jatkuvuuden edellytykseksi. Epädemokraatti- 
nen toiminta ei houkuttele vapaaehtoiseen ja pitkäaikaiseen osallistumiseen. 
(Matthies 1990, 86-89.) 

Avoimuus on toinen ryhmän toimintaperiaate. Toisin kuin tarkasti raja- 
tuille kohdejoukoille suunnatut vertaisryhmät, Supermammojen ryhmä on 
jokaiselle äidille avoin. Näin ollen ryhmän jäsenten oletetaan kohtaavan kun- 
nioittavasti erilaiset äitinä olemisen tavat. Keskeistä on moninaisuuden hy- 
väksyminen ja arvostaminen. Kuka tahansa äiti voi tulla ensimmäistä kertaa 
kokoontumiseen ilmoittamatta siitä etukäteen kenellekään. 

Avoimuuteen kietoutuu useita julkilausumattomia periaatteita. Ryhmässä 
ei ole pakko kertoa itsestään tai elämäntilanteestaan, mutta sinne ovat terve- 
tulleita myös äidit, joilla on tarve puhua. Heidän tarpeensa täyttymiseksi on 
tärkeää, että ryhmäläiset jakavat käsityksen luottamuksellisuuden ja vaitiolon 
periaatteiden merkityksellisyydestä (vrt. Koskisuu 2004, 172-173). Luotta- 
muksellisuuden ja vaitiolon normeja ei ole kirjattu ylös, mutta ne elävät äitien 
keskuudessa vahvoina periaatteina. Ryhmässä puhutuista asioista ei kerrota 
ulkopuolisille. Ryhmässä puolestaan ei lähtökohtaisesti puhuta asioista, joista 
äidit ovat keskustelleet kahdestaan tai pienessä joukossa. 

Kynnys osallistua Supermammojen toimintaan on sekä sosiaalisesti että 
taloudellisesti matala. Kokoontumiset ovat ilmaisia. Lisäksi retkien, leirien ja 
muiden tapahtumien hinnat on pyritty pitämään mahdollisimman alhaisina. 
Päihteiden vaikutuksen alaisena ryhmän toimintoihin osallistuminen ei kui- 
tenkaan ole sallittua. Käytännössä osallistumismahdollisuuksia rajoittaa myös 
ryhmän viestintäpolitiikka. Tietoa ryhmän olemassaolosta ei ole monellakaan 
äidillä, sillä sen toiminnasta ei juurikaan tiedoteta julkisesti". Julkisen tiedo- 
tuksen sijaan ryhmään hakeudutaan sen jäsenten verkostojen välityksellä. 

Kolmas ryhmän toimintaa ohjaava periaate on vapaaehtoisuus. Kysees- 
sä on olennainen vertaisryhmien toimintaa määrittävä tekijä (Nylund 1996, 
194). Supermammojen ryhmässä vapaaehtoisuus tarkoittaa myös säännöllisen 
osallistumisen velvoitteen puuttumista. Näin ollen ryhmän toimintoihin on 
mahdollista osallistua omien intressien ja voimavarojen mukaisesti. Lisäksi 
kokoontumiseen voi tulla, vaikkei haluaisikaan osallistua aktiivisesti suunni- 
teltuun ohjelmaan. Vapaaehtoisuuden periaate antaa odottaa, että toimintaan 


saa osallistua omalla tavallaan ilman pelkoa arvostelusta tai tuomitsemisesta. 


6 Erään ryhmän taustaorganisaation verkkosivuilla on lyhyt Supermammojen toimin- 


taa koskeva tiedote. 

Salla, A: Ja just sitä, että sun ei tarvi sitoutua siihen. Et jos sulle ei sovi vaikka niin 
kun suurin osa kokoontumisista, niin sä voit käydä niinä kertoina, ku sulle sopii. 
Tai niinku että, esimerkiks meillä on käyny sillainkin äitejä, että niillä on lapset 
menny treeneihin, niin ne on tullu varttia yli viis ja joutunu lähtee, mut silti ne 
on halunnu sen pienen ajan viettää meiän kanssa. Sekin on ollu ihan fine. Tai sit 
ne ei oo välttämättä osallistunu ohjelmaan ollenkaan. Ne on ottanu kahvikupit 
ja istunu siinä taka-alalla vaan ja kuunnellu. Sekin on ihan fine. Niinku tavallaan 


se, että kaikki käy. 


Neljäs periaate on sitoutumattomuus. Se merkitsee ensinnäkin sitä, että ryhmä 
ei ole sitoutunut uskontoihin, aatteisiin tai ideologioihin. Toisekseen kyse on 
sitoutumattomuudesta organisaatioiden alaisuuteen. Vaikka Supermammojen 
ryhmä nauttii seurakunnan ja sosiaali- ja terveysalan järjestöjen tukea, sen toi- 
minta on verraten autonomista. Taustaorganisaatioiden rooli on leimallisesti 
tukea antava ja kontrollista pidättäytyvä. Täten ryhmällä on varsin laaja-alai- 
set mahdollisuudet toimia haluamallaan tavalla. 

Periaatteet rakentavat reunaehdot toiminnalle, jonka kivijalka ovat vii- 
koittaiset kokoontumiset. Ryhmä kokoontuu sekä kevat- että syyslukukau- 
della. Koulujen loma-aikoina kokoontumisia ei ole. Useimmiten äidit ja lapset 
toteuttavat erillisiä ohjelmia eri tiloissa, mutta osa kokoontumiskerroista on 
varattu äitien ja lasten yhteiseen toimintaan. Ohjelmassa huomioidaan perin- 
teisesti myös juhlapyhät. Lisäksi ryhmän lukukausittainen toimintaohjelma 
koostetaan väljästi tietyn teeman ympärille, mikä heijastuu joidenkin kokoon- 
tumisten sisältöön. 

Kevään 2015 toimintaohjelmaa jäsensi naiseuden teema. Muun muassa 
vierailut, voimistelu ja askartelu kuuluivat äitiryhmän ohjelmaan. Naiseutta 
käsiteltiin erityisesti seksuaalisuuden, liikunnan ja kauneudenhoidon näkö- 
kulmista. Lisäksi kokoontumisissa kävi vierailijoita keskustelemassa naisten 
terveyteen liittyvistä aiheista. (D2015, 1.) Teemasta riippumatta myös kahvi- 
tarjoilu on tärkeä osa kokoontumisten ohjelmaa. Samalla aikaa jää vapaamuo- 
toiseen keskusteluun ja oleskeluun. 

Ryhmä toteuttaa vuosittain kolme retkeä. Retkelle lähdetään syksyllä, ke- 
väällä ja alkukesällä. Alkukesällä järjestettävä retki kestää koko päivän, kun 
taas kevät- ja syysretket ovat hieman lyhyempiä. Lyhyemmät retket ovat pai- 
nottuneet ulkoiluun, kuten sienestykseen ja marjastukseen. Päiväretki sen 


sijaan on samalla ryhmän kevätjuhla, jota vietetään esimerkiksi eläin- tai elä- 

myspuistossa. Päiväretki on tarkoitettu sekä äideille että lapsille, kun taas lyhy- 
empiä retkiä kohdennetaan välillä ainoastaan äideille. 

Jokakesäinen leiri on tärkeä ja perinteikäs osa Supermammojen toimin- 
taa. Se on suunnattu sekä äideille että lapsille. Kuten ryhmässä työskennellyt 
Hanna seuraavassa kertoo, leirin sisällöt rakentuvat selkeän ja toiminnallisen 
päiväohjelman mukaisesti. 

Hanna, T: Tota, äideillä siel on niinku liikunnallista, ja sitten on semmosta kes-, 

keskustelua. Ja 

Eija: Joo. 

Hanna: siis sitten, niinku ihan siinä koko ryhmän kanssa. Ja se on kyllä, siellä on 

vaikka mitä, koko aika tekemistä, et. Mitä mä ny osaan kertoo kaikkee. No, siä 

syödään monta kertaa päivässä, ja sitten ne ohjelmat on kaks kertaa joka päivä. 

Päivät alkavat aamujumpalla ja rytmittyvät ruokailujen mukaan. Sekä aamu- 
että iltapäivällä järjestetään ohjattua toimintaa. Toimintaan kuuluu muun 
muassa ulkoilua, liikuntaa ja keskustelua. Tyypillisesti äideille ja lapsille jär- 
jestetään erillistä ohjelmaa, mutta yksi päivä on varattu äitien ja lasten yhdes- 
säoloon. Vapaampi oleskelu on 
mahdollista illalla ja päivälevon 
aikaan. 

Ryhmän toiminta ei rajoitu 
kokoontumisiin, retkiin ja lei- 
reihin. Lisäksi järjestetään muita 
aktiviteetteja. Nämä toiminnot 
ovat vuosien saatossa vaihdelleet 
luontoretkistä eläin- tai huvi- 
puistovierailuihin ja teatterissa, 
konsertissa tai kylpylässä käy- 
misestä — ravintolaruokailuihin. 
Toisinaan ryhmässä harjoitetaan 
myös pienimuotoista varainke- 
ruutoimintaa esimerkiksi osallis- 


tumalla myyjäisiin tai myymällä 


vanhoja tavaroita kirpputorilla. 


Elokuisen leiripäivän ohjelmaa 

Lisäksi ryhmässä jaetaan joulupaketteja sen toimintaan osallistuvien äitien 
koteihin. Toimintamuoto erottaa Supermammat useimmista vertaisryhmistä, 
sillä materiaalisen avun tarjoaminen ei tyypillisesti kuulu niiden käytäntöihin 
(Nylund 2000, 49). Paketti koostuu pääasiassa yksityishenkilöiden ja yritysten 
lahjoittamista tuotteista. Niihin kuuluu erityisesti jouluruokaa, mutta myös 
joulukukkia ja pieniä lahjoja lapsille. Paketti toimitetaan lähtökohtaisesti jo- 
kaiselle halukkaalle äidille ilman tarveharkintaa. Näin ollen äidin varallisuus 


ei vaikuta joulupaketin saamiseen. 


Äitien ja lasten tähden 


Useat ihmiset tekevät työtä Supermammojen toimintaan osallistuvien äitien 
tukemiseksi. Ohjaajien lisäksi ryhmässä työskentelee lastenohjaajia. Samal- 
la vastuuäidiksi nimetty ryhmän jäsen huolehtii osaltaan Supermammojen 
toimintaan liittyvistä tehtävistä. Keväällä 2015 ryhmän toiminnassa oli vas- 
tuuäidin lisäksi intensiivisesti mukana 2 ohjaajaa ja 7 lastenohjaajaa. Lisäksi 
joitakin ohjaajia ja lastenohjaajia työskenteli ryhmässä harvemmin. 

Ohjaajat työskentelevät ryhmässä oman ansiotyönsä ohella. He ovat suorit- 
taneet sosiaali- ja terveysalan opintoja ja työskentelevät tyypillisesti sosiaali- ja 
terveyspalveluiden alaan kuuluvissa organisaatioissa. Ohjaajien mahdollisuu- 
det käyttää ansiotyöhön tarkoitettua työaikaa ryhmässä työskentelyyn vaih- 
televat, mutta tyypillisesti ainakin osa Supermammojen toimintaan liittyvis- 
tä tehtävistä toteutetaan vapaaehtoisuuteen perustuen. Monet ohjaajat ovat 
työskennelleet ryhmässä useiden vuosien ajan, ja jotkut heistä ovat jatkuvasti 
käyttäneet runsaasti vapaa-aikaansa Supermammojen toiminnan tukemiseen. 
Seuraavassa Maarit esittääkin osuvan kuvauksen siitä, kuinka ryhmässä työs- 
kentelyä voi luonnehtia myös elämäntavaksi. 

Maarit: Ku Supermammat on myöski työntekijämielessä joilleki hyvinki niinku 

elämäntapa tai siis sellane, että ku se on vapaaehtostyötä myöski. Ja mä oon niinku 

siinä kuitenki ollu ihan siis silleen virkani puolesta, nii seki asettaa vähän sem- 
mosta, kun se sitoutuminen pitää olla niin hyvä siihen, niin se on niin kun yks 
sellanen haaste tietyllä tavalla. Että kaikki leiripalaverit ja kaikki jutut, nii ne voi 


olla iha mihi aikaa tahansa tai keskellä kesälomaa tai muuta. Että kuinkas niitten 
asioitten kanssa luovii, että. 

Ohjaajat työskentelevät ennen kaikkea äitiryhmän kanssa”. Työskentely on 
sekä ideologisesti että sisällöllisesti äitikeskeistä. Osaltaan ryhmän toiminnan 
tavoitteeksi määritelty äitiyden tukeminen saa sisältönsä heidän professionaa- 
lisesta työstään. Ohjaajat voivat välittää osaamistaan äitien käyttöön käymällä 
heidän kanssaan kahdenkeskisiä keskusteluja. Lisäksi he voivat solmia äitien 
kanssa asiakassuhteita, jotka saavat sisältönsä ryhmän ulkopuolella toteutu- 
vasta yksilötyöstä. Tavoitteeseen pyrkiminen heijastuu myös ohjaajien työot- 
teesta, jonka lähtökohdaksi he asettavat äiteihin kohdistuvan arvostuksen ja 
luottamuksen. 

Heidi: Jokainen äiti on sen arvostuksen ansainnu, et se täytyy niinku. Ja lapsen 

silmissä niinku jotenki tukee sitä äitiä siinä, että se jaksaa, jaksaa olla niinku kui- 

tenki paras mahdollinen äiti sille lapselle siinä hetkessä, mitä mä uskon, että ne 

yrittääki parhaansa. 
Ohjaajien työhön kuuluu myös Supermammojen toiminnan rajojen määritte- 
ly. Äitien vaikutusmahdollisuuksista huolimatta toimintakäytäntöjen viimesi- 
jainen määrittelyvalta on ohjaajilla. Käytännössä ohjaajat toteuttavat ryhmän 
toiminnan organisointiin ja toteutukseen liittyviä tehtäviä yhteistyössä vas- 
tuuäidin kanssa. He osallistuvat erilaisin painotuksin ryhmän toimintaohjel- 
man laatimiseen, toimintaan liittyvien järjestelyjen tekemiseen ja toiminnan 
ohjaukseen. Lähtökohtaisesti kaikissa ryhmän toiminnoissa on mukana vaih- 
televa joukko ohjaajia. Poikkeuksellisesti äidit voivat kuitenkin kokoontua 
ilman ohjaajaa. 

Vastunäiti puolestaan työskentelee ryhmässä vapaaehtoisuuteen perus- 
tuen. Ryhmän käytäntöihin kuuluu, että äidit valitsevat vastuuäidin keskuu- 
destaan. Perinteisesti vastuuäidin rooli on ollut varsin pitkäaikainen. Ryhmän 
vastuuäidit ovat usein toteuttaneet tehtäviään useiden vuosien ajan. On myös 
tavallista, että osa äideistä auttaa vastuuäitiä suoriutumaan tehtävistään. Tyy- 
pillisesti vastuuäidin tehtävät ovatkin siirtyneet sellaiselle äidille, joka on jo 
aiemmin auttanut niiden suorittamisessa. 

Vastuuäiti on yksi ryhmän jäsenistä, mutta samalla erilaisessa asemassa 
muihin äiteihin nähden. Yhtäältä tämä osallistuu ryhmän aktiviteetteihin 


7 Lastenohjaajille on kuitenkin nimetty oma ohjaaja, joka vastaa muun muassa heille 


tarjottavasta työnohjauksesta. 

muiden äitien tavoin ja toisaalta organisoi ja toteuttaa ohjelmaa yhteistyössä 
ohjaajien kanssa. Vastuuaiti on se, joka edustaa äitejä ryhmässä työskentelevi- 
en henkilöiden kokoontumisissa. Hänen tehtävänsä on välittää äitien viestejä 
muiden työntekijöiden tietoon. Viestit tulevat hänen tietoonsa ryhmän toi- 
mintoihin osallistumisen lomassa. Vastuuäiti keittää kahvia, siivoaa kokoon- 
tumistiloja, ostaa tarjottavia ja osallistuu ryhmän toimintoihin muiden äitien 
tavoin. Hän tiedottaa, viestii ja koordinoi, mutta on kuitenkin ”äiti muiden 
joukossa”. 
Heli: — — Mä halusin niin kun, että mä oon ite semmonen niinku, että niin kun 
ryhmäläinen siinä. Et, ettei muille tuu semmonen olo, et mä oon nyt niinku joku, 
joka sit vetää ja johtaa ja muuta. Et kyl mä niinku koko aika yritin pitää sen, sen 
että, siinä ollaan vaan yks äiti muiden joukossa. 
Myös lastenohjaajien työskentely ryhmässä perustuu vapaaehtoisuuteen?. He 
toteuttavat lapsiryhmän ohjelman suunnitteluun, organisointiin ja toteutuk- 
seen liittyviä tehtäviä. Lastenohjaajia työskentelee sekä ryhmän kokoontumi- 
sissa että leireillä. Vaikka Supermammojen toiminnassa painotetaan äitiyden 
ja sen tukemisen merkitystä, lastenohjaajien työ saa sisältönsä ja motivaationsa 
ennen kaikkea lapsista. Lastenohjaajat osallistuvat äitien tukemista tavoitte- 
levaan työhön huolehtimalla heidän lapsistaan. Kuitenkin he työskentelevät 
ennen kaikkea lasten kanssa heidän hyvinvointinsa tukemiseksi. 
Lastenohjaajat muodostavat oman vertaisryhmänsä, jonka jäseniä yhdistä- 
vät Supermammojen ryhmässä työskenteleminen ja halu toimia lasten hyväk- 
si. Ryhmä on rakentunut tiiviiksi, sillä monet lastenohjaajat osallistuvat Super- 
mammojen toimintaan useiden vuosien ajan. Heidän työssään on tyypillisesti 
kyse sekä tavoitteellisesta lasten hyvinvoinnin edistämisestä että ystävien jaka- 
masta harrastuksesta. Näin ollen vertaisryhmän toiminta ei rajoitu ainoastaan 
lastenhoidon toteuttamiseen, vaan elää vahvasti Supermammojen ryhmässä 
työskentelyn ulkopuolellakin. 
Aada: Oon tän sanonu, et tää on tällainen mun ystävieni kanssa yhteinen harras- 
tus. Että, et osa on, vähän me siä tehdään, mutta on tää myös meille, että esim. 
mää nään aina yleensä kerran viikossa vähintään, nään niinku Meriä ja Venlaa 


ja Kerttua. Ja nyt sitte E I noita muita, jotka on tullu mukaan toho, tai on 
ollukki jo. Ni on sitte, että näkee niit kavereita ja tällei. 


Lastenohjaajat kuitenkin palkitaan vuosittain pienellä stipendillä. 


Kerttu: Siis toi harrastus o erittäin hyvä sana. 
Aada: Nii. Siis se on oikeesti, et se on niinku yhteinen harrastus. 


Kerttu: Nii, koska ollaan muutenki tiivis kaveriporukka. 


Lastenohjaajana työskentelemiselle ei ole koulutusvaatimuksia. Osa heistä on 
suorittanut sosiaali- ja terveysalan opintoja, kun taas osan koulutustaustana 
on jonkin muun alan ammatillinen perustutkinto, ylioppilastutkinto tai pe- 
ruskoulu. Kuitenkin lastenohjaajien työ on haastavaa. Se edellyttää ohjaus- 
taitojen lisäksi äitien ja ennen kaikkea lasten tarpeille, toiveille ja odotuksille 
herkistymistä. Lasten ohjaaminen muuttuvissa olosuhteissa ja erilaisten tar- 
peiden, toiveiden ja odotusten ristipaineessa on vaativa tehtävä. Työ ei vaadi 
koulutusta, mutta sitä ei voi toteuttaa onnistuneesti ilman taitoja, voimavaroja 


ja sitoutumista. 


Lastenohjaajat kohtaavat työssään eri ikäisiä lapsia 

Lastenohjaajien ja heidän työnsä tarkastelu päättää tämän luvun. Kuten 
edellä on esitetty, Supermammojen ryhmässä työskentelee heidän lisäkseen 
ohjaajia ja vastuuäiti. He organisoivat ja toteuttavat ryhmän moniulotteis- 
ta toimintaa. Supermammojen toiminta onkin ajan myötä muuttunut paitsi 
professionaalisemmaksi myös toiminnallisesti moninaisemmaksi. Siihen on 
vuosien saatossa osallistunut kymmeniä, todennäköisesti jopa satoja äitejä. 
Seuraavaksi tarkastellaan sitä, miten osa heistä on ryhmän toimintaan osal- 
listumisen kokenut. Luvut 5, 6 ja 7 antavat vastauksia kysymykseen siitä, mil- 


lainen merkitys Supermammojen toiminnalla on siihen osallistuneille äideille. 

Kohtaamisia 


Tämä luku nostaa esiin äitien näkökulman tarkastelemalla kohtaamisia, joita 
ryhmän toimintaan osallistuminen tuottaa. Ensimmäisenä käsittelen koh- 
taamisen ja kohdatuksi tulemisen reunaehtoja. Seuraavaksi tarkastelen äitien 
välisiä kohtaamisia ja niissä rakentuvaa vertaistukea. Ammattilaistaustaisten 
ohjaajien ansiosta Supermammojen ryhmä tarjoaa mahdollisuuden myös pro- 
fessionaaliseen tukeen. Lopuksi kuvaankin äitien ja ryhmän ohjaajien kohtaa- 


misia ja niissä rakentuvaa professionaalista tukea. 


Kohti kohdatuksi tulemista 


Supermammojen ryhmä on paikka, jossa erilaiset äitinä olemisen tavat koh- 
taavat toisensa. Kuten sosiaalityön tutkija Liisa Hokkanen (2003b, 267) muis- 
tuttaa, vertaisuus kytkeytyy aina määrättyyn asiaan ja tyypillisesti vielä sen 
tiettyyn ilmenemismuotoon. Vaikka vertaisuus pitää vääjäämättä sisällään 
jotakin yhteistä, jaettu kokemus ilmenee useilla eri tavoilla (mt.). Näitä ero- 
ja jokainen Supermammojen toimintaan osallistuva äiti joutuu kohtaamaan 
tavalla tai toisella. Ryhmässä ei voi toimia rakentamatta suhdetta erilaisiin äi- 
tiyksiin, tarpeisiin ja odotuksiin. (Vrt. Pihlman 2016, 28.) 

Kuitenkin ryhmässä kohtaavat erojen lisäksi myös yhtäläisyydet. Vaikka 
Supermammojen toimintaan osallistuvat äidit tulevat moninaisista lähtökoh- 
dista, on asioita, jotka heitä yhdistävät. Äidit jakavat paitsi vanhemmuuden 
myös halun tulla paikkaan, jossa he kohtaavat toisensa pääsääntöisesti ilman 
lapsiaan. He ovat naisia, jotka tahtovat olla hetken aikaa yksinomaan vertais- 
tensa seurassa. Samalla he pitävät mahdollisuuden aikuisseurassa olemiseen 
avoimena muillekin, jotka haluavat sen kokea. Uudet osallistujat tulevat usein 


ryhmään ikään kuin huomaamatta, luontevan oloisesti ja laajamittaista huo- 

miota vailla. Juuri se on yksi syy siihen, miksi jotkut äidit kuvaavat ryhmää 
paikaksi, jonne ensikertalaisen on helppo tulla. 
Iina: Hi-, hirveen hyvin otettiin vastaan siä. Niinku siis, että se oli mun mielestä 
ihan kiva sillain, et ei niinku mitenkää hirveemmin kiinnitetty huomioo, että ai 
jaa, että tänne on nyt tullu uus, että kerropas nyt itestäs ja näi, vaa sinne vaa pysty 


tulla ja olla. Et ei siitä niinku tehty mitää numeroo, ni se oli mun mielestä ihan 
kiva sillä tavalla, että sai vaan tulla. 


Eija: Aivan, aivan. Niin, et se ilmapiiri tuntu heti semmoselta vastaanottavaiselta 
ja rennolta? 


Iina: Joo, kyllä. Nii, just se, että vaikka ei niinku mitenkää tehty numeroo siitä, 

että sinne tuli joku uus, nii silti ihmiset niinku puhu kyllä ja samalla lailla jutuste- 

li kun muilleki, et ihan ku ois käyny siä aikasemminki. 

Ensikertalaisten tuleminen ryhmän kokoontumisiin ei ole poikkeuksellista. 
Sen sijaan on melko tavallista, että äidit kutsuvat ystäviään ja tuttaviaan Super- 
mammojen tapaamisiin. Haastattelemistani äideistä ylivoimaisesti suurin osa 
on tullut mukaan ryhmän toimintaan nimenomaan ystäviensä tai tuttaviensa 
kautta. Pieni osa heistä on kuitenkin tutustunut Supermammojen toimintaan 
joko ryhmän ohjaajan tai perhesiteiden välityksellä. Tällöin äiti on hakeutu- 
nut ryhmään sen toimintaan osallistuneiden ammattilaisten, perheenjäsenten 
tai sukulaisten antamien tietojen perusteella. Tavatonta ei ole sekään, että äiti 
itse on ollut lapsena mukana Supermammojen toiminnassa ja hakeutunut sin- 
ne uudestaan aikuisiällä. 

Kun äiti tulee ensimmäistä kertaa ryhmän kokoontumiseen, hän menee 
yleensä muiden joukossa heidän käytössään olevaan huoneeseen. Värikkäästi 
sisustettu huone koostuu eräänlaisesta opetus- ja oleskelutilan yhdistelmästä. 
Opetustilassa on pitkä pöytä tuoleineen. Oleskelutilassa puolestaan on sohva, 
jakkaroita sekä runsaasti pehmeitä ja mukavia tuoleja. Huoneeseen voi asettua 
monella tapaa. Siellä voi mennä etäämmälle toisista tai lähemmäksi heitä, huo- 
neesta voi poistua kesken kaiken ja tilan salliessa sohvalle voi mennä makaa- 
maan. Jo ensimmäisen havainnointikertani aikana sain tilasta vaikutelman 
suurena, kaikkien yhteisenä olohuoneena. (HM,1.) 

”Olohuoneen” tunnelma tuntui vapaalta, rennolta ja avoimelta. Varsin pian 
käsitin, ettei kokemus ryhmän ilmapiiristä ollut yksinomaan minun. Sen jakaa 
myös suuri osa äideistä. Vapaa ilmapiiri tyhjenee ennen kaikkea kokemukseen 


siitä, että ryhmässä voi kohdata muut sellaisena kuin kokee olevansa. Kuvauk- 


46 


set siitä, kuinka ryhmässä voi olla oma itsensä, toistuvat äitien puheessa var- 
sin tiuhaan. Omana itsenään oleminen taas viittaa riisuuntumiseen kaikesta, 
mikä määrittyy epäaidoksi. Näin ollen kokemus omana itsenään olemisesta 
tyhjenee aitouteen ja paljauteen. Se vaatii myös niiden asioiden paljastamista, 
jotka voivat määrittyä tuomittaviksi ja altistaa loukatuksi tulemiselle. (Vrt. 
Utriainen 1999, 157—164.) 


Eija: Osaaks sää sanoo, että mistä se ilmapiiri oikein tulee? 

Satu: Kaikki on niin avoimia, kaikki on nii omia itsejään vaan. 

Eija: Nii. 

Satu: Et se, niinku et, ei tarvii miettiä, et voinks mä sanoo näin, et tuomitteeko 

noi mut, kun mulla on tämmöne menneisyys tai, tai jos mä oon tehny näin, nii 

tuomitteeko. Kukaan ei tuomitte. 
Kokemukseen omana itsenään olemisesta liittyy mahdollisuus puhua vapaasti. 
Se merkitsee puhumisen tavan ja sisällön vapautumista. Ei ole poikkeuksellis- 
ta, että äidit kertovat voivansa puhua ryhmässä mitä tahansa. Heidän kerto- 
mansa ei varmastikaan tarkoita sitä, että sosiaaliset estot poistuisivat ryhmässä 
täysin. Sen sijaan ymmärrän äitien tarkoittavan sitä, että ryhmässä voi kertoa 
kokemuksista, joista muissa paikoissa tyypillisesti vaietaan. Siellä on mahdol- 
lista puhua myös asioista, joista äidin voi olla vaikeaa kertoa. Niin kuin eräs 
ryhmän toimintaan osallistunut äiti toteaa, ”tuolla pysty niinku ehkä äidit 
enemmänki sanoon senki suoraan, et ei, nyt ei jaksa, nyt ei jaksa enää yhtää 
noita lapsia” (Aune). Silloinkaan kukaan ei katso kieroon, kuten Elina seuraa- 
vassa kertoo. 

Elina: Ku siä sai puhua, mitä tykkäs. Ja tota, kukaan ei kattonu tavallaan kieroon 

sua, sanoit mitä tahansa. Niin tota, siä sai jutella ihan mistä, mistä vaan, tai minä 

ainaki juttelin, muista en tiedä, mutta. 
Puhumisen vapauden kääntöpuolena on mahdollisuus olla hiljaa. Tutkijan 
katse suuntautuu herkästi asioihin, jotka näkyvät selkeimmin. On ollut help- 
poa huomata, että Supermammojen ryhmässä tehdään julkisiksi asioita, jotka 
on tyypillistä määrittää yksityisiksi. Vaikeampaa on sen sijaan ollut tunnis- 
taa se, että kaikkien äitien ääni ei kuulu yhtä kovaa. Jotkut heistä keskittyvät 


ennen kaikkea kuuntelemiseen. Välillä hekin puhuvat, mutta he tekevät sen 

hiljempaa. Kahden kesken tai pienemmissa ryhmissa kaydyt keskustelut jaavat 
herkästi koko ryhmän läsnä ollessa toteutuvan puheen varjoon. 

Vaikenemisen mahdollisuus on tärkeä. Erityisesti silloin, kun ryhmä ei ole 
vielä tullut tutuksi, voi olla turvallisinta asettua sivustaseuraajan asemaan. 
Yksityisten asioiden julkituominen edellyttää vakaata keskinäistä luottamus- 
ta (Mäkelä ym. 1996, 247), jonka rakentuminen vaatii tutustumista toisiin. 
Se voi joskus kestää hyvinkin kauan. On kuitenkin huomattava, että hiljaa 
oleminen ei välttämättä liity ainoastaan vaiheeseen, jossa äiti tutustuu muihin 
ryhmän jäseniin. Kuten edellä toin esiin, kuunteleminen voi olla myös henki- 
lökohtainen tapa suuntautua ryhmään. 

Vapaus luonnehtii paitsi puhumisen tapoja myös tunteiden ilmaisua. Osa 
äideistä kertoo ryhmän olevan paikka, jossa he voivat ilmaista tunteita, jotka 
määrittyvät usein kielteisiksi. Väsyneenä "voit maata vaikka lattialla, jos ei oo 
joku semmonen virallisuus” (Amanda). Ryhmässä voi myös kiukutella ja näyt- 
tää oman ärtymyksensä. Sen sijaan muissa ympäristöissä etenkään ärtynei- 
syyden ilmaisulle ei välttämättä ole paljoakaan tilaa. Kulttuuriseen ymmär- 
rykseen hyvästä äitiydestä on vaikeaa mahduttaa tunnemaiseman synkempiä 
sävyjä. Hyvä äiti ei tunne ärtymystä, raivoa eikä varsinkaan vihaa. (Nousiai- 
nen 2004, 67.) Vaikka ärtymys, raivo ja viha kuuluvat erottamattomasti inhi- 
milliseen elämään, niiden ilmaisua ei äidille välttämättä sallita. 

Ryhmän vapaa ilmapiiri ei olekaan itsestäänselvyys. Kotona itseilmaisun 
tila voi olla ahdas esimerkiksi silloin, kun siellä ei äidin lisäksi asu muita ai- 
kuisia. Samalla joukko äitejä kertoo parisuhdeväkivallasta, joka on kaventa- 
nut heidän oman tilansa lähestulkoon olemattomiin. Ilmapiiri saattaa olla 
ahdas missä tahansa muuallakin, sillä äitiyteen kytkeytyvät moraalikoodit ja 
uskomukset eivät jätä vapaudelle paljoakaan tilaa (vrt. Berg 2008, 23). Muiden 
äitien joukossa sekä omaa että muiden toimintaa voidaan herkästi arvioida 
suhteessa siihen, vastaako se käsitystä hyväksyttävästä äitiydestä. Hyväksyttä- 
vyyden rajojen ylittäminen taas voi johtaa leimatuksi tulemiseen ja sosiaalises- 
ta hyväksynnästä vaille jäämiseen (vrt. Nousiainen 2004, 63-68; Krok 2009, 
83-85). 

Osa äideistä lähestyykin ryhmän ilmapiiriä vertaamalla sitä kokemuksiin- 


sa hiekkalaatikoilla tai muissa äitiryhmissä toteutuneista kohtaamisista. Ne 

ovat vastanneet äitien odotuksiin hyvin harvoin. Tavallisesti kohtaamatto- 
muus palautuu kokemuksiin siitä, että niissä puhutaan vain lapsista ja heistä- 
kin pinnallisesti. Hiekkalaatikoilla, kuten tyypillisesti myös äitiryhmillä, on 
vahva symbolinen sidos äitiyteen. Näin ollen on ymmärrettävää, että erityi- 
sesti toisilleen vieraiden naisten keskustelut pitäytyvät turvallisissa lapsiin ja 
heidän hoitamiseensa liittyvissä aiheissa. Jos tilaa hallitsee vain ja ainoastaan 
äitiys, voi olla vaikeaa puhua muusta kuin lasten vaipoista tai kengän koosta. 
Aina tällaiset keskustelut eivät kuitenkaan vastaa äitien vuorovaikutustarpei- 
siin. (Vrt. Nousiainen 2004, 84-85.) 
Katariina: Sit mää koin, että mää en oikein löytäny mitään äiti-lapskavereita ees 
sieltä hiekkalaatikolta. Ku ne oli kaikki tietty naimisissa ja sillai, niillä oli sitä 
aikuista seuraa i-, illalla, niin sit ne niinku hiekkalaatikkokeskustelut oli sitä, et 
minkävärinen uusi lasten takki, ja niinku, ne puhu niistä lapsista vaan. Mä olin 
sillain, et mä en jaksa puhua. Mä oon aina mun lasten kans, mää puhun vaan niille 
lapsille, niin nyt, kun mulla on aikuista seuraa, niin mä en halua puhua lapsista, 
enkä mistään lapsiin liittyvästä. 
Supermammojenkin ryhmässä puhutaan lapsista, mutta ei ainoastaan heistä. 
Se on paikka, jossa naiset tahtovat kohdata toisiaan muinakin kuin äiteinä. He 
tuottavat vapaaksi luonnehtimaansa ilmapiiriä tavoilla, jotka kohtaavat sekä 
eroja että yhtäläisyyksiä. Se vaatii kaikkia tunnustamaan sen, että muilla on 
samanlainen tarve kun heillä. Samalla se edellyttää erilaisten puhumisen, vai- 
kenemisen ja tunteiden ilmaisun tapojen hyväksymistä. Siten ryhmä rakentaa 
itseään paikaksi, johon yhtäältä samanlaisen tarpeen jakavat ja toisaalta eroja 
ja erilaisuutta suvaitsevat äidit kiinnittyvät. Osa äideistä huomauttaakin, että 
jotkut ovat saattaneet jättäytyä nopeasti pois ryhmän toiminnasta erilaisen 
arvomaailmansa vuoksi. Supermammojen toimintaan sitoutuminen voi olla 
poissuljettu vaihtoehto silloin, kun erojen ja erilaisuuden hyväksyminen on 


vaikeaa. 


Vertaistuki kohtaamisten ytimessä 


Vapaa ilmapiiri rakentaa tilaa äitien keskinäiselle tuelle. Näin se antaa mah- 
dollisuuksia toimintaan, joka on monelle äidille tärkeää. Ryhmän toiminnal- 
lisista painotuksista huolimatta suurin osa heistä antaa vertaistuelle suuren 


merkityksen. Vertaistuki palautuu äitien kohtaamisiin, jotka toteutuvat tuen 

antamisen ja vastaanottamisen mahdollistavassa ilmapiirissä. He kohtaavat 
yhtäältä koko ryhmän kesken ja toisaalta pienemmissä joukoissa tai kahdes- 
taan. Jotta vertaistuki voisi toteutua, näiden kohtaamisten on rakennettava 
mahdollisuuksia kokemusten ilmaisuun. 

Mahdollisuus ilmaista kokemuksia edellyttää muilta ryhmän jäseniltä val- 
miutta kuunnella. Kuunteleminen on tärkeää sekä kertojalle että kuulijalle. 
Se antaa yhtäältä tilaa kokemuksista kertomiselle ja toisaalta mahdollisuuden 
eläytymiseen, samastumiseen ja omien kokemusten peilaamiseen. Vertaissuh- 
teessa toisen kokemusmaailma avautuu oman kokemuksen kautta (Hyväri 
2005, 214 — 219). Henkilökohtainen kokemus voi siis avata mahdollisuuksia 
toisen ymmärtämiseen samalla, kun se saa kuuntelemisen kautta uusia mer- 
kityksiä. 

Ulla: Hieno niinku kuulla ja tietää siis kaikkien eri elämäntilanteita. Kyl ne vähän 

hirvittikin, mutta siis silleen, että ittellä menee kuitenki hyvin. Jos joskus ajatteli, 

että voi että, että mä oon surkee, ni sitten mä en oikeesti nii surkee ollukkaa, kun 

kuuli niitä muita tarinoita. 
Ulla havainnollistaa, miten käsitys itsestä ja omasta elämästä muuttuu muiden 
kokemuksia kuunnellessa. Henkilökohtaisten kokemusten peilaaminen tois- 
ten kertomaan voi avata uusia näköaloja itseen ja elettyyn elämään. Kokemus 
omasta surkeudesta voi murentua vertaamisen myötä. Monet äidit kertovatkin 
kokemusten vertaamisen ja suhteuttamisen merkityksellisyydestä. Niiden vä- 
lityksellä oma elämä tuntuu usein helpommalta. Tärkeää on myös huomata, 
ettei välttämättä ole yksin omien kokemustensa kanssa. Samankaltaisia koke- 
muksia voi olla muillakin. (Vrt. Nylund 2005, 200-201; Pietilä-Hella 2010, 
113—114.) 

Vertaaminen ja suhteuttaminen on mahdollista myös katselemisen väli- 
tyksellä. Ryhmässä äidillä on mahdollisuus havainnoida, miten muut toimi- 
vat omien lastensa kanssa. Ensiarvoisen tärkeää voi olla esimerkiksi huomata, 
että muutkin äidit hermostuvat joskus lapsilleen. Omia äitiystapoja voi myös 
reflektoida ja kehittää havainnoinnin pohjalta. (Ks. myös Pietilä-Hella 2010, 
103.) Seuraavassa Satu kertoo nähneensä ryhmässä yhtäältä sellaisia toiminta- 


tapoja, joita hän ei halua omaksua. Toisaalta hän on nähnyt myös tapoja, joita 

voisi itsekin toteuttaa. Tulkitsen Satun tarkoittavan, että ryhmässä oleminen 


on vaikuttanut hänen äitiystapoihinsa havainnoinnin kautta. 


Eija: Nii osaaks sää kuvata, että mitenkä se on, se ryhmä, vaikuttanu suhun äitinä? 

Satu: No, toisaalta aika paljon. 

Eija: Joo. 

Satu: Niinku näkee, millasii äitejä siellä on. Näkee sitä, et näin en haluu toimia, 

näin voin toimia. Ja saa niinku tukee siihen, että miten kannattaa niinku toimia. 
Erityisen merkittävää havainnointi on silloin, kun oman äidin antama malli 
koetaan riittämättömäksi. Usein käytännön kyky ja taito äitinä toimimiseen 
periytyy tietona ja toimintamallina sukupolvelta toiselle. Mikäli sukupolvien 
jatkumossa on katkoksia, täytyy tietoa ja mallia etsiä muualta. (Nousiainen 
2004, 142—144.) Yksi etsimisen paikka voi olla ryhmä. Vertaisryhmässä muilta 
voi oppia asioita, joita oma äiti ei ole opettanut. Ryhmästä saatujen toiminta- 
mallien ja tietojen rooli äitiystapojen rakentamisessa voi olla hyvinkin suuri. 
Muita äitejä ei lähiverkostossa aina ole, eikä omassa lapsuuden perheessä vält- 
tämättä ole tehty asioita, joita haluaisi omaksua. 

Vertaistuen toteutuminen vaatii myös dialogia. Juuri äitien väliset dialogi- 
set suhteet avaavat mahdollisuuksia emotionaaliseen tukeen, joka saa ilmauk- 
sensa oman tilanteen jakamisesta ja siihen liittyvän kokemuksen pohtimi- 
sesta. Emotionaalinen tuki on yksi vertaistuen muodoista. (Hokkanen 2011, 
286.) Äideille se merkitsee ennen kaikkea toisen kohtaamista ja kohdatuksi 
tulemista. Niiden ytimessä on vastavuoroinen kokemus luottamuksesta, vä- 
littämisestä, kunnioittamisesta ja puolelle asettumisesta (vrt. Pohjola 2002, 
48-59; Laitinen 2004, 301-304). 

Satu: Et niinku, et Minnallekin ku mä sanoin siitä, että, että tota, siitä asiasta, 

niin Minna oli heti silleen ihan kauhuissaan, ja sit kuitenkin tukena. Ja se niinku, 

se tunne siitä, et se tavallaan tunsi sen mun pahan olon, niinku mukana siinä. Ja 
se anto heti sen niinku, et ihan kamalaa. Ja niinku se halas, ja oli semmonen heti. 
Sadun kertomus kuvaa sitä, miten empatian kokemus läpäisee kohtaamisen 
elementtejä. Hän kertoo kokeneensa, kuinka Minna on jakanut hänen pa- 
han olonsa. Minna tuskin on itse kokenut sitä tapahtumasarjaa, joka Sadun 
pahan olon aiheutti. Empaattinen asennoituminen voi kuitenkin auttaa ym- 


märtämään jotakin siitä, mistä toisen pahassa olossa on kyse. Toisaalta jaetut 

kokemuksetkaan eivät itsestään selvästi edesauta ymmärtämistä. Vaikka äidit 
olisivatkin jakaneet kokemuksen pahan olon tuottajasta, he olisivat joka ta- 
pauksessa antaneet sille erilaisia merkityksiä. (Ks. Granfelt 1998, 27-29.) Ver- 
taisuus ei välttämättä rakenna ymmärrystä, mutta sen puuttuminen ei tee sitä 
mahdottomaksi. 

Ymmärtämiseen kuuluu mahdollisuus puhua kipeistäkin kokemuksis- 
ta myös huumoria käyttämällä. Vertaisilla voi olla suorastaan hätkähdyttävä 
kyky nähdä humoristisia piirteitä traagisissa asioissa. Ryhmässä on kuitenkin 
olennaista saavuttaa jaettu kokemus siitä, että nauru kohdistuu nimenomaan 
asioihin ihmisten sijaan. (Rissanen 2015, 113.) Kuten Katariina seuraavassa 
kertoo, ryhmäläisillä on kyky käsitellä vaikeita kokemuksia huumorin kautta. 

Katariina: Meillähän on nyt tässä aika monta, alkoholistiäidin lapsia, lasta sattu- 

nut jäämään tähän, niin meillä on ihan siis tämmöstä, huumorin kautta niin kun 

kehittynyt tämmönen perinne, että kun on se Meidän isä on parempi kun teidän 
isä -ohjelma, niin meillä on tullu siis ihan, ei me olla tätä mitenkään keksitty, mä 
vaan keksin päästäni, et tää on, tää meijän juttu on vähän niinku, että meidän äiti 


on pahempi alkkis kun teidän äiti. Ku aina kun joku rupee yhtäkkiä, siis spontaa- 
nisti vaa muistaa, että mitä se oma äiti on tehny, 


Eija: Nii, nii. 

Katariina: nii sit aina se lähtee se juttu. Hei, ei toi ollu mitää, tiäks sää, mitä meijän 

äite teki mulle niinku, niin se on tosi terapeuttista niinku — —. 
Naisten tekemää väkivaltaa tutkinut Emmi Lattu (2016, 177) toteaa, että it- 
seironinen ja humoristinen suhtautuminen voi olla suojautumiskeino ja tapa 
selviytyä kielteisistä tunteista. Myös äitien kertoman perusteella huumori 
näyttää ennen kaikkea selviytymiskeinolta, mutta sen käyttäminen edellyt- 
tää kokemusten aktiivista työstämistä. Kun ryhmän jäsenet vitsailevat alko- 
holistiäideistään, he myös työstävät ja purkavat kokemuksiaan. Huumori on 
kokemusten käsittelyn väline ja kenties joskus jopa sen edellytys. Tragedian 
muuttaminen komediaksi voi olla tapa etääntyä potentiaalisesti traumaatti- 
sista kokemuksista sen verran, että niiden käsittely on mahdollista. (Vrt. Nou- 
siainen 2004, 86.) Näin äitien keskinäinen tuki avaa erityisen väylän kipeiden 
kokemusten aiheuttamasta pahasta olosta selviytymiseen. 

Äideille merkityksellinen vertaistuen elementti on myös kokemustiedon 


antaminen ja vastaanottaminen. He voivat paitsi havainnoida toistensa lasten- 

hoitotapoja myös välittää niihin liittyvää tietoa. Lasten hoivan ja huolenpidon 
kysymyksiin on jo pitkään liittynyt huomattava määrä asiantuntijoiden laati- 
mia sääntöjä ja ohjeita (Smart 1996, 46-47), mutta ryhmän sisällä arvostetus- 
sa asemassa on nimenomaan kokemuksiin perustuva tieto. Sen saaminen on 
arvokasta esimerkiksi silloin, kun esikoisen kouluun lähteminen askarruttaa. 
Äidille tuntematon tilanne on jotain, jonka vanhempien lasten äidit ovat jo 
kokeneet. 

Soile: Kyllähän nyt vieläkin tietysti saa tukee silleen, että vasta nytten meni tie- 


tysti niinku, että Eetu menee kouluun, niin onhan täällä nyt paljon äitejä, kenen 
kanssa voi puhua sit siittä, et se ekaluokka on kuitenki aika raskas ja 


Eija: Mmm. 

Soile: iso mullistus koulunkäyntiin. Ja sit voi kysellä, et no, miten muilla on se 

koulu lähteny. Ja niil on se, että edelleen saa koko aika sillai siittä, että esikoinen 

on aina esikoinen, ja se tulee aina se ensimmäinen ikä sen kohalla, niin jatkuvasti 

saa niinku siihen sitä tukee edelleen täältä, että mitä sitten tapahtuu. 
Kokemustiedon jakaminen ei suinkaan liity vain lasten hoitoon ja kasvatuk- 
seen. Äidit välittävät toisilleen tietoa monista muistakin aiheista. Huomion- 
arvoista on, että ryhmässä on tilaa etuuksista ja palveluista kysymiselle. Niitä 
koskeviin kysymyksiin saa yleensä myös vastauksen, sillä äitiryhmään kuuluu 
todennäköisesti joku, jolla on kokemusta aiheesta. Äitien keskuudessa kysel- 
tiin ja tiedotettiin havainnointijaksoni aikana muun muassa toimeentulotuen 
(HM, 23-24) ja päivähoitopaikan (HM, 27) hakemisesta. Tämä tulos vahvis- 
taa aiemman tutkimuksen tuottamaa näyttöä ryhmien tietoa lisäävästä mer- 
kityksestä. Muun muassa vertaistoimintaa tutkinut Marianne Nylund (2000, 
47) on osoittanut, että kun ihmiset osallistuvat ryhmän toimintaan, he tulevat 
tietoisiksi monista julkispalveluista, joihin he eivät aiemmin tienneet olevansa 
oikeutettuja. 

Tärkeä vertaistuen elementti on myös konkreettinen huolenpito. Tyypil- 
lisimmillään se saa ilmauksensa vastavuoroisesta materiaalisesta auttamises- 
ta ja lastenhoitoavusta. Tavallisin esimerkki materiaalisesta auttamisesta on 
se, että äidit kierrättävät vaatteita. He tuovat toisilleen käytettyjä vaatteita 
ja vaihtelevat niitä vähän väliä ryhmän toimintojen lomassa. Tällä tapaa he 
huolehtivat osaltaan sekä muiden äitien että heidän lastensa vaatettamisesta. 


Vaatettamisesta huolehtiminen voi kaikessa arkisuudessaan kuulostaa vähä- 

pätöiseltä, mutta sen merkitys voi olla hyvinkin suuri. On muistettava, että 
joillekin äideille uusien vaatteiden ostaminen voi vähävaraisuuden vuoksi olla 
käytännössä mahdotonta. 

Myös lastenhoitoapu on varsin tyypillinen tapa huolehtia toisesta. Tällöin 
huolehditaan sekä hoivaa tarvitsevasta lapsesta että lepoa kaipaavasta äidistä. 
Kuten Ninni seuraavassa kertoo, toinen äiti voi hoitaa väsyneen äidin lasta. 
Kyse on ryhmän periaatteesta, jota ei ole kirjattu minnekään. Se elää sanat- 
tomana sääntönä ja kertoo, että muidenkin lasten toimintaan voi puuttua. 
Puuttuminen ei ole vanhemmuuden arvostelua vaan tapa vapauttaa väsynyt 
äiti hetkeksi hoivavastuusta. 

Ninni: — — Jos yks äiti on väsyny, niin sitte toinen äiti voi sanoo justiin niinku, että 

tässä käytävällä ei saa juosta, tai sä et voi kiroilla tai toisille ei saa puhua tollain, 

että toi oli rumasti sanottu. Tai mitä tahansa niinku, myös toinen äiti voi sitä lasta 

tavallaan turvallisesti ja luvan kanssa, niinku sanoo, koska niin se vaan on tuolla. 
Hoivavastuun jakamisen merkitys korostuu leirillä, jossa äidit ja lapset majoit- 
tuvat yhteisiin tiloihin. Samalla sen toteuttaminen muuttuu helpommaksi. 
Kuten Riina seuraavassa kertoo, äidit huolehtivat usein yhtä aikaa lastensa 
päivittäisistä toiminnoista. Tällöin lastenhoito saa helposti kollektiivisia ulot- 
tuvuuksia. 

Riina: — — Leirilläki oli sitä, että kun se nukkumaanmenohan oli aikamoinen 

härdelli, kun siellä nyt yrität laittaa oikeesti kymmentä yks- ja kaksvuotiasta niin- 

ku nukkuun saman katon alla, niin se ei ollu ihan mitään semmosta. Ja isommat 
juoksee ja menee ja niin poispäin, et kyllähän siinä niin kun jokainen äiti katto ne 


omansa, ja sitten totta kai niitä naapurinki muksuja siinä. Tai sit jos tuli joku, et 
oikeesti, et niinku äiti oli aivan, et nyt ei niinku, ei tuu mitään, 


Eija: Mmm. 
Riina: tai on valvonu oikeesti vaikka koko yön tai tällain, kyllä siellä niinku hel- 
posti tarjottiin sitä apua, et anna tänne se lapsi, että me lähetään ulos, nuku sää tai 
näin. Totta kai siel oli hoitajatkin, mutta tota, kyllä niinku annettiin sitä apua, ja 
itekin sai sitä apua sitte, ku tarvi. 
Leirillä on myös tilaa havainnoida, miten muut äidit jaksavat. Hoivavastuuta 
jakamalla voidaan täyttää niiden äitien tarpeita, jotka sitä kipeimmin tarvitse- 


vat. Läpi yön valvonut äitikin voi vertaistensa tuella päästä lepäämään. 

Aitien ja ohjaajien kohtaamiset 

Supermammojen ryhmä rakentaa siltoja myös äitien ja ammattilaisten välille. 
Ohjaajat ovat tyypillisesti läsnä kokoontumisissa, mutta heillä ei ole niiden to- 
teutuksessa kovinkaan näkyvää roolia. Vaikka ohjaajat asettavat toiminnalle 
rajat, äidit määrittelevät viime kädessä kokoontumisten sisällön. Ohjaajat ovat 
paikalla osallistuakseen toiminnan järjestämiseen ja koordinointiin. Äitien 
näkökulmasta keskeisempää on kuitenkin se, että ohjaajat ovat läsnä myös 
kuunnellakseen heitä ja keskustellakseen heidän kanssaan tarpeen mukaan. 

Ohjaajilla on tapana kertoa äideille, että heiltä voi pyytää apua ja tukea mi- 
hin vain. Erikoistuneista ja sektoroituneista palveluista poiketen tuen tarpei- 
siin suhtaudutaan Supermammojen ryhmässä hyvin joustavasti. Käsiteltäviä 
asioita ei ole rajattu esimerkiksi ohjaajien ammatillisen osaamisen perusteella. 
Mikäli ohjaajat eivät kykene vastaamaan tuen tarpeisiin, he selvittävät, missä 
asianmukaista osaamista on tarjolla. Lisäksi tuen ja avun pyytämisen mahdol- 
lisuus otetaan aktiivisesti esiin ryhmän käytännöissä. 

Minna: Liisa [ohjaaja, E.E] on niinku muutamis nois, mitä on nähty, nii just ko- 

rostanu sitä, et aina voi niinku, varsinki uusille, kun tulee uusia, nii sitte, että voi 

pyytää apua niinku periaattees missä vaan asiassa, mitä tulee vastaan — -. 

Valinnan mahdollisesta tuen pyytämisestä tekee kuitenkin äiti itse. He sään- 
televät suhdettaan ohjaajiin. Osa äideistä on pyytänyt ohjaajalta tukea ja osa 
ei. Tuen pyytäminen ei myöskään juurikaan näy ryhmän käytännöissä. Vaikka 
ryhmä toimii äitien ja ohjaajien kohtaamispaikkana, yksilöllisen tuen pyytä- 
minen ja vastaanottaminen tapahtuvat sivussa Supermammojen toiminnasta. 
Jos äiti haluaa ottaa ryhmässä esiin tuen tarpeensa, se tehdään tavallisesti syr- 
jässä muista. Sitä seuraavaan äidin ja ohjaajan keskusteluun ulkopuolisilla ei 
yleensä ole pääsyä. 

Äitien kokema kynnys avun pyytämiseen on tyypillisesti ollut varsin ma- 
tala. Se johtunee paitsi ohjaajien tuen pyytämiseen kannustavasta toiminnas- 
ta myös ryhmän muodostamasta kontekstista. Institutionaalisissa puitteissa 
toimimisen sijaan ohjaajat tuovat ammatillisen osaamisensa paikkaan, jonne 
äidit todennäköisesti tulisivat heistä riippumatta. Näin he rakentavat osal- 
taan ryhmän ilmapiiriä, joka luo tilaa tuen antamiselle ja vastaanottamiselle. 


Samalla äitien ja ohjaajien väliset suhteet ovat ennemminkin epämuodolli- 

sia, jopa läheisiä, kuin etäisiä ja muodollisia. Kuten eräs ryhmän toimintaan 
osallistunut äiti ohjaajista toteaa, ”Anna oli tavallaan, ja Hannu niinku meiän 
kavereita? (Miia). Yhtä kaikki osa äideistä kertoo, että ohjaajille voi ilmaista 
vapaasti moninaisia tuen tarpeita. 

Ira: Joo, et kyllä sitten niittenki [ohjaajien, E.E] kans, jos on sitten, on sitten sem- 


monen vähän niinku vaikka arkaluontonen asia, ettei halua, halua puhua muitten 
kanssa, niin tota, niin saa apua. Tai että voi kysyä kyllä noiltaki ihan mitä vaan. 


Eija: Nii, nii, näiltä vetäjiltä justiinsa? 

Ira: Nii. 

Mahdollisuus pyytää tukea ammattilaiselta on ensiarvoisen tärkeä. Edelli- 
sessä sitaatissa Ira otti esiin huomionarvoisen esimerkin siitä, kuinka jotkut 
asiat voivat olla liian arkaluonteisia ryhmässä jaettaviksi. Joskus myös ryhmä- 
keskustelut saattavat tuoda mieleen asioita, jotka kaipaavat käsittelyä. Niistä 
vaikeneminen voi olla liian raskasta, eikä niiden jakamiselle välttämättä ole 
sopivaa paikkaa ryhmän ulkopuolella. Siksi on tärkeää, että äideillä on tarvit- 
taessa mahdollisuus ammattitaitoisten ohjaajien tukeen. (Vrt. Granfelt 2007, 
128, 147.) 

Jokainen äideistä kokee saaneensa tukea silloin, kun he sitä ovat pyytäneet. 
Lähes poikkeuksetta he myös kokevat, että saatu tuki on vastannut heidän tar- 
peisiinsa. Toisin sanoen heidän tuen tarpeensa ovat hyvin usein tulleet kohda- 
tuiksi. Kokemus kohdatuksi tulemisesta kertoo ensinnäkin ohjaajan kyvystä 
kuulla, mitä äiti kokee tarvitsevansa. Mikäli tuen tarve jää kuulematta, sitä ei 
myöskään voi asettaa auttamistyön lähtökohdaksi. (Vrt. Pohjola 2002, 48-59; 
Laitinen 2004, 301-304.) 

Kohdatuksi tuleminen edellyttää myös ymmärrystä siitä, että naiseudessa 
on muitakin ulottuvuuksia kuin äitiys. Jos ne eivät tule nähdyiksi, nainen ei 
tule kohdatuksi kokonaisena subjektina. Kohtaamisen toteutuminen ei kui- 
tenkaan palvelujärjestelmän piirissä ole itsestäänselvää. Sosiaalityön tutkija 
Brid Featherstonen (1999, 44) mukaan asiakastyössä on viime vuosikymme- 
ninä kohdattu naiset ensisijaisesti äiteinä heidän muut identiteettinsä sivuut- 
taen. Kuitenkin niiden huomioon ottaminen on keskeistä sekä äidin että 


lapsen hyvinvoinnin kannalta. Naisena kohdatuksi tulemista ja naisen omien 

tarpeiden täyttymistä voi pitää paitsi äitiydessä selviämisen myös lapsen tarpei- 
den kohtaamisen edellytyksenä (mt., 51). 

Tuen tarpeiden kohtaaminen palautuukin paljolti juuri siihen, että äidit 
määrittävät aktiivisesti ohjaajien tarjoaman tuen sisältöjä. Se merkitsee sitä, 
että äitien ja ohjaajien kohtaamisten sisältö muodostuu toisinaan myös arki- 
päiväisten ongelmien ratkaisemisesta. Tällöin(kin) tuki voi saada ilmauksensa 
paitsi keskusteluavusta myös konkreettisista teoista. Ne pitävät sisällään asun- 
non hakemisessa tai etuushakemuksien täyttämisessä auttamisen ja lastenhoi- 
don järjestämisen. Nämä pienet ja joskus myös yksittäiset teot ovat parhaim- 
millaan juuri sitä, mitä niiden vastaanottajat sillä hetkellä eniten kaipaavat. 
Esimerkiksi lastenhoidon järjestämisen merkitys voi olla mittaamaton silloin, 
kun sen tarve ilmenee äkillisesti, eikä muilla ole mahdollisuutta vastata siihen. 

Arkipäiväisten ja yksittäisten ongelmien ratkaiseminen toimii myös esi- 
merkkinä kohtaamisista, jotka voivat jäädä satunnaisiksi. Toisaalta kohtaa- 
miset voivat olla myös pitkäkestoisia ja säännöllisiä. Ohjaaja näyttäytyykin 
kanssakulkijana, jonka puoleen voi tarvittaessa kääntyä. Hän on saatavilla ja 
valmis reagoimaan nopeasti mahdolliseen avun tarpeeseen. Ohjaajien työn 
elämäntapamainen luonne (ks. luku 4.3) tekee ymmärrettäväksi sen jousta- 
vuuden, jolla he voivat vastata äitien tarpeisiin. He eivät säästele aikaansa kul- 
kiessaan äitien vierellä. Kuitenkin äiti itse määrittää, miten lähellä tai kaukana 
hän haluaa ohjaajan kulkevan. 

Kyse ei kuitenkaan ole siitä, että ohjaaja kykenisi tarjoamaan apua jokai- 
sessa tilanteessa. Ammattitaidon osoitus on myös ohjaus ja neuvonta, jonka 
tarkoitus on asianmukaisten palveluiden ja etuuksien piiriin pääseminen. 
Joillekin äideille ohjaajan toiminta on avannut väyliä sellaisten palveluiden tai 
etuuksien piiriin, joiden olemassaolosta he eivät aiemmin ole olleet tietoisia. 
Ohjaajan työ näyttäytyykin usein palveluiden tai etuuksien saamisen edistä- 
jänä ja joskus jopa sen edellytyksenä. Katariinalle ohjaajan toiminta on mer- 
kinnyt sitä, että joku auttaa häntä tarvittaessa kertomaan tilanteestaan viran- 
omaisille ja puolustaa hänen oikeuttaan palvelun saamiseen. 

Katariina: Nii lapset sai sitte tukiperheenki sillai, että Essi [ohjaaja, E.E] kerto 


mulle, että miten mun kannattaa toimia. Et mä soitin lastensuojeluun ja sanoin, 
että mä tarvin lastensuojelun asiakkuuden, et mä voin hakee tukiperhettä. Ja Essi 

oli niissä palavereissa aina mun mukana sitte, että se lastensuojelu tuli kotona käy- 
mää ja kyseleen sitä tilannetta, nii Essi tais sillonki olla meillä. 


Eija: Okei, joo. 

Katariina: Ja sitten osas aina kertoo sillain, niinku tällasissa palavereissa se on aina 

ollu pitämässä sillain mun puolta. Kertomassa asioita, etten mää unohda mitää, ja 

niinku vähän vaatimassa sillain, että niinku mun puolesta. 

Eräänlaista ohjausta ja neuvontaa on myös se, että ohjaajat järjestävät äideille 
vierailuita ja kutsuvat ryhmään vieraita. Vierailut tai vierailijat eivät odotetusti 
saa aineistossani samanlaista painoarvoa kuin ohjaajan kanssa toteutettu yk- 
silötyö. Kaikille ryhmäläisille suunnatut toiminnot tuskin saavat yhtä suurta 
merkitystä kuin yksilöllinen ja ajoittain hyvinkin pitkäkestoinen tuki. Kui- 
tenkin vierailijoiden kanssa keskusteleminen tai vierailulle osallistuminen 
antavat äideille tiedon saamisen mahdollisuuksia. Silloin kun äidit kuvaavat 
näiden toimintojen merkitystä, keskeisessä asemassa on juuri tieto. Vierailut ja 
vierailijat välittävät äideille tietoa riippumatta siitä, onko heillä minkäänlaista 
auttamissuhdetta ryhmän ohjaajien kanssa. 

Toisaalta auttamissuhde voi syntyä milloin vain. Tuen tarpeet muodostu- 
vat suhteessa äidin elämäntilanteeseen. Vuosien myötä elämäntilanne raken- 
tuu uudelleen ja saattaa muuttua kriittiseksi tai kriisiytyneeksi. Vähitellen 
ohjaajasta on voinut tulla henkilö, jolle äiti kertoo kipeistäkin kokemuksista. 
Samalla hän antaa ohjaajalle enemmän tilaa elämässä, joka on muuttunut ta- 
valla tai toisella vaikeaksi. Kuten Noora seuraavassa kertoo, ohjaajalla voi olla 
suuri rooli elämäntilanteen kriisiydyttyä. Ryhmän toiminnoista tutuilta oh- 
jaajilta saatu tuki on kannatellut häntä silloin, kun omat voimavarat tuntuivat 
ehtyneen. 

Noora: Mulla oli ittellä siinä jossain kohtaa semmonen hirveen rankka elämän- 

vaihe. Just, ku oli erot, erot käyny ja mun äiti sairastu siinä, ja sit mun pikkusisko 

sijotettiin mun luokse asuun. Et mä olin niinku kakskytkaksvuotias, ja mulle tu- 


lee neljätoistavuotias teini, ja mulla on niinku alle kouluikäsiä lapsia siinä. Mä oon 
juuri eronnu, niinku tuli just semmonen kauheen rankka. 


Eija: Joo. 
Noora: Hirveesti sai niin kun apua, et lähinnä sitä, et tota, ku oli se tukiverkosto 


sen äitin sairastumisen myötä menny niin kun. Ja sitten kun oli tottunu siihen, 
että aina pärjää ja jaksaa, ja siinä kohti ei sit niinku jaksanukkaan. 

Suhde ohjaajaan voikin joissakin elamanvaiheissa olla hyvin intensiivinen. 
Ohjaaja kulkee erittäin lähellä, vaikkei välttämättä olisi aina paikalla. Saatu 
tuki saa suurimman merkityksen silloin, kun äiti sitä eniten tarvitsee. Se voi 
kannatella silloin, kun tuntuu, että muuten ei jaksa. Kuten Katariina toteaa, 
”ohjaaja on tallannut polkuja hänen puolestaan”. Välillä taas ohjaajan on aika 
kulkea etäämmällä. Tuki ei ole enää niin tarpeellista, mutta mahdollisuus sii- 
hen on kuitenkin läsnä. Samalla tieto siitä, että tukea antava ihminen on ole- 
massa, on äidille tärkeä. Se merkitsee turvallisuuden tunnetta. 
Minna: Ja tota, ehkä semmone, just semmone turvallisuuden tunnekin siitä, kun 
tietää, että on joku tommonen, en mä tiiä, voiks sanoo, no, ammattitaho tai tom- 
monen niinku sitte. Et jo-, joku, joka on kiinnostunu mun asioista ja mun niinku 
tilanteesta, jos tulis joku kriisi. Nii kyllähän se tuo semmost niinku turvaa, et on 
jotai tukee ympärillä. 
Minnan tärkeä sanoma päättää äitien kokemien kohtaamisten tarkastelun. 
Kuten edellä on esitetty, Supermammojen ryhmä kutsuu äitejä kohtaamaan 
sekä vertaisia että ammattilaisia. Se rakentaa tilaa kohtaamiselle ja kohdatuk- 
si tulemiselle ennen kaikkea ilmapiirillä, jota voidaan luonnehtia vapaaksi. 
Se puolestaan luo edellytyksiä sekä vertaisen että ammatillisen auttamisen 
toteutumiselle. Ryhmän toimintaan osallistuminen ei kuitenkaan merkitse 
ainoastaan kohtaamista ja kohdatuksi tulemista. Seuraavaksi esitän, että äi- 
dit kokevat Supermammojen toimintaan osallistumisen myös arkielämästä 


irtaantumisena. 

Katkoksia 


Supermammojen toimintaan osallistuminen merkitsee paitsi ihmisten koh- 
taamista ja kohdatuksi tulemista myös arkielämästä irtaantumista. Tässä lu- 
vussa tarkastelen katkoksia, joita ryhmän toimintaan osallistuminen tuottaa 
äidin arkeen. Ensimmäisenä käsittelen Supermammojen toimintaan osallistu- 
mista hengähdystaukona, joka koostuu sekä lapsesta irtaantumisesta että mui- 
den äitien seuraan asettumisesta. Seuraavaksi tarkastelen hengähdystaukoa 
arkielämästä irrottautumisena. Osoitan, että hengähdystauko merkitsee myös 
irtiottoa arjesta. Viimeiseksi käsittelen irtioton merkitystä vaikeissa elämän- 
tilanteissa. Kuvaan irtiottoa henkireikänä, joka mahdollistaa sekä levon että 


kipeiden kokemusten käsittelyn. 


Hengähdystauko 


Äitiyteen liittyvät moraalikoodit pitävät sisällään käsityksen läsnäolon mer- 
kityksellisyydestä. Ajatellaan, että äidin tulee olla läsnä lapselleen. (Nousiai- 
nen 2004.) Läsnäolon vaatimus merkitsee odotusta yhtäältä konkreettisesta 
paikalla ja saatavilla olemisesta ja toisaalta henkisestä kosketuksesta lapseen. 
Näin ollen läsnäolo voidaan ymmärtää sekä äidin fyysisenä läheisyytenä että 
kokonaisvaltaisena suuntautumisena kohti lasta. (Vrt. Utriainen 1999, 75, 
224-227.) 

Usein pienen lapsen hoito merkitseekin kokopäiväistä ja konkreettista 
läsnäoloa. Äiti on lapsen ensisijainen hoivaaja mielikuvissa ja usein myös käy- 
tännössä. Hän jää kotiin hoitamaan lasta huomattavasti isää useammin (Lam- 
mi-Taskula & Salmi 2014). Äidin näkökulmasta pienen lapsen hoitaminen voi 
merkitä jokapäiväistä hoivatyötä. Hoivaan ja huolenpitoon liittyvien rutiinien 
lisäksi siihen sisältyy kokonaisvaltainen vastuunotto lapsesta. Äiti herkistyy 


aistimaan lapsen mielialoja, tunteita ja tarpeita ja sitoutuu vastaamaan niihin. 

(Utriainen 1999, 174-179; Sevön 2009, 75-76.) Äidin on oltava läsnä: lähellä, 
saatavilla ja henkisesti sidoksissa lapseen. 

Äidin ja lapsen välinen suhde ei ole yksisuuntainen. Sitä voidaan luonneh- 
tia symbioottiseksi, jolloin lapsen tarpeisiin vastaaminen tyydyttää myös äidin 
tarpeita. (Utriainen 1999, 174; Sevön 2009, 75-76.) Jatkuvassa läsnäolossa on 
kuitenkin tärkeää olla myös katkoksia. Monelle äidille mahdollisuus olla ryh- 
mässä erillään lapsesta on merkityksellinen. Joillakin heistä erillään olemisen 
mahdollisuuksia on lapsen isän tai muiden avuntarjoajien ansiosta muutenkin. 
Kuitenkin lapsesta irtaantuminen on tärkeää suurelle osalle heistä. Ryhmän 
äideille tarkoitettuja toimintoja kuvataankin usein omaksi ajaksi, lepohetkeksi 
tai hengähdystauoksi. 

Hengähdystaukojen merkitys on kuitenkin erilainen silloin, kun äidin 
hoivatyö on niiden ulkopuolella jatkuvaa. Joillekin äideille Supermammojen 
toiminta tarjoaa ainoan mahdollisuuden lapsesta irtaantumiseen. Kaikki eivät 
voi jakaa hoivavastuuta lapsen isän tai muiden aikuisten kanssa. Seuraavassa 
nuorena äidiksi tullut lisa kertoo ajasta, jolloin ryhmä tarjosi hänelle ainoan 
mahdollisuuden hengähtää. Siinä missä hänen ikätoverinsa odottivat perjan- 
tain ravintolailtaa, Iisa odotti ryhmän kokoontumista. 

lisa: Et niinku, sillon ku ei ollu vielä Anttii [uusi kumppani, E.E] ja mä olin yksin, 

nii sehän [ryhmä, E.E] oli ainoo keino hengähtää viikossa. 

Eija: Joo. 


Iisa: Et sit se oli tavallaa mun perjantai. Mun ikäset muut odotti sitä perjantaita, 
et ne pääsee ravintolaan, ja mää odotin sitä tiistaita, joka oli mun perjantai. Et 
mä sain olla kaks tuntia, juoda sen kahvikupillisen rauhassa. Ja niinku hengähtää 
piene hetken ilman lapsia. 


Eija: Nii. Se viiko henkireikä. 


Iisa: Kyllä. Siis se oli ehdottomasti sitä. 


Jos muita hengähdystaukoja ei ole, ryhmän toiminnoista voi tulla odotettuja 
hetkiä. Tällöin hengähdystauko tuottaa katkoksen aikaan, johon liittyy sekä 
seuraavan tauon odottaminen että kokemus tauon antamista voimavaroista. 
Tauko auttaa jaksamaan seuraavaan taukoon asti. Selkeimmin sen merkitys 
käy ilmi suhteessa aikaan, jolloin ryhmän mahdollistamia taukoja ei vielä ole 
ollut. Seuraavassa Linda kertoo useiden vuosien takaisesta ajasta, jota leimaa- 


vat väsymys, sumeat muistikuvat ja jopa niiden puuttuminen. Hän on ollut 

pitkan aikaa yksin lastensa kanssa vailla mahdollisuuksia irtaantumiseen. 
Kesäleirin mahdollistama hengähdystauko eroaa perustavanlaatuisesti ajasta 


ennen sitä. 


Eija: Mitä sää muistat niistä ihan ensimmäisistä ajoista [ryhmässä, E.E]? 


Linda: Siis määhän en muista yhtään mitään. Mää oon ollu niin väsyny, että mulla 
ei oo mitään muistikuvaa oikei mistää. En mää oikeastaa muista, paitsi sen ensim- 
mäisen leirin jotenkin, kun mää pääsin ekaa kertaa sinne saunaan yksin, 


Eija: Aivan. 

Linda: niinku ilman lapsia, et mää meinasin purskahtaa poruun siitä kiitollisuu- 

desta niinku, että mää oon täällä yksin, ja joku hoitaa mun lapsiani. 

Lindan kokemus kuvastaa myös sitä, kuinka intensiivinen läsnäolo tuottaa 
tarpeen omaan tilaan (Sointu 2011). Äidit kaipaavat pääsyä paikkaan, jossa he 
voivat olla läsnä ensisijaisesti itselleen. Sinne pääseminen voi olla syvän kiitol- 
lisuuden aihe. Eksplisiittisesti ilmaistua kiitollisuutta tyypillisempää on kui- 
tenkin tietoisuus siitä, että toisen ihmisen tekemä hoivatyö on omaan tilaan 
pääsemisen edellytys. Jotkut äidit tuovatkin esiin ymmärryksensä lastenoh- 
jaajien tekemän työn merkityksellisyydestä. Ilman heidän tekemäänsä työtä 
lapsesta irtaantuminen ei olisi mahdollista. 

Omaan tilaan pääseminen ei kuitenkaan merkitse yksin olemista. Äidin 
hengähdystauko on ennen kaikkea aikaa muiden äitien seurassa. Supermam- 
mojen toimintaperiaatteet mahdollistavat myös muiden seurasta vetäytymi- 
sen, mutta tyypillisimmin ryhmässä hakeudutaan toisten äitien yhteyteen. 
Äidit saattavat kasvattaa etäisyyttään muihin istahtamalla kauemmaksi tai 
keskittymällä puhelimen selaamiseen, mutta yhtä kaikki he ovat toistensa 
seurassa. Äitijoukossa olemista kuvataan usein keskeiseksi hengähdystauon 
nimittäjäksi. Hengähdystauko merkitsee sekä lapsesta irtaantumista että mui- 
den äitien seuraa. Usein ne kietoutuvat toisiinsa siten, että niitä on mahdoton- 
ta erottaa toisistaan. 

Äitiseurassa oleminen tuskin merkitsisi hengähdystaukoa ilman lapsesta 
irtaantumista. Koska lapset ovat hoidossa, äidit vapautuvat läsnäolon vaati- 
muksesta ja voivat keskittyä ennen kaikkea itseensä ja toisiinsa. Irtaantuminen 
merkitsee sitä, että äitien ei tarvitse kohdistaa tarkkaavaisuuttaan lapsiin. Juu- 


ri siksi ryhmän keskustelutuokiot saavat erilaisen merkityksen kuin ystävien 


tapaaminen lasten kanssa. Keskustelu ilman lapsia on vapaa heidan tarpeisiin- 
sa keskittymisestä ja niihin vastaamisen tuottamista keskeytyksistä. 

Saana: Nii, ni vaikka totta kai kaverit kävi kylässä ja oltii tiiviisti yhteydessä muu- 

tenki, ja pihalla lasten kans ja tollain, niin siinä [ryhmässä, E.E] sai kunnolla sit 

rupatella, kun eihän se oo sama asia, ko lapset pyörii siinä jaloissa koko aika. Aina 

ne nyt totta kai keskeyttää, ja aina tulee jotai. Sai rauhassa jutella, jutella ja istua 

vaa. Rauhottua ja juoda kahvia siinä. 
Saanan kuvauksen ”kunnolla rupattelemisesta” ja ”rauhassa juttelemisesta” voi 
tulkita myös keskustelun vapautumisen näkökulmasta. Puhumisen ja toimin- 
nan tavat voivat vapautua, sillä lasten vuoksi ylläpidetyt rajoitteet poistuvat. 
Lasten läsnä ollessa puhutaan usein eri tavoin ja eri asioista kuin ilman heitä. 
Heidän kanssaan ”saisi vähän varoa tekemisiänsä ja puhumisiansa ja kaikkee” 
(Johanna). Sen sijaan ilman heitä keskustelua voidaan käydä pohtimatta sitä, 
onko sen sisältö lapsille soveliasta kuultavaa. Keskustelujen rajoittuminen ai- 
kuisseuraan onkin oletettavasti esimerkiksi sensitiivisten aiheiden käsittelyn 
edellytys. 

Aina lapsesta irtaantuminen ja aikuisseuraan hakeutuminen ei kuitenkaan 
merkitse hengähdystaukoa. Vähintäänkin sitä varjostavat kokemukset irtaan- 
tumisen vaikeudesta ja lapseen kohdistuvasta huolesta. Muutamalle äidille lap- 
sen antaminen muiden hoidettavaksi on ollut vaikeaa ja työskentelyä vaativaa. 
Sidos lapseen on saattanut tuntua niin tiiviiltä, että sen hetkellinenkin katkai- 
seminen vaatii työskentelyä. Jos äitiys toteutuu suurilta osin jakamattomasti, 
ulkopuolisen päästäminen äidin ja lapsen väliseen suhteeseen on vaikeaa (vrt. 
Vuori 2001, 125—127). Tiiviin sidoksen katkaisemista taas vaikeuttaa entises- 
tään huoli siitä, millaista äidistä irtaantuminen ja ulkopuolisen hoivattavana 
oleminen on lapsen näkökulmasta. Siitä vapautuminen puolestaan edellyttää 
vähintään tietoisuutta siitä, että lapsella on ryhmässä hyvä olla (vrt. Sointu 
2011, 164-165). 

Suuri osa äideistä kuvaakin ryhmän merkitystä myös lastensa kautta. Mo- 
net heistä määrittävät Supermammojen toimintaan osallistumisen tavalla tai 
toisella lapsille positiiviseksi asiaksi. Tällaiset tulkinnat ovat äideille tärkeitä 
jo siksi, että ne ovat mitä luultavimmin keskeinen osa koetun hengähdystauon 
rakentumista. Äitien on helpompi irtaantua lapsista ja hengähtää, kun he tie- 


tävät näiden viihtyvän ryhmässä. He puhuvat siitä, miten paljon lapset pitävät 

ryhmän toiminnoista. Toisaalta äidit kertovat myös Supermammojen toimin- 
taan osallistumisen hyödyllisyydestä. Se tukee lapsen kasvua ja kehitystä esi- 
merkiksi siten, että tämä oppii toimimaan ryhmässä ja noudattamaan yhteisiä 


sääntöjä. 


Äidit voivat hengähtää samalla, kun lapset 
osallistuvat heille mieluisaan ohjelmaan 

Välillä äidit ovat myös yhdessä lastensa kanssa, sillä Supermammojen 
toimintaan kuuluu säännöllisesti heille molemmille suunnattua ohjelmaa. 
Yhteisten ohjelmien merkitys jää kuitenkin koettujen hengähdystaukojen 
varjoon. Äidit puhuvat niistä huomattavasti niukemmin ja yksiulotteisem- 
min kuin lapsesta irtaantumisesta. Nekin ovat kiinteä osa ryhmän toimintaa, 
mutta hengähdystaukoja odotetaan enemmän. Ne ovat tärkeitä hetkiä, joita 
saatetaan muistella ilolla pitkienkin aikojen jälkeen. Kuten yksi ryhmän toi- 
mintaan osallistunut äiti kuvaa, irtaantuminen tuntui hienolta, koska muuten 


”oli niin kakskytneljä seittemän sen lapsensa kans kiinni” (Hannele). 


Irtiotto 


Äidin kokemassa hengähdystauossa on tyypillisesti kyse lapsesta irtaantumi- 
sesta ja muiden äitien seurassa olemisesta. Äiti ei kuitenkaan irrottaudu vain 
lapsesta. Samalla hän irtaantuu myös arjen toistoista ja järjestyksistä. Irtiotto 
voi olla sekä fyysinen että mentaalinen. Tällöin äiti paitsi irrottautuu konk- 
reettisesti arjen tiloista myös suuntautuu poispäin niistä. Näin hän tekee irtio- 
ton niistä rutiineista, jotka ovat kiinteä ja välttämätön osa hänen arkielämään- 
sä (vrt. Felski 2000, 15). 

Arki on itsestään selvää ja samanaikaisesti pakenevaa. Sen sisältö pakenee 
määrittelyjä, vaikka se on läsnä kaikkialla. Samalla arki voi edetä ikään kuin 
huomaamatta, mielenkiintoa ja huomiota herättämättä. (Jokinen 2005, 7-11.) 
Arjen läsnäolo voikin näkyä selkeämmin silloin, kun siitä kokee irtaantuvan- 
sa. Voimakkaimmin irtaantumisen kokemus nousee esiin Supermammojen 
toimintaan osallistuvien kotiäitien kertomuksista. He myös peilaavat sitä lap- 
sen rytmiä mukailevaan arkeensa. Kuten Saana seuraavassa kertoo, nukutta- 
misen, syöttämisen ja ulkoilemisen toistoista erottautuva ryhmän kokoontu- 
minen voi tuntua jopa ylelliseltä. 


Saana: Se oli aina se elämä, taikka arki semmosta rutiinien H että oli 


oikeestaa päivät samanlaisia. Nii oli se ny luksusta, ku oli vähän jotain erilaista sit- 
ten, että joka päivä tietysti samanlainen, kun lasten kans oot kotona ja hoidat nii- 
tä. On se määrätty rytmi, että syödään, nukutaan ja mennään pihalle, ni eipä siinä 


paljon sitä muuta niin kun ollu, että sitähän se, samaa rutiinia päivästä toiseen. 


KOHTAAMISIA, KATKOKSIA JA SIDOKSIA 65 


Ryhmän luonne korostaa arkirutiineista irrottautumista. Supermammojen 
toiminta erottautuu usein äitien arkielämästä. Sitä voidaan luonnehtia viro- 
laisille lastensuojelun asiakkaina oleville lapsiperheille suunnattuja leirejä tut- 
kineen Anu Leppimanin (2010, 196—199) tavoin kontrastiseksi. Kuten Leppi- 
man painottaa, toiminnan erilaisuus suhteessa perheiden arkeen on tärkeää. 
Supermammojen toiminnassa kontrastisuus ilmenee kahdella eri tasolla. Se 
liittyy ensinnäkin kollektiiviseen ryhmässä toimimiseen. Toisekseen se kiin- 
nittyy toiminnan sisältöihin. 

Kollektiivinen yhdessä tekeminen jäsentää ryhmän toiminnan osa-alueita. 
Yhdessä tekeminen ei individualismia painottavassa suomalaisessa kulttuuris- 
sa ole kovinkaan hallitsevassa asemassa. Naisjoukossa toimiminen lieneekin 
useimpien äitien arkielämälle vierasta’. Jotkut heistä tuovat esiin, että yhdessä 
tekemisen paikkoja on ryhmän ulkopuolella vain vähän, jos ollenkaan. Samal- 
la yhdessä tekeminen voi rakentaa rutiininomaisestakin toiminnosta erityisen. 
Seuraavassa Iisa kertoo siitä, kuinka ruoan laittaminen ryhmässä saa merkityk- 
sen erityisenä, jopa ainutlaatuisena kokemuksena. Kun hän tuli toista kertaa 
mukaan kokoontumiseen, ryhmäläiset valmistivat ruokaa yhdessä. Ruokailu- 
kertaan osallistuminen puolestaan määrittyi ainutkertaiseksi kokemukseksi. 

lisa: — — Ja tyyliin toinen kerta oli sit ruokakerta jo, et me syötiin sillon kreikka- 


laistaki ruokaa. Et se, se jäi mulle sillo tosi niinku ihanaks kokemukseks. Niin se, 
miten kaikki teki ja yhdessä oli sielä, ni ne toi niinku hyvät kokemukset. 


Eija: Nii. Ja ehkä se oli silleen, et jos se oli heti niinku ruokailukerta, ni ehkä tom- 
mosen tekemisen kautta on, tiäkkö, vähän helpompikin mennä sitten [mukaan 
ryhmän toimintaan, E.E], kun kaikki tekee yhdessä. 


Iisa: On. Ja näki sen, niinku tavallaan sen yh-, yhteisöllisyyden siinä, et kaikki 
on tosi läheisiä ja tekee yhdessä. Et tavallaan mä en ollu ikinä nähny semmosta 
yhdessä tekemistä. 


Usein ryhmän toiminta erottautuu äitien arjesta myös sisällöllisesti. Osa 
heistä kertoo tekevänsä ryhmässä asioita, joita he eivät muuten tekisi. Kaik- 
ki toiminnot eivät välttämättä olisi mahdollisiakaan muualla kuin ryhmässä. 


? Kuitenkin erityisesti Supermammojen toiminnan alkuaikoina joukko äitejä piti tii- 


viisti yhteyttä ryhmän ulkopuolellakin. Aika ajoin yhteydenpito on ollut niin intensiivis- 
tä, että ryhmä näyttäytyy ennemminkin osana sitä yhdessäoloa, jota äitien elämässä olisi 
muutenkin ollut. Äitien välisiä ystävyyssuhteita käsitellään tarkemmin luvussa Lähellä 
(s. 82—85). 

Koska Supermammojen toimintaan voi osallistua haluamallaan intensiteetil- 
lä, tarjolla olevista aktiviteeteista voi valita ne, joihin osallistuminen tuntuu 
kiinnostavalta. Täten ryhmän toimintaan osallistuminen antaa tilaisuuksia 
uusien ja potentiaalisesti mieluisten asioiden kokeilemiseen. Kuten Tiia seu- 
raavassa kertoo, ne voivat olla sellaisia, joihin tutustuminen ei muutoin kävisi 
mielessäkään. 

Eija: — — Miten sää näät sen, että millä lailla Supermammat äitiyttä ja äitejä vois 

tukee ja auttaa? 

Tiia: No, onhan nyt kaikki noi, tiekkö, siis noi kaikki ohjelmat, mitä meillä on 

niissä, niin kun sen parin tunnin aikana. Että mitä, meillä on ollu jotain burles- 

kitanssia siis, mitä mulle ei ikinä kuuna päivänäkää, mä en ees tienny, mitä se on. 

Että siis tämmösiä juttuja, siis uusia juttuja niin kun itte pääsee kokeileen. 
Hyvinvoinnin ylläpitämisen, kuten tanssimisen, lisäksi myös kauneudenhoi- 
to on ollut läpi vuosien yksi Supermammojen toiminnan sivujuonne. Muun 
muassa meikit ja kampaukset ovat useasti tuoneet piristystä äidin elämään. 
Kauneudenhoitoa kuvataan usein hemmotteluksi. Se on äidin hellimistä kes- 
kittämällä huomio hänen kauneuteensa. Hemmottelu voidaan mieltää nau- 
tinnoiksi, jotka tuottavat vastapainoa arjelle. Havainnointijaksoni aikana ryh- 
mässä järjestettiin kokonainen hemmottelupäivä, jonka aikana kampaaja- ja 
kosmetologiopiskelijat tekivät äideille meikkejä ja kampauksia. Tilaisuudesta 
välittyi hellittävänä olemisen nautinnollisuus, joka oli lähestulkoon käsin kos- 
keteltavissa. (HM, 16.) 

Toisaalta ryhmän historiassa on ollut myös ajanjakso, johon liittyi äitien 
aktiivinen työskentely varainhankinnan toteuttamiseksi. Kovaa työtä vaativa 
varainhankinta olisi helppo tulkita hemmottelun vastakohdaksi. Kuitenkin 
varainhankinta merkitsee ennemminkin mukavaa ja mielekästä tekemistä. 
Vaikka varainhankinta vaatii vapaa-ajan käyttämistä työskentelyyn, se näyt- 
täytyy kaksoistaakkana vain harvoin. Työskentelyn miellyttävyys selittynee 
ensinnäkin sillä, että siihen ryhtyvät vain he, jotka sitä kokevat jaksavansa ja 
ovat siihen halukkaita. Merkityksellistä lienee myös se, että työskentely toteu- 
tetaan ryhmässä. Yhdessä tekeminen näyttäytyy pääasiassa mukavana talkoo- 
työnä. 


Petra: — — Muistan johonkin joulumyyjäisiinki, ni kyllä meillä oli, olikohan mun 
kämpässä joku kolmen naikkosen, jonkun asunnossa oli kolme naista kimpassa, 

et kaikki leipo piparitaloja ja kuivakakkuja. Ja et niita tehtiin semmosina niinku 
ryhminä, joka oli musta ihan tosi kiva, ettei ollu semmosta, että jokainen omassa 
kämpässään leipoo nyt sen neljä, viis kakkua myyntiin, vaan sinne tehtiin. Ja siinä 
meni kivasti joku lauantai, kun niitä puuhattiin ja leivottiin kimpassa. 


Supermammojen toimintaan kuuluu myös retkiä ja muita tapahtumia, 
kuten teatterivierailuja. Koska niitä järjestetään vain muutaman kerran vuo- 
dessa, ne ovat poikkeuksia suhteessa ryhmän viikoittaiseen toimintaan. Äitien 
näkökulmasta poikkeukset ovat usein erityislaatuisia lisäyksiä ryhmän mah- 
dollistamaan arjesta irtaantumiseen. Tyypillisesti ne koetaan erilaisiksi, jos- 
kus jopa ainutlaatuisiksi irrottautumisen mahdollisuuksiksi. Kuten eräs ryh- 
män toimintaan osallistunut äiti toteaa, ”kyllä siinä nyt varmaan semmotteet 
erilaiset jutut tulikin aika pitkälle Supermammojen kautta” (Marjo). 

Huippuunsa arkielämästä irtaantuminen kasvaa ryhmän kesäleirillä. Vii- 
den päivän mittainen leiri on tapahtuma, jota odotetaan jo kauan ennen sen 
alkamista. Osa äideistä määrittää sen vuoden kohokohdaksi. Leirin loppumi- 
sesta ei välttämättä kulu kauaakaan siihen, kun sinne jo halutaan palata takai- 
sin. Havainnoimalleni leirille lähdettäessä odottava tunnelma oli aistittavissa. 
Jo ennen matkalle lähtöä Supermammojen Facebook-ryhmään oli ilmestynyt 
useita viestejä, jotka välittivät leirin merkityksellisyyttä. Siihen varauduttiin, 
sitä odotettiin ja muille toivotettiin hyvää matkaa, mikäli viestin lähettäjä ei 
itse päässyt lähtemään leirille. (HM, 53.) 

Leirille lähteminen tarkoittaa konkreettista etääntymistä arjen tiloista. 
Sinne matkustaminen on sitä, että ”lähetään kokonaan pois” (Helmi). Äiti er- 
kanee arkielämästään. Hän lähtee maantieteellisesti kauas, useamman tunnin 
ajomatkan päähän. Perillä on leiripaikka, joka sijaitsee maaseudun sydämes- 
sä. Se eroaa arjen tiloista, joiden keskeisiä elementtejä ovat tyypillisesti koti 
ja mahdollinen työ- tai opiskelupaikka. Laaja ja luonnonläheinen leiripaikka 
irtaantuu kaupunkiympäristöstä, jossa suurin osa äideistä elää. Sellaisenaan se 


saa selvästi myönteisen merkityksen. 


Petra: Onhan se, se [leirialue, E.E] on hieno paikka. Ooks sä ennen ollu siä? 
Eija: En oo ollu. 
Petra: Se on tosi hieno paikka. 


Eija: Se on varmaan ihan näkemisen arvonen. 

Petra: Se on tosi hieno. Sia on ollu pari rantasaunaa ja savusaunat, ja rannassa on 

paistettu lättyjä, siä on iso notskipaikka, ja lapset ui, ja se on tosi hienolla paikkaa. 

Siä on isot alueet. Ja taloja on rempattu, että teillä on varmaan vessakki jo joka 

talossa. 

Leiri on ikään kuin erillinen maailma. Se ei erottaudu omaksi maailmakseen 
siksi, että siellä noudatetaan tarkkaa aikataulua. Erityistä on sen sijaan se, että 
leirin aikaa jäsentävät syklit on määritelty valmiiksi. Perhe-elämän sujuvuus 
määritellään tyypillisesti äitien vastuualueeksi (Forsberg 1998; Featherstone 
1999; Vuori 2001; Berg 2008), mutta leirillä he eivät määritä päivien kulkua tai 
kanna vastuuta aikataulun toteutumisesta. Heidän on vain toteutettava sitä. 
Päärakennuksen seinään kiinnitetty päiväohjelma kertoo, mitä äitien odote- 
taan tekevän. Heidän on tarkoitus ruokailla, olla päivälevolla, saunoa, viettää 
iltaisin vapaa-aikaa ja osallistua kaksi kertaa päivässä järjestettäviin aktiviteet- 
teihin. (HM, 51-83.) 

Aktiviteetteihin osallistuminen on pakollista, vaikkakin äideillä on ryh- 
män toimintaperiaatteiden mukaisesti valtaa vaikuttaa niiden sisältöön. Käy- 
tännössä velvoite osallistua moninaisten toiveiden perusteella suunniteltuihin 
aktiviteetteihin tarkoittaa kuitenkin sitä, että leirillä saattaa olla pakko tehdä 
myös epämieluisia asioita. On tavallista, että monet siellä toteutettavat toimin- 
not eroavat vahvasti äitien arjesta ja tuntuvat sopivan vain leirielämään. ”Kun 
ollaan niinku leirimeiningeissä, niin ollaan leirimeiningeissa” (Tiia), toimi- 
taan eri lailla kuin toisaalla. Kaikki tällaisen toiminnan toteutumiskanavat, 


kuten ulkoilu säästä riippumatta, eivät ole yksiselitteisesti miellyttäviä. Toi- 


Ulkoliikunta on tärkeä osa leiriohjelmaa 

saalta jotkut äidit myös kiittelevät leirin antamaa mahdollisuutta tehdä asioi- 
ta, jotka saattaisivat toisenlaisessa ympäristössä määrittyä poikkeaviksi, sopi- 
mattomiksi tai jopa typeriksi. 

Johanna: — — Sia oli kiva, ku sai heittäytyä kakaraks ja pelailla pallopelejä ja muu- 

ta, muuta tällasta tyhmää, nii tota, nehän oli ihan huippujuttuja. 

Johanna kertoo ulkona toteutettavista liikunnallisista peleistä, jotka ovat 
muodostuneet perinteiseksi leiriohjelmaksi. Ne ovat esimerkki aktiviteetista, 
jota toteuttaessaan äidit voivat irtaantua totunnaisesta aikuisen roolista. Äiti 
voi olla leikkisä, jopa lapsenomainen. Havainnoimani leirin aikana pelaami- 
nen vapautti itse kunkin nauramaan ja huutamaan. Pelasimme metsäfrisbeetä, 
jossa joukkueet kilpailevat siitä, ketkä saavat ensimmäisenä heitettyä frisbeen 
sovittuihin maaleihin. Peli toteutettiin nimensä mukaisesti metsässä. Siellä 
sekä vaikeakulkuinen maasto että onnistuneet ja pieleen menneet heitot otet- 
tiin vastaan spontaanisti ja kovaäänisesti. (HM, 57.) 

Samalla leiritoimintaan osallistuminen vapauttaa äidin useista tehtävistä, 
jotka ovat arjessa tiiviisti läsnä. Kodinhoito on tänäkin päivänä feminiininen 
tehtäväkenttä. Viimeisimmän tasa-arvobarometrin (Kiianmaa 2012) mukaan 
kahden vanhemman lapsiperheissä äiti on edelleen yleisimmin vastuussa ko- 
titaloustöistä. Noin puolet äideistä kokee vähintään silloin tällöin joutuvan- 
sa kantamaan niistä liikaa vastuuta (mt., 56). Leirillä puolestaan ei juurikaan 
tarvitse siivota, eikä ruoanlaittoon pidä osallistua lainkaan. Ei lienekään yl- 
lärtävää, että jotkut äidit painottavat kotitaloustöistä vapautumisen merkityk- 
sellisyyttä. Monelle heistä valmiiseen ruokapöytään istuminen on harvinais- 
laatuinen nautinto. 

On myös muistettava, että leirille lähteminen ei välttämättä olisi läheskään 
kaikille äideille mahdollista ilman ryhmää. Supermammojen retkien, leirien 
ja tapahtumien hintataso on hyvin matala. Osa äideistä kokee voivansa osallis- 
tua niihin juuri siksi. 

Hannele: — — Ja sitten, mitä enemmän rupes tuleen niitä retkiä ja kaikkia täm- 

mösiä reissuja, nii nehän oli ihan hienoja, ku oltii kuitenki aika persaukisia sillon 

kaikki nuoret äidit, nii ei siinä niin kun käyty ravintoloissa syömässä, eikä leireillä 


eikä missää, kädestä suuhun elettiin. Niin kyllähän se siihen vähän toi sellasta, 
aina uutta. 

Irtiotto on mahdollinen varallisuudesta riippumatta. Kuten Hannele edella 


toi esiin, se on ollut joillekin äideille tärkeää läpi vuosikymmenten. 


Henkireikä 


Kriittiseksi tai kriisiytyneeksi muuttunut elämäntilanne hajottaa arjen rutii- 
neja. Totunnaiset rytmit ja järjestykset voivat hälventyä, rikkoontua tai olla 
liian raskaita toteutettaviksi. Arki muuttuu painavaksi silloin, kun sen etene- 
minen kyseenalaistuu (Jokinen 2005, 11). Osa äideistä kertoo osallistuneen- 
sa Supermammojen toimintaan aikana, jolloin heidän arkensa on painanut 
kohtuuttoman paljon. He kertovat vaikeuksista, jotka ovat useimmiten kitey- 
tyneet masennukseen sairastumiseen tai parisuhteeseen, joka on muuttunut 
tuhoavaksi kumppanin päihteiden käytön tai väkivaltaisen käytöksen vuoksi. 
Ryhmä on tarjonnut heille mahdollisuuden päästä raskaasta arkielämästä het- 
keksi pois. Tällöin irtaantuminen on saanut merkityksen henkireikänä, joka 
on äidin näkökulmasta voinut olla jopa elintärkeä. Henkireiän kautta saa riit- 
tävästi happea, jotta voi elää. 

Useiden vaikeuksia kohdanneiden äitien kertomasta välittyy tarve päästä 
hetkeksi pakoon todellisuutta. Äidit haluavat päästä vähäksi aikaa irti siitä 
elämästä, jota he joutuvat elämään. Tyypillisesti tällaiseksi turvan ja irtaan- 
tumisen paikaksi määritellään koti. Siellä äidit eivät kuitenkaan ole päässeet 
irti. (Vrt. Granfelt 1998, 103-106.) Ristiriita eletyn ja idealisoidun kodin välil- 
lä käy selkeimmin ilmi väkivaltaa kokeneiden naisten kertomuksista. Heidän 
kokemuksensa ovat kaukana siitä yhteisyydestä, harmoniasta, välittämisestä ja 
turvallisuudesta, jota idealisoitu käsitys kodista painottaa (Granfelt 2003, 47). 
Toisin kuin kotiin, Supermammojen ryhmään on voinut paeta. 

Inka: Mä muistan joskus silloin, ku oli sit. Totta kai sitä alko odottaa sitä, et tu- 

lispa tiistai. Ni mä muistan, kun kello tuli seitsemän, nii mun tuli aina sellanen, 

et se kaks tuntia oli semmonen, et mä saan olla ihan oma itteni, ja mä sain vähän 
hengähtää niinku siitä paskasta parisuhteesta ja siitä, että oikeesti alko jo pelkään 
kotona. 

Eija: Niimpä. 


Inka: Nii, nii, tota. Mä muistan, kun mä toivoin, et voi vitsi, kun ois niinku. Se oli 
todella ahdistavaa aina sit kävellä niinku sieltä ryhmästä kotiin, ku tiesi, et siellä 

kotona on se sama, sama paska todellisuus. Niinku ma toivoin, etta olispa ryhma 

joka iltapaiva. 

Inkan kuvaama irrottautuminen on sekä fyysistä että mentaalista. Se on yh- 
täältä poistumista väkivaltaisesta kodista. Toisaalta se on myös suuntautumis- 
ta poispäin väkivallan teoista, joiden keskellä joutuu elämään. Mahdollisuus 
hengähtää kaksi tuntia kerran viikossa on kuitenkin kovin vähän, jos elämä 
on muuten sietämätöntä. Leirin mahdollistama pidempikestoinen irrottau- 
tuminen onkin erityisen merkityksellistä silloin, kun äidin elämäntilanne on 
suhteettoman raskas. 

Aamu: — — Ne ihan, ihan ekat vuodet, ne kaks, kolme ekaa vuotta ennen kun ero- 

sinkin, niin parasta oli varmaan ne kesäleirit, että mää pääsin sieltä kotoo lasten 

kanssa pois ja sain muutaman päivän hengähtää, ku se oli ihan helvettiä. 

Kuten Aamu kertoo, leirillä saa hengähtää. Siellä on mahdollisuus lepoon. 
Samalla lailla masentunut voi löytää sieltä tilaa voimien keräämiseen. Masen- 
nukseen sairastuneet äidit puhuvat paljon juuri voimattomuudesta. Sairaus 
väsyttää, lamauttaa ja pakottaa vetäytymään passiivisuuteen. Se suorastaan 
huutaa tarvetta tilaan, jossa äidille sallitaan kokemukset voimattomuudesta ja 
kykenemättömyydestä. Leiri puolestaan tarjoaa äideille lepäämisen paikkoja, 
joita voi pitää heidän näkökulmastaan välttämättöminä. Pysähtyminen on ai- 
noa vaihtoehto silloin, kun kaikki muu on liian raskasta. 

Lepäämisen lisäksi irtaantuminen antaa mahdollisuuden itsen ja oman 
elämän reflektointiin. Leiri saa toisinaan merkityksen paikkana, jossa on 
mahdollista pysähtyä pohtimaan elettyä elämää. Siellä siihen on aikaa ja tilaa. 
Koska arjen tilat ovat etäällä, kuva itsestä ja omasta elämästä voi näkyä sel- 
keämmin. Reflektio voi olla jopa rituaali, joka liittyy kiinteästi leiritoimintaan 
osallistumiseen. Aina se ei myöskään kietoudu raskaisiin elämänkokemuksiin. 
Reflektiota saatetaan toteuttaa vuosi vuodelta riippumatta siitä, mitä omassa 
elämässä on tapahtunut. 

Karita: — — Mutta tää on jännä kanssa tää [leiri, E.E]paikka, että kun tää on aina 

se sama. Niin kun mä tossa nuotiolla sanoin, että tää on jotenkin aina omassa 


elämässä ollu, että on ollu nii monia vuosia, että sä istut tolla samalla nuotiolla. Ja 
aina se, niinku tänä vuonna mietin, et mitä ajatuksia oli viime vuonna, 


Eija: Aivan. 


Karita: semmonen edellisen vuoden kertaus omassa mielessä, mitä toiveita on 

ollu, onko ne toteutunu, onko tehny niitten eteen mitään. Se on iso juttu. 
Karita puhuu nuotiopaikasta, jonne kokoontuminen kuuluu vuosittain kesä- 
leirin ohjelmaan. Nuotiopaikka sijaitsee pienessä saaressa, jonne kuljetaan lau- 
talla. Saaressa muodostetaan rinki nuotion ympärille. Ensimmäisenä jokainen 
saa kertoa itsestään sen, mitä haluaa. Seuraavaksi kaikki hierovat vuorollaan 
toistensa hartioita. (HM, 54-56.) Leirinuotiolla istuessa oli helppo ym märtää, 
miksi Karita(kin) pitää sitä miettimispaikkana. Nuotiolle istahtaminen vuosi 
vuodelta samassa paikassa voi olla rituaali, jonka olennainen osa on itsen ja 
oman elämän reflektointi. Täällä voin miettiä, mitä tapahtui sen jälkeen, kun 
viimeksi katsoin liekkejä. 

Onkin luontevaa, että välillä äitejä selvästi kannustetaan reflektioon ryh- 
män ohjelmien avulla. Reflektioon kutsuminen heijastuu leirien asiantuntija- 
luennoista ja ryhmäharjoituksista. Kenties konkreettisin esimerkki siitä ovat 
ryhmäistunnot, joita ulkopuoliset terapeutit ovat ohjanneet äideille. Niihin 
osallistuvat kaikki elämäntilanteesta riippumatta. Samalla ne voivat olla mie- 
leen jääviä ja pysähdyttäviä kokemuksia kenelle tahansa. Kuten Tiina seuraa- 
vassa kertoo, tulkinnat omasta elämästä voivat kyseenalaistua rajustikin. Se on 
vavahduttavaa. 

Tiina: Mä muistan, meillä oli joskus Supermammojen leirin ryhmä, taikka siellä 

leirillä oli, ja meillä oli tavallaan joku terapeutti. Meiät jaettiin johonkin ryhmiin, 

oliko meitä viis, ja sit se oli jotenki tälleen, et jokainen kerto ittestään jotain. Ja 


sitte se terapeutti tai haastattelija, niise kyseli sulta jotain, ja mä sit sanoin, että no, 
mää voin alottaa, että kun ei mulla oo mitää. 


Eija: Mmm. 

Tiina: Mul, mul on kaikki asiat ihan hyvin. Ja se, että no joo, ja mä aloin kertoon, 
ja mulla oli kaks lasta sillon, ja ihan näin. Ja jumalauta se nainen oli, että no, mitäs 
sitte, mitäs sitte, niinku jotai. 

Eija: Mmm. 

Tiina: No, missäs se Tiina on. Olin sillain, no, tässä tässä. Ei, ku missä se Tiina 
on, jos sä oot äiti ja sä oot vaimo ja sä oot ruuanlaittaja ja sä oot pyykkääjä, missä 
se Tiina on. Mäolin sillain, että herranjumala, ei tän tämmönen pitäny olla, ja mä 
ymmärsin sitten sen terapeutin niinku pointin. Mä rupesin itkeen, ja siinä meni 
varmaan hei kaks tuntia. 


Mahdollisuutta reflektioon ei olekaan aina helppoa ottaa vastaan. Se voi mer- 


kitä niiden asioiden kohtaamista, jotka usein on helpompi torjua ja siirtää 

sivuun. Kaikista vaikeinta se on silloin, kun käsiteltävät asiat ovat kipeitä ja 
ajankohtaisia. Vaatii voimavaroja ja uskallusta kohdata se todellisuus, josta 
juuri on hetkeksi päässyt eroon. On melko tyypillistä, että leirin mahdollis- 
tama irtaantuminen tulkitaan levoksi ja rentoutumiseksi. Ne ovat kuitenkin 
kaukana siitä työstä, jonka vaikeita kokemuksiaan käsittelevä äiti joutuu te- 
kemään. Hänen henkireikänsä ei enää merkitse sietämättömältä tuntuvasta 
todellisuudesta irtaantumista vaan päinvastoin sen kohtaamista. 

Reflektiota ei kuitenkaan tarvitse toteuttaa yksin. Käsiteltiinpä kokemuk- 
sia leirin ohjelman puitteissa tai siitä riippumatta, se ei läheskään aina tapahdu 
äänettömästi. Ajatuksia ja kokemuksia sanoitetaan muille äideille ja toisinaan 
myös Supermammojen ohjaajille. Jotkut äidit peräti nimittävät yhtä leiriä 
eroleiriksi, sillä sen aikana useampi heistä pohti parisuhteesta irtaantumista. 
Leirillä pohdintaan onkin huomattavasti enemmän aikaa kuin ryhmän ko- 
koontumisissa. Pohtiminen voi kanavoitua äitien välisiin keskusteluihin, joi- 
den käymiseen on tilaa jopa vuorokaudenajasta riippumatta. Kuten eräs ryh- 
män toimintaan osallistunut äiti toteaa, leiriltä ei lähdetä pois. Siellä ”istutaan 
yötä myöte höpisemässä, ja niinku tämmöstä”? (Marjo). 


Leiriympäristö antaa mahdollisuuden 
oman elämän reflektointiin 


Joidenkin äitien kohdalla ryhmässä tapahtunut reflektointi on edesautta- 
nut tuhoavasta parisuhteesta irtaantumista. Eropäätöksen tekeminen ja sen 
toteuttaminen on ollut vaiheittainen prosessi, jota reflektio on tavalla tai toi- 
sella vienyt eteenpäin. Siten se on tukenut irtaantumista, jonka toteuttaminen 
on usein hyvinkin vaikeaa ja aikaa vievää (Browne 1987; Lundgren 1992; Hus- 
so 2003; Ojuri 2004). Emilialle leirillä toteutunut väkivaltakokemusten käsit- 
tely oli viimeinen sysäys eropäätökseen. Se oli "viimeinen niitti”, joka muutti 
pitkällisen pohdinnan päätökseksi irtaantua väkivaltaisesta suhteesta. 

Emilia: Ainakin mä sain ittelleni pontta siitä sillon, et mitä mä siltä omalta elä- 

mältä haluan. Kun oli sitä kummiskin vuoden verran pohtinu, ja se oli niinku se 

viimenen niitti, et hei, et nyt niin kun. Et mä olin tehny tavallaan sen päätöksen 
sen leirin aikana, et nyt mä en enää kattele semmost elämää. Että, et tota, nyt kun 
mä meen kotio, jos tilanne ei niinku muutu, nii sit mää lähden. 
Lähes kaikki eropäätöksen tehneet äidit painottavat vertaisilta saadun tuen 
merkitystä. On tärkeää saada puhua, mutta myös kuunnella ja havainnoida. 
Kuten Karita seuraavassa kuvaa, elettyjen kokemusten vertaaminen ja suhteut- 
taminen toisiin voi helpottaa vaikean ratkaisun tekemistä. 
Karita: — — Mutta kyllä se on ollu iso juttu siinä, siinäkin välissä elämässä, että 
niitä ajatuksia pysty pikkuhiljaa sit täällä [ryhmässä, E.E] puhuun. Ja huomas, 
että ne, jokka on sen eropäätöksen tehny, niin ne, että ne lapset selviää. Ja että sen 
saatto jostain lapsesta huomata, että hei, toihan on nyt paljon rauhallisempi, ku 
siellä ei oo kotona joku tilanne päällä. Ja sitten just, että hei, että toi on aika avu- 
ton ollu, mut toihan pärjää tosi hyvin yksin niitten lasten kaa, semmosia, tehdä 
havainnointia ja jutella. Kuitenki niin, et uskon, ettei kukaan niistä oo eronnu 


vaa sen takia kun kaikki muutkin, vaan sen, että se, se on ollu helpompi tehdä sitä 
omaa ratkasua. 


Samalla toivo konkretisoituu, kun huomaa, ettei ole yksin kokemustensa kans- 
sa (vrt. Campbell 2009, 117—118). Se voi saada elämänmuutoksen näyttämään 
mahdolliselta. Mahdoton se ei ainakaan ole, sillä jotkut saman kokeneet ovat 
kyenneet sen toteuttamaan. Vertaiset antavat arvokkaan esimerkin siitä, kuin- 
ka henkireikä voi avata väyliä johonkin parempaan. Se on ikään kuin tunneli, 
jonka toinen pää on aluksi muurautunut umpeen. Muuri voi kuitenkin vähi- 
tellen murtua ja antaa tilaa valolle, joka paistaa tunnelin päästä. 

Ryhmän mahdollistaman irtaantumisen käsitteellistäminen henkireiäksi 
päättää tämän luvun. Olen osoittanut, että se antaa mahdollisuuden paitsi le- 


poon myös kipeiden kokemusten käsittelyyn. Sen lähtökohtana on Supermam- 

mojen toiminnan mahdollistama arjesta irtaantuminen, jonka olen kasitteel- 
listanyt irtiotoksi. Se taas ei olisi mahdollista ilman lapsesta irtaantumista ja 
muiden äitien seuraan asettumista, jota olen kuvannut hengähdystaukona. Ne 
kaikki ovat katkoksia, joita ryhmän toimintaan osallistuminen tuottaa äidin 
arkeen. Seuraavaksi siirrytään tarkastelemaan sitä, miten Supermammojen 


toimintaan osallistuminen saa merkityksensä myös sidoksina. 

Sidoksia 


Supermammojen ryhmän toimintaan osallistuminen saa merkityksensä paitsi 
kohtaamisina ja katkoksina myös sidoksina. Tässä luvussa kuvaan ensinnäkin 
ryhmän toimintaan osallistuvien äitien välistä yhteenkuuluvuutta. Se saa il- 
mauksensa myös äitien muodostamassa verkostossa, joka elää sidoksissa ryh- 
mään mutta kuitenkin sen ulkopuolella. Seuraavaksi tuon esiin, miten Super- 
mammojen ryhmä ja sen puitteissa toimiva verkosto rakentavat ihmissuhteita. 
Ne kietovat yhteen paitsi äitejä myös heidän perheitään. Nämä sidokset voivat 
hyvinkin elää myös ryhmän toimintaan osallistumisen lopettamisen jälkeen. 
Niiden lisäksi ryhmästä irtaantumisen jälkeen voi kuitenkin säilyä paljon 
muutakin. Lopuksi esitän, että ryhmään voidaan ylläpitää yhteyksiä myös siitä 


irtaantumisen jälkeen. 


Yhdessä 


Supermammojen toiminta tuo äitejä lähemmäksi toisiaan. Jotkut heistä viet- 
tävät pitkiä aikoja yhdessä Supermammojen toimintojen lomassa. Samalla kes- 
kinäinen kommunikaatio, tuki (Ruisniemi 2006, 158) ja työskentely yhteisen 
hyvän puolesta (Nylund 2000, 107) rakentavat yhteenkuuluvuuden tunnetta. 
Fi olekaan yllättävää, että osa äideistä kuvaa vahvaa yhteenkuuluvuutta suh- 
teessa muihin Supermammojen ryhmän jäseniin. Leea on yksi heistä. 

Leea: Et kyl se [Supermammat, E.E] on ollu iso osa itseasiassa elämää, kun ru- 

pee miettiin, et kuinka paljon siihen on mahtunu, kuinka paljon niihin vuosiin 


mahtu niinku kaikkee, et. Ja kuinka monen niin kun ihmisen ovesta oot päässy 
kurkistaan sisään ja näkeen niitten elämää. 


Eija: Aivan. 
Leea: Niin, sillä just, että siihen on mahtunu niin iloa, surua, naurua, myllerrystä, 
ihan kaikkee. Ja tietysti minä, joka oon käyny muita kerhojakin, niin ei se oo ollu 


niin yhtäläistä, vaikka nekin oli kerran viikkoon, tai joku äitikahvila. Ei se oo 
ollu sama juttu. Hyviä juttuja nekin on ollu, mutta ei, ei ne oo verrattavissa tähän 

hommaan, koska en mä oo todellakaan niin monen ovesta päässy kurkistaan si- 
sään, tai niitten, 66. Tässä on todella monen perheen asiat koskettanu, just J on 
ollu vaikka niinku jonkun kuolemaa, niin on koskettanu, tosi syvälle ja kovaa. 
Tai sit just jokku häät tai muut, kyllä ne on ollu semmosia isoja, merkityksellisiä 
asioita myös itselle. 
Myös Supermammojen toimintaan osallistuvalla Siirillä on kerrottavaa yh- 
teenkuuluvuudesta. Hän on aluksi kertonut, kuinka erään ryhmän ulkopuo- 
lisen äidin käytös oli saanut hänet loukkaantumaan ja järkyttymään. Siirin 
oli päästävä puhumaan tapahtuneesta. Ryhmän kokoontumisessa voisi puhua, 
mutta ohjelma oli jo alkanut Siirin tullessa paikalle. Hän alkoi silti kerrata ko- 
kemaansa, koska ei voinut muutakaan. Hänen myöskin annettiin puhua. Sillä 
hetkellä kuunteleminen oli tärkeämpää kuin ohjelman toteutus. Siiri kertoo, 
mitä sitten tapahtui. 
Siiri: Siis olihan se semmonen me-henki, että nehän oli, kato, siis kuvainnollisesti 
lähteny mun kanssa näyttään sille äidille, että mikä on oikein ja mikä on väärin. 


Se, että voidaan alkaa nauraan. Se, et sä saat sen, sen ryhmän tunteen tai sen jon- 
kun. Jollain se voi olla, nyt mä koen, että tällä hetkellä mulle on perhe semmonen. 


Eija: Mmm. 

Siiri: Et mulle on perhe, me ollaan me, me ollaan Aaltoset, ja me hoidetaan itte 

nää asiat, mutta se, et jos sulla onkin vaikka se yksi lapsi ja sä olet yksin, niin kyl- 

lähän se sellanen, jos joku on tehny sulle väärin, on se Kela, on se sosiaalitoimisto, 

on se kuka vaan, niin nyt mennään sinne ja sanotaa. 
Yhteenkuuluvuus on paljolti juuri sitä, mitä Leea ja Siiri kertovat sen olevan. 
Se on kokemus siitä, että kuuluu lähelle toista ihmistä. Se on sitoutumista toi- 
seen ja elämistä tämän rinnalla. Siihen kuuluu vahvasti toisen puolustaminen 
ja puolelle asettuminen. Äidit rakentavat kokemaansa yhteenkuuluvuutta toi- 
minnoilla, jotka ilmentävät ja uusintavat sitä (vrt. Nylund 2000, 110). Näin he 
luovat tilaa kokemukselle ryhmään kuulumisesta. Toisen puolustamisen lisäk- 
si yhteenkuuluvuutta rakennetaan muun muassa osoituksilla läheisyydestä ja 
välittämisestä. Esimerkiksi halaaminen on joidenkin ryhmäläisten tapa näyt- 
tää, että he välittävät toisistaan. 

Aiemmassa sitaatissa Siiri otti esiin myös toisen tärkeän asian. Joillekin 
äideille ryhmä voi olla ainoa yhteisö, johon he kokevat kuuluvansa. Ryhmän 
merkitys muiden yhteisöjen korvaajana nousee vahvimmin esiin muutamas- 


ta kertomuksesta, joissa Supermammojen toiminta on vielä ollut nuorille äi- 

deille tarkoitettua. Kuten varhaista äitiyttä tutkinut Joanna Gregson (2009, 
149-152) on todennut, suhteet ikätovereihin voivat heikentyä nuorena äidiksi 
tulemisen myötä. Samalla nuorilla äideillä voi olla suuri tarve solmia siteitä 
naisiin, jotka jakavat kokemuksen varhaisesta äitiydestä. Vertainen tietää jo- 
takin siitä, mitä nuori äiti käy läpi. Lapsettomien ikätovereiden kanssa taas ei 
välttämättä tunnu enää olevan mitään yhteistä. 

Susanna: — — Mutta, mutta niin kun siitä, ketkä oli mun ystäviäni, ja kenen kans 

mä niinku liikuin, niin, niin he on tehny paljon myöhemmin vasta lapsia. Elikkä 

mulla nyt tavallaan ei enää heidän kanssaan ollut semmosta yhteistä, ei ollu. Niin, 


kun sai tätä kautta esimerkiks sitä vertaistukee, koska mä en omasta ystäväpiiris- 
täni sitten saanu, koska heillä, he eivät tehneet niin aikasin lapsia. 


Eija: Kyllä, kyllä. Kyllä, kyllä. Niin, että se ryhmä tavallaan tarjos sitä, mitä se oma 
ystäväpiiri ei voinut tarjota, koska he ei ollut siinä tilanteessa vielä? 


Susanna: Joo. Heillä oli erilainen elämäntilanne, joo, mutta näillä oli samanlai- 

nen tai samankaltanen. 

Yhteenkuuluvuuden ilmaisu ei rajoitu Supermammojen ryhmän sisälle. Äi- 
dit voivat elää toistensa rinnalla myös sen toiminnan ulkopuolella (ks. myös 
Pietilä-Hella 2010, 89-97). Vertaisryhmien ohella onkin mahdollista puhua 
myös vertaisverkostoista. Siinä missä vertaisryhmissä (yleensä) entuudestaan 
tuntemattomat ihmiset kokoontuvat tapaamaan toisiaan, vertaisverkostot 
muodostuvat usein spontaanisti seminaareissa, internetissä tai leikkipuistois- 
sa. Verkostoista poiketen ryhmien kokoontumisajat on määritelty etukäteen. 
On tyypillistä, että vertaistuen jakaminen toteutuu verkostoissa ilman etukä- 
teissuunnittelua. (Nylund 2005, 203.) 

Äitien verkosto on muodostunut Supermammojen ryhmässä, elää sen rin- 
nalla ja rakentuu sidoksissa siihen. Sen jäsenyys on kuitenkin vain löyhästi 
yhteydessä ryhmän toimintaan. Verkostoon pääsee osalliseksi ryhmän kautta, 
mutta sen jäsenyys voi jatkua Supermammojen toimintaan osallistumisesta 
riippumatta. Siihen voi kuulua silloinkin, kun ryhmän toimintaan osallistu- 
minen on tauolla. Ei myöskään ole tavatonta, että äiti toimii osana verkostoa 
sen jälkeen, kun on lopettanut ryhmän toimintaan osallistumisen. Tämä voi 
pitää yllä yhteyksiä verkoston jäseniin puhelimitse, verkossa tai kasvokkaisten 
tapaamisten turvin. 


KOHTAAMISIA, KATKOKSIA JA SIDOKSIA 79 


Kuten Supermammojen ryhmässä, myös verkostossa voi olla mukana mo- 
nenlaisilla intensiteeteillä. Osa äideistä kertoo vahvoista sidoksista muihin 
verkoston jäseniin. He pitävät tiiviisti yhteyttä ja viettävät paljon aikaa yh- 
dessä. Samalla verkosto mahdollistaa arjessa toteutuvan vastavuoroisen aut- 
tamisen. Verkoston jäsenet muun muassa hoitavat toistensa lapsia ja antavat 
tai lainaavat toisilleen tarpeellisia tavaroita ja joskus myös rahaa. (Vrt. Krok 
2009, 173). He saattavat puhua verkostosta omana yhteisönä, porukkana tai 
jopa perheenä. 

Toisaalta verkosto voi elää etäämmällä äideistä. Osalla heistä ei ole tapana 
pitää yhteyttä muihin ryhmän jäseniin Supermammojen toiminnan ulkopuo- 
lella. Kuitenkin verkosto on läsnä vähintäänkin tuen antamisen, pyytämisen 
ja vastaanottamisen mahdollisuutena. Siihen ei vaadita edes henkilökohtaista 
tai kasvokkaista yhteydenottoa yhteenkään ryhmän jäseneen. Supermammo- 
jen Facebook-ryhmä on paitsi tiedottamisen myös keskinäisen tuen kanava, 
jossa välitetään avuntarjouksia ja -pyyntöjä. Sen kautta kysellään neuvoja, pyy- 
detään lastenhoitoapua ja vaihdellaan vanhoja tavaroita. (HM, 20.) 

Verkostossa tehdään myös ryh mätyötä yksittäisten äitien auttamiseksi. Sen 
sisällä harjoitetaan samankaltaista talkootyötä, jota ystävien, perheiden ja naa- 
pureiden piirissä tehdään esimerkiksi muuttoavun toteuttamiseksi. Talkoita 
taas voidaan toteuttaa paitsi yhteisön myös sen yksittäisen jäsenen hyväksi. 
(Nylund 2000, 106.) Yksilön avunpyyntö kulkee äitiverkoston sisällä viestei- 
nä, jotka välittyvät jäseneltä toiselle. Se saa aikaan toimintaa, joka usein on 
avun tarvitsijan näkökulmasta äärimmäisen tärkeää. Vaikuttavia esimerkkejä 
tukiverkoston voimasta ovat kertomukset siitä, miten joukko ryhmän jäseniä 
on antanut välttämätöntä apua yksittäiselle äidille. 

Sinikka: Ja sitten, tota, on äitejä, ketkä on saanu häädön, tai on joutunu lähteen 


kotoo pois, tai on joutunu lähteen niin kun just turvakotiin, tai johonki niinku 
lasten kanssa. Ja joutunu jättään kaikki, kaikki niinku tavallaan taaksensa. 


Eija: Nii, joo. 

Sinikka: Nii, nii kyllä sitten aina, tota, aina on. Tai siis kahtena kertana, kun on 
ollu se-, semmonen tilanne, että on ollu niinku, niin molemmilla kerroilla ollaan 
kyllä porukalla saatu kasattua astioita ja silityslautaa ja kaikennäköstä. Ettei, vaik- 
kei nyt niinku, eihän nyt keltään irtoo mitään pesukonetta tai tiskikonetta tai mi- 


tään sellasta, mutta ihan sellaseen perus-, niinku elämiseen. Et joltain on löytyny 
neljä haarukkaa, ja joltain on löytyny neljä lautasta, ja niinku. 

Vertaisverkostojen toteuttama auttamistyö on erityisen tärkeää vallitsevassa 
yhteiskunnallisessa tilanteessa, jossa perinteiset perheen sisäisen tuen muodot 
voivat olla vaikeasti tavoitettavissa maantieteellisen liikkuvuuden ja naisten 
työssäkäynnin yleisyyden vuoksi (Miller 2005, 1, 89). Samalla verkostojen 
tarjoama tuki voi yltää myös yhteiskunnallisen avun katvealueille. Toisesta 
Sinikan kertomasta esimerkistä käy ilmi, miten verkoston jäsenet auttoivat 
muutossa, jonka toteuttamiseen sosiaalitoimi ei myöntänyt harkinnanvaraista 
toimeentulotukea. Ilman heidän toimintaansa muutto olisi todennäköisesti 
jäänyt tekemättä. 
Sinikka: Sitten on, tota, me ollaan käyty yks, tota, muutto tekemässä. Joo, Minna 
[ohjaaja, E.E] sai tota, ton noin, ton pakettiauton, ja me käytiin yks muutto teke- 
mässä. Siis sellaselle perheelle, missä, ketä ei niinku, ei sosiaalitoimi, ei auttanu 
siinä, niinku siinä. Kuitenki neljä huonetta ja keittiö, se ei oo mikään. Se ei oo 
semmonen puolentoista tunnin muutto. Niin se oli tyrmätty jostain syystä sosiaa- 


litoimesta, että oli jollain, jollain lomarahoilla olis pitäny muuttaa niin kun. Niin, 
että te ootte saanu lomarahoja kuukausia sitten, että teidän pitäis niillä muuttaa. 


Kuten edellisestä käy ilmi, myös Supermammojen ryhmän ohjaajat ovat osa 
verkostoa. He tuovat sen jäsenten käyttöön paitsi materiaalisia resursseja myös 
ammatillisen osaamisensa. Näin mahdollisuus professionaaliseen tukeen on 
läsnä myös äideille, jotka eivät sillä hetkellä osallistu ryhmän toimintoihin. Li- 
säksi se voi tavoittaa heidät, jotka eivät kerro tarvitsevansa apua ja ovat etäällä 
verkoston ytimestä. Äitien verkostossa kulkee myös viestejä, jotka ilmaisevat 
huolta jostakusta. Ne voivat välittyä ohjaajille ja antaa heille tilaisuuden pohtia 
auttamisen mahdollisuutta. 

Huoli ja auttamisen mahdollisuuden punninta ovat ryhmän käytännöissä 
aika ajoin läsnä. Erityisen vahvasti ne tulivat esiin yhden ryhmän kokoontu- 
misen lopulla, kun eräs äiti pysäytti kaksi ohjaajaa. Hän oli huolissaan ver- 
taisestaan, jota kukaan ei ollut hetkeen nähnyt ja joka ei itse ollut pyytänyt 
apua. Toinen ohjaaja pohti, että tämän äidin luokse olisi varmaankin syytä 
mennä käymään yhdessä. (HM, 18.) Hänestä siis yhteinen vierailu äidin luo 
olisi todennäköisesti ollut hyvä ratkaisu. Sen voi ymmärtää osoituksena siitä, 
että verkoston jäsenet pitelevät toisistaan kiinni silloinkin, kun sidokset hei- 
dän väliltään ovat vaarassa katketa. He pyrkivät pysymään yhdessä silloinkin, 


kun olisi helpompaa olla erillään. 

Lahella 


Verkoston sisällä elää moninaisia ihmissuhteita. Jotkut äidit ovat keskenään 
läheisempiä kuin toiset. Osa heistä tahtoo syystä tai toisesta pitää muut äidit 
verraten etäällä itsestään. Kuten edellisessä luvussa toin esiin, jotkut heistä ta- 
paavat toisiaan ainoastaan Supermammojen toiminnan puitteissa. Toisaalta 
jotkut äidit elävät hyvinkin lähellä toisiaan. Sekä äitien muodostamassa ver- 
kostossa että Supermammojen ryhmässä on tilaa myös läheisten ystävyyssuh- 
teiden syntymiselle. Kuten Marianne Nylund (2005, 203) esittää, vertaisten 
yhteisöllisistä verkostoista voi löytää myös hengenheimolaisen, jonka kanssa 
tavataan myöhemmin kahden kesken. 
Siiri: Et mullaki on tällä hetkellä mun ystävii, niin on, oikeesti siis läheisiin ys- 
täviin kuuluu Fanni, joka on tullu niinku ryhmään silloin. Niin mehän ei keritä 
kauheesti näkeen, hän tekee paria työtä ja on yksinhuoltaja, mutta soitetaan mon- 
ta kertaa viikossa, siis monesti, monesti päivittäin, mutta nyt, nyt on ollu kiireel- 
lisempää. Siis joo, mutta kolme, neljä kertaa viikossa täytyy soittaa, et tiedetään 
niinku. Ja on tehty reissuja yhdessä. Ja siis on, on aikoja kun pitää nähdä, nähdä, 


mutta niin erilaisen elämän eläneen ihmisen kanssa sitten me on niinku löydetty, 
niin, siis se vertaistuki. 


Antamalla tilaa äitien välisten ystävyyssuhteiden rakentumiselle Supermam- 
mojen ryhmä voi osaltaan lievittää sitä eristäytyneisyyttä ja yksinäisyyttä, jota 
erityisesti kotonaan lasta hoitavat äidit saattavat joutua kohtaamaan (Krok 
2009, 179). Kuten äitiyttä tutkinut Eeva Jokinen (1996, 86—92) kuvaa, äiti on 
tyypillisesti kodin ainoa aikuinen nainen. Hänen luonaan ei ole muita naisia, 
eikä koulu- tai työpäivien aikaan muita kuin hoivattava lapsi. Äiti jää kotiin, 
kun muut lähtevät. Ryhmä taas voi olla paikka, jonne kotoa voi lähteä muiden 
naisten yhteyteen. On kuitenkin aivan eri asia saada ystävä kuin olla ryhmässä 
kaksi tuntia kerran viikossa. 

Ryhmä paitsi edesauttaa äitien välisten sidosten rakentumista myös lujittaa 
olemassa olevia suhteita. Erityisesti Supermammojen toiminnan alkuaikoina 
se on tarjonnut kohtaamispaikan myös ystäväjoukoille. Monet lähiön nuoret 
äidit tunsivat toisensa ja jotkut heistä pitivät tiiviisti yhteyttä. Osa heistä kävi 
joukolla ryhmässä. Joitakin äitejä Supermammojen toiminta taas toi lähem- 
mäksi vertaisia, jotka he olivat aiemmin tunteneet vain pintapuolisesti. Ryhmä 


rakensi ja vahvisti sidoksia, jotka saivat ilmauksensa vertaisten tavasta jakaa 


82 


äitiyden lisäksi muitakin elämän osa-alueita. Kuten Anu seuraavassa kuvaa, 
Supermammojen ryhmä saattoi muodostua osaksi yhdessäoloa, jota äidit to- 
teuttivat sen ulkopuolella. 
Anu: Nii, ja sit ku meitä oli, siis joka tapauksessa voi sanoo, että me oltiin yhdessä 
niitten tiettyjen äitien kanssa, meit oli aika monta, niinku muutenkin arkipäivät, 


että kyllähän se sitten oli kiva lähtee niitten kanssa välillä vähän johonkin muual- 
lekin man, EE]. 


Eija: Nii, eli teit oli siinä semmonen kaveriporukka. 

Anu: Oli, oli. Kyllä, et itseasiassa aika montakin äitiä oli kyllä siihen aikaan, sit 

tosiaan viikolla nähtiin ihan, voi sanoo päivittäin. Oltii lasten kanssa puistossa, 

tai sit saatettiin olla aina, mennä kahville vähän johonkin, ja kaikki lapset oli tie- 

tenkin aina meillä mukana ja näi, mutta kyllä me joka päivä nähtii, voi sanoo, 

sitten ihan. Asuttiin kumminkin aika lähekkäin kaikki, ni. 
Äitiyhteisöillä oli merkityksellinen rooli monen naisen elämässä. Yhtäältä ne 
tarjosivat mahdollisuuden jakaa lastenhoidon arkisia rutiineja, kuten ulkoilu- 
ja. Toisaalta niiden sisällä toteutettiin monen nuoren naisen elämään kuuluvia 
toimintoja, kuten illanviettoja. Täten yhteisöjen toiminnan voi tulkita myös 
mahdollisuudeksi säilyttää kosketus nuorten suosimiin aktiviteetteihin, jotka 
ovat saattaneet olla merkityksellinen osa elämää ennen lapsen syntymää (vrt. 
Gregson 2009, 152). Samalla ”äitijengi” tai ”ratasjengi” jakoi myös arkiset juh- 


lahetket. 


Iiris: Joo, et ku kotona oltii, niinku mä sanoin, että kauppaan ku menit, ni siellä- 
hän ne oli valmiiks kaikki ostarilla jo odottamassa. Että siellä ne oli, ra-, kauhee 
ratasjengi, kato, mentii sitte kahville. 


Eija: Ai? 

liris: Joo, et näin kävi useesti, että siel oli isokin ryhmä kahvilla, tai sit vaan jutus- 

teltiin siinä ulkona, et kun kaikki tuli aamupäivällä tietysti sit kaupoilla käymään. 

Mmm, et ku ei ollu töitä eikä opiskeltu, ja lapset oli pieniä, nii se oli sitte se päivän 

kohokohta, kun aamulla lähit kauppaan. 
Äitien väliset sidokset ulottuvat usein myös heidän lapsiinsa. Osa äideistä ker- 
too, kuinka heidän lapsensa on saanut Supermammojen toiminnan piiristä 
kummin. Monilla heistä on vastavuoroisesti ryhmän toimintaan osallistuva 
kummilapsi. Aikuiskontaktien välittämien suhteiden lisäksi lapset solmivat 
sidoksia vertaisiinsa. Jotkut äidit kertovat, kuinka heidän lapsensa ovat Super- 
mammojen toiminnan puitteissa rakentaneet suhteita toisiinsa. Ryhmän toi- 


mintaa havainnoitaessa olikin helppo huomata, että äitien ohella myös lapset 

ystävystyvät keskenään (HM, 40). Samalla lasten ystävyyssuhteet voivat äitien 
välisten sidosten tavoin ulottua Supermammojen toiminnan ulkopuolelle. 

Kummius ja ystävystyneiden lasten vanhemmuus pitelevät äitejä ja heidän 
perheitään kiinni toisissaan. Se lienee yksi syy siihen, miksi äitien väliset si- 
dokset eivät välttämättä katkea Supermammojen toiminnasta irtaantumisen 
jälkeenkään. Jotkut äidit kertovat olevansa vähintäänkin tietoisia toistensa 
kuulumisista. Osa heistä kohtaa toisiaan ainakin satunnaisesti ja osa ei. Jotkut 
äidit kuitenkin arvelevat, että potentiaalinen kohtaaminen olisi vuosikym- 
mentenkin jälkeen yhtä vapautunut kuin ennenkin, koska historia sitoo heitä 
yhteen. Jotkut heistä taas ovat pitäneet yllä läheisiä ystävyyssuhteita, jotka ovat 
kestäneet tähän päivään saakka. Pinja on yksi heistä. 

Pinja: Ja, ja todennäkösesti siis ilman Supermammoja, niin tota, niin mulla ei olis 

muutamia semmosia ystäviä, mikkä mä olin tietysti tienny ulkonäöltä ja niinku 

näin, mut et sitä kautta on myöski tullu ihan sellasia, kenen kanssa on ihan tänä 

päivänäkin niinku tosi paljon tekemisissä. Et kyl se niinku sitäkin toi, toi sitte. 
Myös lasten välillä elää pitkäkestoisia sidoksia. Osa äideistä kertoo, kuinka 
lapset ovat pitäneet tiiviisti yhteyttä senkin jälkeen, kun he ovat lopettaneet 
Supermammojen toimintaan osallistumisen. Jotkut heistä ovat vaalineet vuo- 
sien ajan ystävyyssuhteita, joka ovat saaneet alkunsa ryhmässä. Tavatonta ei 
ole sekään, että Supermammojen toimintaan samanaikaisesti osallistuneet 
lapset ovat vartuttuaan solmineet parisuhteen. Seuraavassa Pilvi kertoo, kuin- 
ka hänen poikansa jakaa seurustelukumppaninsa kanssa kokemuksen ryhmäs- 
sä vietetystä lapsuudesta. 

Pilvi: Et sellanen hauska tässä nyt vielä täytyy kertoo, et mun Olli tosiaan, niin 


siellä sitten Supermammoissa on tutustunu tämmöseen Viiviin justiin. Ja hänen 
tyttönsä Silja, he seurustelee nyt keskenää. 


Eija: Ai? 

Pilvi: Ja Viivin kanssa siitä puhuttiinkin, että noh, kyllähän ne on jo ollu hiekka- 
laatikolla keskenään siellä leirillä leikkimässä sillon, että. Ja nyt he tosiaan asuu 
yhdessä, että semmonenki tapaus tässä, tässä sattunu sitte. Et vaikka niinku, sii- 
nähän oli siis pitkän aikaa, että hehän on nyt vasta sitten tutustunu oikeestaan, 
mää ymmärsin, että nyt sitten niin kun koulussa olisivat periaatteessa tutustunu. 
Tuskin tiesivätkään siis siitä, että ovat olleet yhtä aikaa ryhmässä. 

Eija: Nii, nii. Nii, nii. 

Pilvi: Että tota sitte, sit tosiaan, ku se rupes olemaan vähän varmempaa se seurus- 
telu, nii sit mä niinku sanoin, että tota, et oisko, et onks tämmönen, onks sen äitin 

nimi Viivi, ja isän nimi Aaro. No, on. Ja mää sanoin, et no, sitten se on se tyttö, 
että oottehan te. Ai jaa, ollaan vai. Mää sa, et no, ootte joo. Et tämmöne, tämmöne 
hauska sattuma sitte, mut tota, eipä siinä sitte, sen kerran. 


Kuten Pilvin kertomasta käy ilmi, myös varttuneiden lasten parisuhde voi yh- 
distää äitejä Supermammojen toiminnasta irtaantumisen jälkeen. Parisuhteen 
jatkuessa äitien välinen yhteys voi syventyä ja saada uudenlaisia muotoja. Sii- 
hen saattaa heijastua odotus siitä, että äidit voisivat joskus tulla saman lapsen 
isovanhemmiksi. Kun vuodet kuluvat, aikuiset lapset saattavat alkaa harkit- 
semaan perheen perustamista. Jotkut heistä ovat myös toteuttaneet sen. Pieni 
joukko äitejä kertoo, kuinka ryhmän yhdistämät lapset ovat aikuisiällä saaneet 
omia lapsia. 
Paula: Tällä hetkellä meillä käy semmonen nuori pari, jonka kummatkin, molem- 
pien äidit on käyny Supermammoja. Ja molempien äidit on ollu mun ystäviä, on 
yhä edelleen, mutta toisen kaa oltiin ryhmässä ihan äärettömän hyviä ystäviä. Sit 
meillä niinku, ei välit katkennu tai mitään, mut ei vaan pidetty yhtä. Ja hän sano 
aina pojastaan, että mä varaan ton teijän Oonan tolle meijän pojalle. Mä en ikinä 


muistanu, koska sillä oli kaks poikaa, että kummalle. Ja se sano, että toi teijän 
Oona tulee pistään sen niin ojennukseen. 


Eija: Ni. 

Paula: Että se on niin justiina. Niin nyt tää poika ei seurustele meijän Oonan 

kanssa, mutta yhen tytön kanssa, ja heillä on kaks lasta, ja he käy meillä aina välillä 

kylässä. Niin kyllähän se on jotenki huvittavaa, että me ollaan aikanaan teijän äi- 

tien kaa työnnetty teitä rattaissa, ja nyt te käytte täällä meillä niinku omien lasten 

kaa viettämässä viikonloppuja. 
Isovanhemmaksi tuleminen yhdistää äitejä elämäntilanteessa, jossa on jota- 
kin samaa kuin heidän menneisyydessään. Osallistuessaan Supermammojen 
ryhmän toimintaan he jakoivat kokemuksen elämänvaiheesta, johon on liitty- 
nyt suuria muutoksia. Äidiksi tulemisen jälkeen heidän elämänsä ei ole ollut 
samanlaista kuin ennen. Kuitenkin myös isoäidiksi tuleminen on merkittävä 
muutos naisen elämässä (Shlomo, Taubman-Ben-Ari, Findler, Sivan & Dolizki 
2010). Isovanhemmuuden yhdistämät äidit astuvat yhdessä tähän muutoskoh- 


taan. Naiset, jotka ovat jakaneet äitiyden, jakavat myös isovanhemmuuden. 

Yhteydessä 


Kuten edellä on esitetty, Supermammojen toiminnan kautta rakentuneet 
ihmissuhteet voivat säilyä myös ryhmästä irtaantumisen jälkeen. Samalla ih- 
missuhteet voivat osaltaan kiinnittää ryhmään. Vertaisryhmien toimintaperi- 
aatteille on tyypillistä, että niihin osallistuminen on väliaikaista. Ryhmän toi- 
minnassa ollaan mukana niin kauan, kun se koetaan tarpeelliseksi. (Nylund 
1996, 203—204.) Kuitenkin äidit käyvät Supermammojen ryhmässä toisinaan 
myös silloin, kun he tulkitsevat tarpeen siihen päättyneeksi. Jotkut heistä tu- 
levat sinne silloin tällöin tapaamaan ihmisiä, joista on tullut tavalla tai toisella 
tärkeä osa omaa elämää. 

Silloin kun ryhmässä käydään muutenkin kuin vain tervehtimässä muita, 
ajatus Supermammojen toiminnasta irtaantumisesta tuntuu usein kaukaisel- 
ta. Irrottautuminen voidaan kokea jopa mahdottomaksi ennen sen toteut- 
tamista. Ryhmän toimintaan osallistuminen voi olla niin suuri osa elämää, 
että sen lopettaminen ei tunnu vuosikausiin realistiselta vaihtoehdolta. Ku- 
ten Vilja seuraavassa kertoo, äidit saattavat vitsailla tulevansa ryhmään vielä 
vanhuusiässäkin. Samalla oman lapsen nuorta ikää saatetaan pitää toivottuna 
osoituksena siitä, että ryhmässä voi luontevasti käydä vielä vuosikausien ajan. 

Eija: — — Mitä sä aattelet, kun toi ryhmä on kuitenki ollu jo melkei kolkyt vuotta 

toiminnassa, nii luuleks sä, että se jatkuu edelleenkin tästä näi? 

Vilja: Juu, ei se voi mihkää loppua. 

Eija: Ei voi loppua? 

Vilja: Nii, ihan kauhistuttaa, joskus ajatteleeki sillai, et mitäs sit vaikka jos joku 

Emma [ohjaaja, E.E] on niin vanha, että miten se sit jaksaa, eihän se nyt vaan voi 

lopettaa siellä niinku olemista. Ja sitkin kun jotkut, noi muut äidit vitsailee, että 

just niinku Katriinakin, että se tulee sinne rollaattorin kanssa ja jonkun lapsen- 
lapsensa kanssa, että kyllä minä tänne vielä tulen. Nii, ja itekin oon aatellu sillain, 
niin, kun se pienin on onneks nyt vasta sen ikänen, että kyllähän mä tässä vielä 
kymmenen vuotta voin hyvin käydä. 
Ei olekaan yllättävää, että ryhmän toiminnasta irtaantuminen tapahtuu varsin 
usein asteittain. Se ei ole selkeärajaista vaan ennemminkin vaiheittaista. Äidit 
voivat osallistua ryhmän toimintoihin satunnaisesti ennen kuin jättäytyvät 
niiden ulkopuolelle. Irtaantumisen määrittely ei myöskään ole yksiselitteistä. 


On äitejä, jotka osallistuvat Supermammojen toimintaan erittäin vaihtelevas- 

ti. He saattavat olla pois hyvinkin kauan, mutta tulevat takaisin. Siksi voi olla 
vaikeaa erottaa, onko ryhman kokoontumiseen tulossa ensikertalainen vai 
pitkään poissa ollut äiti. Ei ole tavatonta, että äiti voi olla vuodenkin poissa 
ryhmän toiminnoista ennen kuin palaa takaisin niiden pariin. 

Kun ryhmän toimintaan osallistuminen aikanaan loppuu kokonaan, sii- 
hen ei yleensä ole erityistä syytä. Ennemminkin Supermammojen toimintaan 
osallistuminen jää arjesta pois ikään kuin huomaamatta. Irtaantuminen yk- 
sinkertaisesti tapahtuu. Näin siihen ei myöskään liity sellaisia vaikeuksia, joi- 
ta joidenkin äitien mielikuvat irtaantumisen raskaudesta voisivat ennakoida. 
Äidit kertovat, että ryhmän toiminta ei vain jossakin vaiheessa ole tuntunut 
sopivan heidän elämäänsä. Kuten äitiryhmien toiminnalle näyttää olevan 
tyypillistä, siihen osallistutaan yleensä silloin, kun lapsen hoiva on hallitseva 
osa elämää ( Vanhanen Silvendoin 1996; Pietila-Hella 2010). Tyypillisimmin 
työelämään siirtyminen, opintojen aloittaminen tai lasten varttuminen ovat 
saaneet aikaan kokemuksen siitä, että ryhmällä ei enää ole tilaa äidin arjessa. 

Irtaantuminen ei kuitenkaan katkaise sidoksia ryhmään. Siihen voidaan 
senkin jälkeen säilyttää monenlaisia yhteyksiä. Ryhmä elää aina muistoina, joi- 
hin voi palata jälkikäteen. Osa äideistä kertookin palaavansa aika ajoin muis- 
telemaan aikoja, jolloin he ovat osallistuneet ryhmän toimintaan. Välillä ne 
saattavat olla vuosikausiakin taka-alalla, mutta eivät pysyvästi unohduksissa. 
Joillakin heistä on myös valokuvia, joihin on tallentunut muistoja Supermam- 
mojen ryhmästä. Haastatellessani Anettea hän esitteli ryhmän toiminnoista 
otettuja kuvia. Niiden katseleminen oli tapa suuntautua muistelemaan aikoja, 
jotka voivat tänäkin päivänä saada aikaan kokemuksen tyytyväisyydestä. 

Anette: Et ihan hyvällä, joo, tosiaan niinku täytyy muistella ja ajatella Supermam- 


mojen aikoja, et kyl se semmonen, semmonen tuki oli. Ja tota, et niinku tavallaan 
saa olla onnellinen ja tyytyväinen, että on tämmötteeseen kuulunu. 


Eija: Aivan, aivan. 
Anette: Mmm, et kun se kumminkin oli niin kun, niin, se tosiaan oli niiden kaik- 
kien vuosien kesä, syksy, talvi, et ainahan meillä oli niinku jotain. Että ihanat va- 
lokuvat ja ihanat muistot, ni. 
Kauniit muistot voivat myös houkuttaa kuulemaan ryhmän tämänhetkisistä 
toiminnoista. Jotkut äidit osoittivat haastattelutilanteessa tuntevansa ryhmän 


nykyistä toimintaa, vaikka he eivät olleet siihen vuosikausiin osallistuneet- 

kaan. Heillä on kuitenkin ollut kytköksiä ihmisiin, joille ryhmän tämän- 
hetkinen toiminta on tuttua. Osa äideistä taas toivoi minun kertovan, miten 
Supermammojen ryhmä toimii tällä hetkellä. Joitakin houkutti myös mah- 
dollisuus käydä tutustumassa ryhmän tämänhetkiseen toimintaan ja siihen 
osallistuviin äiteihin. Ryhmässä voisi käydä katsomassa, mitä siellä tehdään ja 
keitä siellä käy. Siellä voisi nähdä, millaiseksi omaan menneisyyteen kuuluva 
paikka on muuttunut. 

Omakohtaiset kokemukset voivat myös kutsua takaisin ryhmän toimin- 
nan piiriin. Osa Supermammojen ryhmästä irtaantuneista äideistä mietti 
haastattelussa mahdollisuutta ottaa tavalla tai toisella osaa ryhmän toimin- 
toihin. Jotkut heistä pohtivat Supermammojen toiminnan tukemista ryhty- 
mällä vapaaehtoiseksi lastenohjaajaksi tai jopa lahjoittamalla rahaa ryhmälle. 
Heidän ajatuksensa Supermammojen toiminnan tukemisesta voivat palautua 
ilmiöön, jota kutsutaan auttamisvelaksi. Tällöin he haluavat tarjota ryhmälle 
apua siksi, koska ovat aikanaan itse hyötyneet sen toiminnasta. Äidit pitävät 
toimintaa erityisen tärkeänä avustuskohteena, koska he ovat omakohtaisesti 
kokeneet, mitä se on. (Laimio & Karnell 2010, 18.) 

Samalla positiiviset kokemukset ryhmästä saavat aikaan suosituksia Su- 
permammojen toimintaan osallistumisesta. Esimerkiksi ystävän äidiksi tule- 
minen voi palauttaa mieleen ajat, jolloin ryhmän toiminta on ollut osa omaa 
elämää. Sanoittamalla muistojaan äidit voivat välittää tietoa ryhmästä muille- 
kin. Monet heistä myös kertovat tekevänsä niin. He puhuvat siitä, miten ovat 
Supermammojen toimintaan osallistumisen kokeneet. Samalla heillä on mah- 
dollisuus paitsi suositella ryhmän toimintaa myös neuvoa, miten sen piiriin 
voi hakeutua. Useimmiten jopa vuosikymmeniä sitten ryhmästä irtaantuneet 
äidit vähintäänkin tietävät jonkun, jolta voi saada ajantasaista tietoa Super- 
mammojen toimintaan hakeutumisen tueksi. 

Viestit Supermammojen ryhmän olemassaolosta kulkevat paitsi äideiltä 
äideille myös äideiltä tyttärille. Myös isoäidiksi tuleminen saattaa palauttaa 
mieleen muistoja ryhmän toimintaan osallistumisesta. Samalla se voi saada 
aikaan pohdintoja siitä, olisiko Supermammojen ryhmä sopiva paikka omalle 
tyttärelle. Jotkut äidit kertovat kehottaneensa tyttäriään tutustumaan ryh- 


män toimintaan. Osa heistä on jo käynytkin siellä lapsuudessaan, mutta kaik- 


88 


ki eivät muista sitä kovinkaan selkeästi. Varhaisimmat kokemukset ryhmästä 


saattavat olla ajalta, jolloin tyttäret ovat olleet vielä hyvin pieniä lapsia. Äidit 


voivatkin joko kannustaa tyttäriään menemään ryhmään ensi kertaa tai palaa- 


maan sinne vuosien jälkeen. 


Teea: — — Kyllä niinku suosittelen 
lämpimästi. Ja meinaan nyt suosi- 
tella omallekin tyttärelle, ku hän 
nyt odottaa vauvaa, että sinne vaan 
sitte Millan kanssa, että kun ne on 
Millan kanssa lapsuudenkavereita. 
Et kun niillä on tosiaan tosi vähän 
ikäeroo, mun tyttärellä ja Millalla, 
että ne on ollu tänä päivänäkin to- 
della hyviä ystäviä niinku keskenää. 
Ja, ja Milla sanokin mulle, et hän 
houkuttelee sitten heti Ainon mu- 
kaan, että. Mää sa, et täytyy jatkaa 
perinteitä. Ni, ilman muuta, ni. 


Eija: Kyllä. 
Teea: Tommonen on kerran, niin- 
ku mahollisuus tommoseen on, 
että tuetaan, tuetaan sitä vanhem- 
muutta ja äitiyttä, nii sehän on ihan 
hieno asia kaikilla tavoin, että tota, 
joku viittii tämmöstä työtä tehdä. 
Se on harvinaista kyllä. 
Juuri se, että ryhmän jäsenyys kul- 
kee sekä äidiltä äidille että sukupol- 
velta toiselle on yksi syy Supermam- 
mojen toiminnan pitkäikäisyyteen. 
Ryhmä lakkaa aikojen kuluessa ole- 
masta tarpeellinen jäsenilleen, mut- 
ta aina on ihmisiä, jotka sitä voisivat 
tarvita. Ryhmästä irtaantuneiden 
äitien välittämä tieto antaa heille 
mahdollisuuden pohtia, voisivatko 
he hyötyä sen toiminnasta. Ryh- 


män elinkaari pitenee, kun tieto sen 

Matka Supermammojen ryhmässä voi 
alkaa lapsuudessa ja jatkua aikuisena 

olemassaolosta tavoittaa kohderyhmänsä. Näin se voi kiinnittyä jatkossakin 
osaksi niiden ihmisten elämää, jotka sen kokevat tarpeelliseksi. (Vrt. Nylund 
1996, 203—204.) 

Äideillä on myös tärkeä viesti. Supermammojen toiminnan on jatkuttava. 
Äidit tietävät, että jatkossakin on ihmisiä, jotka sitä tarvitsevat. He kertovat 
äideistä, jotka tarvitsevat paikan tavata toisiaan. On ihmisiä, joiden on saata- 
va kontakteja vertaisiin tai ammattilaisiin. Jotkut ovat väsyneitä ja kaipaavat 
mahdollisuutta irtaantua hetkeksi lapsestaan. Heillä on oltava mahdollisuus 
päästä toiminnan piiriin. Lisäksi vastaavanlaista ryhmätoimintaa olisi syytä 
järjestää muuallakin. Mahdollisuudet päästä osalliseksi vastaavasta toimin- 
nasta eivät saa riippua äidin asuinalueesta. Kuten Saija seuraavassa toteaa, ver- 
taisryhmätoiminnan tarve ei kavennu. Se kasvaa. 

Saija: Kun maail-, tuntuu, että enemmän ja enemmänhän ihmiset tarvis aina sem- 

mosta ryhmää ja tukee, ja. Se on vaa mun mielipiteeni, mutta tuntuu jotenki, että 


mitä enemmän mennään eteenpäin maailmassa, niin enemmän ihmiset tarvii 
niinku aina sitä, et joku kannattelee. 


Eija: Aivan. 

Saija: Ja just tätä tukiverkostoo ja tukee. Ja hyvähän se on, että niitä olis sitte ihmi- 

sille antaa tommosia kokoontumispaikkoja ja henkireikiä, kun tietämättä ihmis- 

ten sosiaalisia taustojaki, ni se voi olla jollekki ihan ehdoton henkireikä. 
Vertaisryhmätoiminnan merkityksellisyyden korostaminen päättää tämän lu- 
vun. Edellä olen tuonut esiin, miten Supermammojen toimintaan osallistumi- 
nen saa merkityksensä myös sidoksina. Ne ilmenevät ensinnäkin yhteenkuu- 
luvuutena, joka heijastuu myös äitien muodostaman verkoston toiminnasta. 
Lisäksi olen todennut, kuinka sekä Supermammojen ryhmä että sen puitteissa 
toimiva verkosto rakentavat ihmissuhteita. Nämä sidokset voivat hyvinkin 
elää myös silloin, kun ryhmän toimintaan osallistuminen on loppunut. Kuten 
viimeiseksi esitin, ne eivät kuitenkaan jää ainoaksi yhteydeksi ryhmään siitä 
irtaantumisen jälkeen. Seuraavaksi siirryn tiivistämään tämän tutkimuksen 


tulokset ja esittämään niihin perustuvat johtopäätökset. 

Lopuksi 


Seuraavassa vedän yhteen tämän tutkimuksen tuloksia ja esitän niihin pe- 
rustuvia päätelmiä. Tulosten tiivistämisen ja arvioinnin jälkeen kuvaan Su- 
permammojen ryhmätoiminnan mahdollisuuksia lapsiperheiden tukemista 
tavoittelevan työn kentällä. Minkä tahansa toiminnan soveltamisella on kui- 
tenkin rajoituksensa. Lopuksi pohdinkin seikkoja, joita vertaisryhmätoimin- 


taa toteutettaessa on otettava huomioon. 


Vertaisryhmätoiminnan merkitykset ja mahdollisuudet 


Tämän tutkimuksen tarkoitus on ollut kuvata käytäntöjä, joilla Supermam- 
mojen ryhmässä tuetaan siihen osallistuvia äitejä. Ensimmäiseksi kysyin, mil- 
laista ryhmän toiminta on ollut sen historian aikana. Tutkimuksessani olen 
osoittanut, että Supermammojen ryhmä on saanut alkunsa pienimuotoisesta 
lähiötoiminnasta. Vuosien saatossa toiminta on muuttunut moninaisemmak- 
si, professionaalisemmaksi ja laajemmalle äitijoukolle suunnatuksi. Toisin 
kuin ryhmän elinkaaren alussa, sen toimintaan osallistuvat äidit eivät enää jaa 
kokemuksia varhaisesta äitiydestä ja samassa lähiössä asumisesta. Samalla Su- 
permammojen aktiviteetteihin osallistuvat ammattilaiset ovat osaltaan muo- 
vanneet ryhmän toimintaa professionaalisemmaksi ja monipuolisemmaksi. 
Seuraavaksi kysyin, millaista toimintaa ryhmässä järjestetään ja mitkä pe- 
riaatteet ohjaavat toimintaa. Olen todennut, että ryhmän toiminta koostuu 
useista elementeistä. Sen perustana ovat viikoittaiset kokoontumiset, joiden 
lisäksi järjestetään retkiä ja muita virkistäytymiseen tähtääviä aktiviteetteja 
sekä pienimuotoista varainkeruutoimintaa. Myös jokavuotinen kesäleiri on 
keskeinen osa Supermammojen ryhmän toimintaa. Lisäksi ryhmässä jaetaan 


joulupaketteja sen toimintaan osallistuville äideille. Supermammojen toimin- 

taa ohjaavia periaatteita ovat osallisuus, avoimuus, vapaaehtoisuus ja sitoutu- 
mattomuus. 

Kolmanneksi kysyin, keitä ryhmässä työskentelee ja millaista työtä he teke- 
vät Supermammojen toimintaan osallistuvien äitien tukemiseksi. Kuten olen 
tutkimuksessani osoittanut, ryhmän toiminta vaatii toteutuakseen useiden 
toimijoiden työpanosta. Supermammojen ryhmässä työskentelee vastuuäidin 
lisäksi ohjaajia ja lastenohjaajia. Ohjaajat voivat käydä äitien kanssa kahdenkes- 
kisiä keskusteluja ja solmia heidän kanssaan asiakassuhteita, mutta samalla he 
myös määrittävät ryhmän toiminnan rajat. Lastenohjaat sen sijaan huolehtivat 
äitien lapsista. Vastuuäiti puolestaan organisoi ja toteuttaa ryhmän ohjelmaa 
ohjaajien kanssa samalla, kun osallistuu siihen muiden äitien tavoin. 

Erityisen kiinnostunut olen ollut ryhmän toiminnasta äitien kokemana. 
Kysyin, millainen merkitys Supermammojen toiminnalla on siihen osallistu- 
neille äideille. Tarkasteltuani äitien kokemuksia olen todennut, että Super- 
mammojen toimintaan osallistuminen merkitsee ensinnäkin kohtaamista ja 
kohdatuksi tulemista. Ryhmä kutsuu äitejä kohtaamaan sekä vertaisia että am- 
mattilaisia. Sekä vertaistuki että ammatillinen auttaminen palautuvat kohtaa- 
misiin, jotka toteutuvat tuen antamisen ja vastaanottamisen mahdollistavassa, 
usein vapaaksi luonnehditussa ilmapiirissä. Ne luovat tilaa paitsi emotionaa- 
lisesta tuesta, kokemustiedon jakamisesta ja konkreettisesta huolenpidosta 
koostuvalle vertaistuelle myös professionaaliselle tuelle, jonka muodot vaih- 
televat arkipäiväisten ongelmien ratkaisemisesta vaikeissa elämäntilanteissa 
olevien äitien auttamiseen. 

Toisekseen ryhmän toimintaan osallistuminen merkitsee arkielämästä 
irtaantumista. Supermammojen toimintaan osallistuminen tuottaa katkok- 
sia äidin arkeen. Niitä voidaan kuvata ensinnäkin hengähdystaukona, joka 
koostuu sekä lapsesta irtaantumisesta että muiden äitien seurassa olemisesta. 
Hengähdystauko merkitsee myös irtiottoa arjesta. Irtaantuminen voi olla sekä 
fyysistä että mentaalista, jolloin äiti paitsi irrottautuu konkreettisesti arjen 
tiloista myös suuntautuu poispäin niistä. Irtiotolla on erityinen merkitys vai- 
keissa elämäntilanteissa. Se on henkireikä, joka mahdollistaa sekä levon että 


kipeiden kokemusten käsittelyn. 

Supermammojen toimintaan osallistuminen saa merkityksensä myös si- 
doksina. Ryhmän toimintoihin osallistuminen rakentaa äitien välille yhteen- 
kuuluvuuden tunnetta, joka tuo heitä lähemmäs toisiaan. Se saa ilmauksensa 
myös äitien muodostamassa verkostossa, joka elää sidoksissa Supermammojen 
ryhmään mutta kuitenkin sen ulkopuolella. Sekä Supermammojen ryhmä että 
sen puitteissa toimiva verkosto rakentavat ihmissuhteita. Ne taas kietovat yh- 
teen paitsi äitejä myös heidän perheitään. Nämä sidokset saattavat hyvinkin 
elää myös ryhmän toimintaan osallistumisen lopettamisen jälkeen. Niiden 
lisäksi äiti voi kuitenkin ylläpitää monenlaisia yhteyksiä ryhmään irtaannut- 
tuaan sen toiminnasta. 

Edellä esitetty jaottelu ei ole selkeärajainen. Kohtaamisten, katkosten ja 
sidosten ulottuvuudet saavat erilaisia painotuksia eri äitien kertomuksissa. Li- 
säksi ne ovat osittain päällekkäisiä ja toisiaan leikkaavia. Samalla nämä ulot- 
tuvuudet ovat myös jossain määrin riippuvaisia toisistaan. Esimerkiksi koh- 
taamisen kokemukset olisivat toisenlaisia, mikäli äiti ei samanaikaisesti saisi 
hengähtää. Hän ei kohtaisi muita yksin vaan lapsensa kanssa. Tällöin kohtaa- 
miset myös rakentaisivat ainakin jossain määrin erilaisia sidoksia. 

Tutkimustuloksia tulkittaessa on otettava huomioon myös se, että lähes 
kaikki haastatellut äidit ovat olleet monta vuotta mukana Supermammojen 
toiminnassa. Jotkut heistä ovat osallistuneet ryhmän toimintaan jopa yli 
kymmenen vuoden ajan. Sen sijaan ne äidit, jotka eivät syystä tai toisesta ole 
halunneet jäädä osaksi Supermammojen ryhmää, ovat tämän tutkimuksen 
ulkopuolella. Tutkimusaineisto on todennäköisesti valikoitunut kuvaamaan 
niiden äitien kokemuksia, jotka ovat kokeneet ryhmän toimintatavat itselleen 
sopiviksi. Näin ollen tulokset kertovat Supermammojen toimintaan mielty- 
neiden äitien kokemuksista. Ne eivät ole yleistettävissä tämän aineiston ulko- 
puolelle. 

Tämä pieni äitijoukko on kuitenkin kertonut paljon asioita, joita ei voi si- 
vuuttaa. Suuri osa heistä kertoo, että Supermammojen ryhmällä on ollut hei- 
dän elämässään tavalla tai toisella suuri merkitys. Se ei ole ainoastaan antanut 
heille mahdollisuutta vertaistuen jakamiseen ja ihmissuhteiden solmimiseen. 
Ryhmässä järjestetty lastenhoito on taannut sen, että äidit voivat keskittyä 


täysipainoisesti näihin mahdollisuuksiin. Samalla he saavat myös tilaisuuden 


KOHTAAMISIA, KATKOKSIA JA SIDOKSIA 93 


levata. Ammatillisen avun mukanaolo puolestaan antaa sita tarvitseville mah- 
dollisuuksia yksittäisten ongelmien ratkaisemisesta intensiivisen asiakassuh- 
teen rakentamiseen. 

Äidit ovat kertoneet tietystä ryhmästä, jonka toiminta on jossain määrin 
poikkeuksellista". Kuitenkin sen toiminnasta on paljon opittavaa. Ryhmän 
toimintojen voidaan katsoa edustavan juuri sitä ennaltaehkäisevää työtä, jota 
yhteiskunnallisessa keskustelussa on usein peräänkuulutettu (ks. mm. STM 
2008; 2016). Käsillä olevan tutkimuksen tulosten perusteella voidaan todeta, 
että Supermammojen toiminta ennaltaehkäisee äitien ja heidän perheidensä 
ongelmia vahvistamalla heidän omia voimavarojaan. Yhtäältä ryhmän toimin- 
taan osallistumisen myötä muotoutuvat tukea antavat suhteet ja toisaalta sen 
mahdollistama hoivavastuun jakaminen edesauttavat äitiydessä selviämistä. 
Vapaaehtoisen ja vertaisen auttamisen tulokset voivat kantaa pitkälle. 

Samalla Supermammojen toiminta myös korjaa vaikeammiksi kasvaneita 
ongelmia ja lievittää välitöntä inhimillistä hätää. Toimimalla sekä sosiaalisesti 
että taloudellisesti matalalla kynnyksellä ryhmä purkaa rajoitteita, jotka voivat 
haitata erityisesti heikoimmassa asemassa olevien ihmisten avun saamista (vrt. 
Hokkanen 2014, 79). Ryhmässä toteutettava ammatillinen auttamistyö mah- 
dollistaa professionaalisen tuen saamisen ilman lähetteitä, ajanvarauksia tai 
jonotusta. Kuten tässä tutkimuksessa olen osoittanut, auttamistyö voi muiden 
ryhmän tarjoamien tukimuotojen ohella antaa merkittävästi tukea hyvinkin 
vaikeissa tilanteissa oleville äideille ja heidän perheilleen. Tarjoamalla mah- 
dollisuuden vastaanottaa ammatillista apua ryhmän toiminta voi vastata myös 
tarpeisiin, joihin vertaisen auttamisen muodot eivät riitä. 

Kun tuetaan äitejä, autetaan myös heidän perheenjäseniään. Äidin hyvin- 
vointi ei voi olla vaikuttamatta koko perheeseen. Kun otetaan huomioon, että 
pääasiallinen vastuu lapsen hoivasta ja perhe-elämän sujuvuudesta asetetaan 
usein juuri hänelle (Forsberg 1998; Featherstone 1999; Vuori 2001; Berg 2008), 


äitiyden tukemisen merkitys korostuu entisestään. Tukemalla äidin jaksamis- 


10 Kuten tässä tutkimuksessa olen tuonut esiin, materiaalisen avun tarjoaminen ei 


tyypillisesti kuulu vertaisryhmien käytäntöihin. Supermammojen ryhmässä kuitenkin 
jaetaan joulupaketteja sen toimintaan osallistuvien äitien koteihin. Poikkeuksellisena 
voidaan pitää myös sitä, että ryhmä toimii ilman rekisteröidyn yhdistyksen statusta sitou- 
tumatta muiden organisaatioiden yhteyteen. 

ta edesautetaan lapsen turvallisen kasvuympäristön ja tasapainoisen kehityk- 
sen rakentumista. 

Supermammojen ryhmä edustaa toimintaa, jota olisi syytä soveltaa laa- 
ja-alaisesti. Kuten esimerkiksi toteutettujen huostaanottojen suuri määrä 
osoittaa, osa perheistä voi huonosti. Vaikka huostaanottojen taustalla on mo- 
nisyisiä tekijöitä, eivät yli kymmenen tuhatta vuonna 2015 huostassa ollutta 
lasta (Kuoppala & Säkkinen 2016, 3) voi olla kertomatta perheiden pahoin- 
voinnista. Maassamme tapahtuneet perhesurmat taas kertovat pohjattomas- 
ta hädästä, epätoivosta ja ongelmien kasvamisesta hallitsemattomiksi. Tar- 
joamalla matalan kynnyksen tukea perheiden ongelmiin voidaan vaikuttaa 


ennen kuin ne johtavat äärimmäisiin tekoihin. 


Mahdollisuuksien rajat 


Kuten edellä esitin, vertaisryhmätoiminnalla on huomionarvoisia mahdolli- 
suuksia perheiden hyvinvointia edistävässä työssä. Ne ovat erityisen ajankoh- 
taisia vallitsevassa yhteiskunnallisessa tilanteessa, jossa vaihtoehtoja julkisille 
palveluille etsitään paitsi yksityiseltä sektorilta myös yhteisöllisestä ja omaan 
apuun perustuvasta hyvinvoinnin tarjoamisesta (Hokkanen 2014, 16). Ver- 
taisryhmien toiminnan laajentaminen voi olla houkutteleva ratkaisu myös 
kustannustehokkuutensa vuoksi. Ryhmätoiminta ei välttämättä vaadi paljoa- 
kaan taloudellisia resursseja toteutuakseen. Kuitenkin se voi tarjota osallistu- 
jilleen merkittävästi tukea. 

Vertaisryhmätoiminta ei kuitenkaan sovellu ratkaisuksi kaikkiin hy- 
vinvointipoliittisiin ongelmiin. Kuten Marianne Nylund (2000, 49-50) on 
todennut, vertainen auttaminen ei korvaa ammattiauttajan antamaa tukea. 
Ihmisillä on oltava tosiasiallinen vapaus valita, haluavatko he hakea tukea 
menemällä ryhmään vai ottamalla yhteyttä ammattihenkilöön. Tässä tutki- 
muksessa olen esittänyt, että joissakin tilanteissa kahdenkeskinen keskustelu 
ammattilaisen kanssa voi olla tarkoituksenmukaisin tuen hakemisen väylä (ks. 
myös Granfelt 2007, 128, 147). Sen toteuttaminen ryhmässä on käytännössä 
mahdotonta. Joidenkin ongelmien ratkaisu taas vaatii erityisosaamista, jota 


ei aina ryhmien kautta ole saavutettavissa. On myös huomattava, että kaikista 

vaikeimmissa elämäntilanteissa olevia ihmisiä ryhmätoiminta ei välttämättä 
tavoita lainkaan. 

Vertaisryhmää ei myöskään ole syytä perustaa kuulematta sen kohdejou- 
kon intressejä. Supermammojen ryhmäkään olisi tuskin menestynyt, mikäli 
sitä ei oltaisi perustettu paikallisten äitien aloitteesta. Ryhmän kokoaminen 
yhteistyössä äitien kanssa edesauttoi sen rakentumista heille mieluisaksi toi- 
mintamuodoksi. Toiveiden mukainen ryhmätoiminta taas houkuttelee osal- 
listumaan siihen jatkossakin. Samalla sitä on helppo suositella myös muille. 
On todennäköistä, että Supermammojen toiminta laajeni ja vakiintui nopeas- 
ti juuri siksi. 

Lisäksi ryhmätoiminnan toteuttaminen edellyttää useiden ihmisten työ- 
panosta. Vaikka ryhmän toiminta toteutuisi yksinomaan vertaisten aloittees- 
ta, jonkun tai joidenkin heistä tulee ottaa vastuulleen siihen liittyviä tehtäviä. 
Yksikään ryhmä ei toimi ilman kokoamista, koollekutsumista ja resursointia. 
Kuten tässä tutkimuksessa olen esittänyt, jo Supermammojen toiminnan or- 
ganisointi tapahtuu usean henkilön toimesta. Samalla sen käytäntöjen toteu- 
tuminen edellyttää ohjaajien, vastuuäidin ja lastenohjaajien jatkuvaa työpa- 
nosta. Supermammojen toiminta ei olisi likimainkaan nykyisenlaista ilman 
työtä, jota tehdään usein ainakin jossain määrin vapaaehtoisesti. 

Toisin kuin usein ajatellaan, vapaaehtoistoiminta ei ole ilmaista. Vaikka 
siitä ei makseta palkkaa, vapaaehtoinen voi saada työstään muunlaista sosi- 
aalista ja inhimillistä pääomaa, jonka hän kokee palkkioksi. Sosiaalisen pää- 
oman kertymistä taas ei voi mahdollistaa ilman tukirakenteita. Jotta vapaaeh- 
toisuus toimisi kestävällä pohjalla, vapaaehtoiset on perehdytettävä, heitä tulee 
kouluttaa ja heille on järjestettävä asianmukaista työnohjausta. Palkallisten 
kouluttajien ja koordinaattoreiden lisäksi vapaaehtoistyön ylläpitäminen vaa- 
tii myös virkistävää ja sitouttavaa oheistoimintaa. Näin ollen vapaaehtoistyö 
on ilmaista vain siten, että sen tekijä ei saa rahallista korvausta. Vapaaehtoisuu- 
den organisoija maksaa tehdystä työstä tavalla tai toisella. (Hokkanen 2003a; 
2011, 289.) 

Joissakin tilanteissa vapaaehtoistoimijoiden ja keskinäisen tuen rinnalle 
tarvitaan ammatillista apua. Tässä tutkimuksessa olen tuonut esiin, miten 


Supermammojen toiminta mahdollistaa vaikeiden ja potentiaalisesti trau- 

maattisten kokemusten reflektoinnin. Aidit voivat tukea toisiaan reflektion 
toteutuksessa. On kuitenkin suorastaan välttämätöntä, että heidän rinnallaan 
toimii ammattilaistaustaisia ohjaajia. Kipeiden elämäntapahtumien käsittelyl- 
lä voi aina olla ennalta-arvaamattomia seurauksia, jotka saattavat edellyttää 
ammatillista vastuunottoa. Samankaltaista prosessia läpikäyvältä vertaiselta 
ei myöskään voida odottaa sitä, että hän jaksaisi tai kykenisi antamaan tukea 
tarvittaessa. 

Ammatillisten toimijoiden merkitys korostuu ryhmissä, joiden jäsenten 
vertaisuus perustuu raskaisiin elämänkokemuksiin. Muun muassa Suomen 
mielenterveysseura (2016) järjestää vertaistukiryhmiä sekä äkillisen kuoleman 
kautta läheisensä menettäneille henkilöille että vaikeissa elämäntilanteissa 
oleville nuorille. Yksikään ryhmä ei toimi ilman kahta mielenterveyden am- 
mattilaista, jotka myös ohjaavat vertaisten käymää keskustelua. Tällaista toi- 
mintapolitiikkaa voidaankin käyttää esimerkkinä siitä, kuinka mittaamatto- 
man arvokas voimavara vertaisuus on. Sen ei kuitenkaan pidä korvata tehtäviä, 


joiden toteutus kuuluu ammattilaisten vastuulle. 

Eija Eronen 


Kohtaamisia, katkoksia ja sidoksia 
Tutkimus Supermammojen vertaisryhmän äitityöstä 


Mitä vertaisryhmän toiminta merkitsee siihen osallistuneil- 
le äideille? Entä mitä menestyksekäs ryhmätoiminta vaatii 
toteutuakseen? Tämä tutkimusraportti antaa vastauksia 
näihin kysymyksiin. Se kohdistaa tarkastelunsa vertaisryh- 
mään, joka on palvellut äitejä lapsineen lähestulkoon kol- 
men vuosikymmenen ajan. Raportissa tarkastellaan käy- 
täntöjä, joita tutkimuksen kohteena olevassa ryhmässä 
toteutetaan. Samalla se antaa äideille tilaa kertoa, miten he 
ryhmätoimintaan osallistumisen ovat kokeneet. 


Teos on kirjoitettu paitsi tutkijoille ja opiskelijoille myös ver- 
taistoiminnan parissa työskenteleville henkilöille. Siitä on 
iloa kaikille aihepiiristä kiinnostuneille. 

